
Elke deel van u liggaam kry 
sy lewensenergie van die suur- 
stof en voedingstowwe in die 
bloedstroom. Bloed sirkuleer om- 
dat dit gepomp word deur die 
hart — die wonderbaarlike, ge- 
spierde masjien wat jaar m jaar 
uit onophoudelik werk om lewe 
en gesondheid te bewaar. 


Soms word die hart wel `n bie- 
tjie moeg, sy klopping swak of 
onreëlmatig. Dit is egter nie altyd 
aan `n ernstige hartkwaal (n saak 
vir die spesalis!) te wyte nie 
Dikwels dui dit eenvoudig op 
verswakte hartspiere en gevolg- 
like ondervoeding van u liggaam 

. en dit kan u baie afmat en 
uitput. 


In sulke gevalle gee Dr. Allens- 
Watersugpille doeltreffende ver- 
ligting. Dr. Allens - Watersugpille 
belemmer nie enige ander behan: 
deling wat u ondergaan nie, maar 
as u wel 'n dokter raadpleeg, sê 
hom dat u hulle gebruik. 


Dr. Allens- 
Watersug- 
Pille 

DIE WOELINGE IN DIE 
KERK VAN ROME 


Byna slaafs aan sy tradisie gebonde is dit iets 
vreemds om van woelinge in dié Kerk te getuig. 
Nie alleen was Rome tradisievas nie, maar het hom 
nog boonop daarop beroem dat hy altyd dieselfde is. 
Die absolute gesag van die pous, gesterk deur die 
leer van sy onfeilbaarheid in amptelike hoedanig- 
heid, het hierdie tradisie-vastheid, hierdie ,onver- 
anderlikheid' van die s.g. enigste kerk in die hand 
gewerk. So sterk was hierdie gesag dat dit selfs 
in hierdie tyd waarin die geroep om vryheid op elke 
gebied, ook op die gebied van die kerk, opklink, 
nog hier en daar deur geestelike leiers van hierdie 
Kerk bepleit word, ja selfs al sou die pous in een 
of ander uitspraak hom vergis het. Dit word bv. 
nou gesê i.v.m. die pouslike verbod op die gebruik 
van geboortelike voorbehoedmiddels wat in be- 
paalde Rooms-Katolieke kerklike kringe baie verset 
uitgelok het. 


Vir eeue het die absolute gesag van die pous 
gegeld en sê gegeld dat onderworpenheid een van 
die kenmerke van die pouslike kerk was. Hierdie 
gesag het woelinge en veranderinge feitlik on- 
moontlik gemaak. Waar so iets in die verlede, met 
die uitsondering van die Kerkhervorming, voorge- 
kom het, is dit doodgedruk en dit veral na die on- 
feilbaarverklaring van die pous in amptelike hoe- 
danigheid deur die konsilie van 1870. 


Maar, die winde van verandering wat na die 
tweede wêreldoorlog aan die waai gegaan het en 
hier en daar verwoesting gesaai het en nog saai, 
het die gesagskerk van Rome nie gespaar nie. Ook 
daar het dit tot rukwinde oorgegaan en woelinge in 
kerklik-dogmatiese kringe veroorsaak. 


Miskien was die eerste aanleiding daartoe die 
uitnodiging van die vorige pous, Johannes XIII, aan 
protestantse kerkmanne om die konsilie in Rome 
as gaste by te woon. Dit was inderdaad 'n ingry- 
pende verandering in die eeue-oue houding van die 
Kerk van Rome teenoor die s.g. ketters. Hulle is as 
broeders verwelkom, hoewel die protestantse kerke 
nog nie as ware kerke erken is nie. 


'n Tweede aanleiding tot die woelinge en ver- 
anderinge in die Middeleeuse tradisionele kerk is 
die oplewing in die gebruik van die Heilige Skrif 

wat vir eeue in 'n sekere sin 'n verbode boek was. 
Die geskrifte van sulke manne soos die groot Swit- 
serse teoloog Karl Barth het meegebring dat daar 
'n nuwe benadering by sommige Roomse teoloë, 
soos prof. King en prof. Schillebeeckx en aartsbis- 
kop Alfrink, ontstaan het t.o.v. reformatoriese 
teologie, asook t.o.v. die Reformasie as sodanig. 
Die reformatoriese kerke het egter nie alleen 'n 
goeie uitwerking op sommige roomse teoloë ge- 
had nie, maar helaas ook 'n slegte en wel in dié 
sin, dat ook die teologie van die Modernisme van 
Wes-Europa en Amerika invloed op sommige van 
hulle uitgeoefen het. Die gevolg hiervan is dat deur 
hulle die maagdelike geboorte van Jesus, Sy op- 
standing en hemelvaart, sowel as die Bybelse won- 
ders in twyfel getrek word. Spore van hierdie linkse 
rigting word bv. gevind in die nuwe roomse kate- 
gismus in Nederland wat nogal besware sowel in 
Nederland as in Rome opgewerp het. 


Maar dan is daar 'n derde oorweging wat 
moontlik 'n groot aanleiding tot die woelinge in die 
gesagskerk van die pous is, en dit is die strominge 
in die na-oorlogse tydsgewrig. Dit is nou die tyd 
van die uitwissing van grense, die omverwerping 
van alle gesag en die daarmee gepaard gaande ge- 
jaag na vryheid. Vandaar die doelbewuste afbreking 
van alle mure in sekere kringe tussen Rooms en 
Protestants. In Nederland word selfs gesamentlike 
kerke gebou en dienste deur leraar en pastoor saam 
gehou. Hierdie samewerking is des te opvallender 
omdat van Roomse kant keer op keer volgehou is, 
dat Rome geen een enkele van sy dogmas sal 
prysgee nie, dus ook nie dié wat 'n Protestant nooit 


sal kan aanvaar nie, soos die Mariaverering, die 
vagevuur en die vervloeking van die regverdigma- 
king uit geloof alleen, deur die sinode van Trente. 


Die omverwerping van gesag kom ook in die 
Roomse Kerk na vore. Dit het tot uiting gekom 
o.a. In twee duidelike gevalle, die een die verset 
teen die selibaat, dat nl. 'n Roomse geestelike nie 
tot die huwelike staat mag toetree nie. Nou kom 
dit al meer voor dat in die een Westerse land na die 
ander tientalle en selfs honderdtalle aansoeke van 
pastoors, paters en priesters kom om van hulle 
selibaatseed onthef te word. 


Die ander geval waar die verset teen die pous- 
like verordening toeneem is t.o.v. die verbod om 
die ,pil of ander mediese middels teen voortplan- 
ting te gebruik. 


Die verset teen gesag hou verband met die 
oorbeklemtoning van die vryheid wat as gevolg 
het die ondergrawing van die godsdienstige en 
morele fondamente van die lewe van 'n volk, wat 
dan op sy beurt weer uitloop op handuitrukkery 
van die jeug, ontwrigting van die maatskaplike lewe 
en die saai van wanorde en die bewerkstelliging 
van chaotiese toestande. 


Waar al hierdie woelinge uiteindelik op sal 
uitloop sal die toekoms ons wel leer. Intussen sal 
dit goed wees as die kerk van die Here erns wil 
maak met die woord van onse Heer dat ons die 
tekens van die tye moet onderskei, sodat ons vir 
die koms van onse Heer bereid mag wees. 


Joh. Dreyer. 





Die Christelike geloof rig sig op die 
grond, die fondament van die geloof 
en die fondament is Jesus Christus. 
Die Christen begin nie met die belyde- 


nis van sy geloof nie. Hy begin met 
die geloof in sy Heer. Die Heer is 
egter nie die Heer van 'n aantal aparte 
enkelinge nie, maar die Hecr van die 


gemeente, die Hoof van die kerk, wat 
immers sy liggaam is. 


— Hervormd Weekblad. 

OORDENKING 


Okke Jager vertel in een van Sy 
boeke die volgende: Dit is twaalfuur 
in die middag — die spitstyd in `n 
groot stad. Die verkeer is op sy druk- 
ste. Oral in die strate is net mense 
en motorkarre te sien. In hierdie druk- 
te dwaal `n seuntiie van ses jaar met 
trane op sy wange. Hy soek na iets. 
Hy kyk na links dan na regs. Hy sien 
'n polisieman, storm op hom af, trek 
aan sy mou en vra: ,,Meneer, meneer, 
het u nie miskien `n vader opgemerk 
sonder 'n klein seuntiie nie?” Die man 
frons: ,, `n Vader opgemerk sonder `n 
klein seuntjie!” Die seuntiie bars in 
trane uit en sê: ,,Meneer, ek is daardie 
seuntjie”. Vir daardie polisieman en 
ook vir ons het daardie seuntiie se 
vraag in sy ongelukkige situasie 
vreemd, onlogies en byna lagwekkend 
geklink. Ons sou verwag dat die seun- 
tjie moes vra: ,,Meneer, ek is 'n seun- 
tjie wat na my vader soek”. Maar 
daardie seuntiie het die saak anders 
benader. Hy het dit van sy vader se 
kant bekyk. Érens in hierdie drukke 
verkeer loop `n vader en soek na sy 
seuntjie. Hy het geweet dat tussen 
hierdie baie mense om hom, is `n 
vader in diepe kommer omdat sy 
seuntjie weg is. 





Geliefdes! Van so `n seun wat die 
saak van die vader se kant bekyk het, 
lees ons in Gen. 37 — van Josef. In 
die velde van Sigem het hy rondge- 
dwaal. Hy het geloop, rondgekyk, stil- 
gestaan, geroep en geluister — tot 
vervelens toe. `n Man het hom daar in 
die veld raakgeloop en hom gevra na 
wat hy soek. Toe antwoord hy: ,Ek 
soek my broers”. Ek soek my broers, 
die kinders van my vader Jakob. Ek 
soek hulle omdat my vader oor hulle 
bekommerd is. Hy het sy eiendom, sy 
vee, aan hulle sorg toevertrou. Oral 
het hulle noual in die hitte van die 
dag, en in die koue van die nog, oor 
veld en berg rondgeswerf op soek na 
geskikte weiveld. In hulle soektog na 
beter weivelde het hulle al verder 
van Hebron, in `n noordelike rigting 
tot in Sigem, getrek. Van die verby- 
trekkende handelskaravane het Jakob 
toe verneem dat hulle in Sigem is. 
Daardie aaklige Sigem, waar hy vroeër 
gewoon het en waar sy dogter, Dina, 
oorrompel en onteer is waarop sy twee 
seuns, Simeon en Levi, nadat die saak 
in der minne geskik was, die swaard 
opgeneem en van die manne omgebring 
het. Uit vrees vir weerwraak van die 
inwoners van Sigem het hy toe daar- 
vandaan weggetrek. 


Lees: 
Gen. 37:1-17. 
Hebr. 2:10-18. 
Teks: 
Gen. 37:17. — ,Ek soek my broers”. 


Maar nou bevind sy seuns hulle in 
daardie Sigem. Hy was vader, daarom 
het sy kommer en sorg oor hulle wel- 
stand, hulle veiligheid, hoog gestyg. 
Sy kommer oor sy kinders was so 
groot, dat hy, ongeag die lang afstand 
van ongeveer vyftig myl en die gevare 
van rowers en ongediertes, sy mees 
geliefde seun Josef, by sy so geliefde 
vrou Rachel, na hulle gestuur het om 
na hulle welstand te verneem en daar- 
van aan hom berig te bring. 





DS. J. H. STEENEKAMP 





Aangegryp deur die kommer, die 
sorg en die angs van sy vader, het 
Josef homself, uit liefde vir sy vader 
en uit gehoorsaamheid aan hom, as 'n 
dienaar laat gebruik. As die gestuurde 
die gevolmagtigde van sy vader wat 
as 't ware self deur middel van hom 
gaan soek na sy kinders, vertrek Josef 
na sy broers in die verre en in die 
vyandige. Hy gaan na sy broers, by 
wie hy onbemind was vanweë sy mooi 
kleed en drome waarin hy altyd uit- 
geblink het as hulle meerdere, soek. 


In Sigem dwaal hy nou rond op soek 
na hulle. ,Ek soek my broers” — die 
kinders van my vader wat van hom 
weg is en wat my broers is. Teenoor 
die vreemdeling wat aan hom gevra 
het na wie hy soek, druk hy met ons 
tekswoorde sy noue verbondenheid 
met sy broers uit. Hulle na wie ek 
soek is nie maar sommer net mense 
nie, hulle is my broers. My broers, 
wat oral rondgeswerf het agter beter 
weivelde aan en wat nou in Sigem 
tereggekom het. En in hierdie Sigem, 
in hierdie verskriklike en aaklige oord, 
moet hulle hoor van 'n vader wat diep 
bekommerd en besorg oor hulle is, wat 
vir hulle omgee, wat hulle liefhet, wat 
nie koud en onaandoenlik teenoor hulle 
staan nie. En sy soektog na hulle, ten 
spyte van die lang afstand en die ge- 
vare van rowers en wilde diere, moet 
vir hulle daarvan die bewys wees. 

Telkens wanneer hy in sy soektog 
na sy broers moeg of moedeloos word, 
was daardie kommer, angs en liefde 
van sy vader, vir hom opnuut die 
dryfkrag om met volharding te soek. 
Soveel erns het hy met hierdie soek- 
tog gemaak, sodat hy, toe hy van die 
vreemdeling verneem dat hulle na Do- 
tan vertrek het, ,,agter sy broers aan- 
gegaan het”. Sy broers se veiligheid en 


welstand het Josef vanuit sy vader se 
oogpunt beskou. 

Geliefdes! Die Bybel vertel aan ons 
nog van 'n ander Seun, wat dieselfde 
saak met nog meer erns van sy vader 
se kant bekyk het — van Jesus 
Christus. Hy het die hemel, die heer- 
likheid wat Hy by die Vader gehad 
het, verlaat om te gaan soek na hulle 
oor wie sy Vader ook bekommerd en 
besorgd was, ja, nog oneindig meer 
bekommerd en besorgd was as vader 
Jakob. Want sy kinders, die voorwerpe 
van sy liefde, is nog verder van Hom 
af weg en verkeer in 'n nog groter 
gevaar en in `n nog hagliker toe- 
stand as die kinders van Jakob. 

Hierdie Vader, die hemelse Vader, se 
kinders was aanvanklik naby Hom, 
digby Hom, waar hulle in die ruising 
van die wind, Sy stem kon hoor en 
waar hulle in sy noue en warme ge- 
meenskap kon leef en hulle daarin 
kon verkwik en verlustig. Maar hulle 
het die rug op Hom gekeer. Hulle 
het die vorbode terrein betree, want 
daardie vrug waarvan hulle nie mog 
eet nie, was vir hulle mooier, soeter, 
aantrekliker, as al die ander. Hulle 
het op die verbode terrein weiding 
gaan soek, wat meteens hulle ver- 
wydering, vervreemding, hulle weg- 
wees van die Vader, meegebring het. 
Toe het hulle beland in Sigem, die 
toestand van ewig-wegwees van die 
Vader. Toe het hulle verval in die diep- 
ste ellende, toe het hulle beklaens- 
waardige ellendiges geword — trou- 
ens, die woord ellendige” beteken 
ook ,,uitlandige”, dit wil sê om weg 
te wees uit jou vaderland, waar jy 
gelukkig, welkom en tuis is. In hulle 
soektog na beter weiveld het hulle 
Sover weggegaan, dat daar geen 
terugkeer uit hulle self meer moontlik 
is nie; sover weg dat die troosvolle en 
vreugdevolle gemeenskap met die 
Vader vir hulle vir altyd onbereik- 
baar geword het; sover weg dat die 
Vaderskap van die Vader en hulle 
kindskap vir hulle besef verlore ge- 
gaan het, soos in die geval van Jakob 
se seuns wat, toe Josef hulle uiteinde- 
lik in Dotan gevind het, nie eers ver- 
neem het na hulle vader nie. Toe hulle 
die weiveld wat die Vader aan hulle 
in die paradys gegee het en waarop 
hulle werklik gevoed kon word, op 
soek na beter weiveld, verlaat het, het 
hulle gekom in die land van die ewige 
hongersnood, waar hulle steeds as 
voortgejaagdes, as voortvlugtendes op 
swerf is na weivelde om die ewige 
honger te stil en nou maar in wanhoop 
peusel aan peule wat vir varke bedoel 
is, wat nie werklik kan voed nie, maar 
alleen die pyn van die honger des te 
skerper te voorskyn roep. Vereensaam 
swerf hulle nou oral rond sonder le- 

wensdoel, terwyl hulle die sin van 
hulle lewe soek nou in hierdie en dan 
in daardie bykomstigheid. Deur hulle 
soektog na beter weiveld het hulle die 
veiligheid wat hulle by die Vader ge- 
had het, verlaat en gekom in die land 
waar die Satan soos 'n brullende leeu 
rondgaan om te verslind. 


Maar die hemelse Vader wou nie op 
'n afstand staan en toekyk na die lot- 
gevalle van sy kinders nie. Hy kon nie 
berus in hierdie skeiding, vervreem- 
ding, in hierdie ewig-weg-wees van sy 
kinders nie — liefde kan ook nooit 
daarin berus nie. Hy het vir hulle om- 
gegee. Hy wou hulle terug hê want 
hierdie toestand van sy kinders besorg 
Hom pyn en smarte. So ernstig het Hy 
hierdie toestand van sy kinders ter 
harte geneem sodat Hy sy Eniggebore 
Seun na hulle gestuur het om hulle te 
gaan soek en terug te bring. In Hom, 
Jesus Christus, het Hyself na hulle 
kom soek. Die hele lewe van Jesus 
Christus op aarde het ook gestaan in 
die teken van: ,,Ek soek My broers”. 
Hy het gekom om te soek en te red 
wat verlore was. Om hulle te bereik 
het Hy nie daar in die verte kom 
staan en roep nie. Nee, Hy het na 
hulle toe gekom. Hy het in Sigem, in 
hulle toestand van verlorenheid inge- 
daal en hulle in alles, behalwe die 
sonde, gelyk geword. In die gestalte 
van 'n dienskneg, ontdaan van alle 
heerlikheid, het Hy na hulle gekom, 
het Hy Hom een met hulle gemaak, 
het Hy self hulle Broer geword. 


Ja, Hy die Seun van die Vader het 
kom staan op die plek waar hulle 
staan. Want ook hier, in hierdie Sigem, 
moet hulle hoor van 'n Vader wat diep 
bekommerd en besorgd oor hulle is, 
wat hulle liefhet, wat vir hulle omgee. 
Hier waar julle julle bevind is troos, 
julle lewe kan weer doel en betekenis 
kry, hier is voedsel wat werklik kan 
voed. ,Ek is die brood van die lewe; 
wie na My toe kom, sal nooit honger 
kry nie”. Daar is vir julle nou uit julle 
ellende 'n terugkeer moontlik na die 
Vader wat julle graag wil terughê. 
En Ek is die weg terug na die Vader. 
Ek is die Brug waaroor julle, oor hier- 
die diepe kloof na die Vader kan 
teruggaan. Ek het as die Seun van die 
Vader julle Broer geword sodat julle 
kan word wat Ek is, kinders van die 
Vader. Ek het gekom om julle te her- 
stel in die noue, troosvolle en vreugde- 
volle gemeenskap met die Vader. Want 

die oorsaak van julle vervreemding, 
van julle ewige honger, julle sonde — 
het Ek weggeneem. Nou kan julle in 
hierdie wêreld ook lewe as vrye, ge- 
lukkige en vreugdevolle kinders van 
die Vader. 


“Ek soek My broers”. Soveel erns 
het Hy gemaak met sy soektog sodat 
“Hy Homself oorgegee het tot in die 
allerdiepste versmaadheid en angs van 
die hel, met liggaam en siel aan die 
kruishout, toe Hy met `n groot stem 
uitgeroep het: ,My God, my God, 
waarom het U My verlaat — sodat 
ons tot God geneem en nimmermeer 
deur Hom verlaat sou word nie”. 


“Ek soek my broers”. Geliefdes! Dit 
moet ons weet en altyd daaraan vas- 
hou: Hy die Seun van die Vader het 
ons in alles gelyk geword, het langs 
ons kom staan in ons toestand van 
weg-wees van die Vader; Hy het die 
Broer geword. En almal wat Hom aan- 
vaar en in Hom glo, het sy broers en 
susters geword, maar het ook daarmee 
broers en susters van mekaar geword. 
Hierdie ,,broers en susters” het Hy 
saamgevoeg in een gemeenskap — die 
kerk. Dit is dan ook een van die 
groot betekenisse van die kerk — 
broers en susters van Jesus Christus, 
maar ook deur Hom, broers en susters 
van mekaar. 


En aan hierdie ,,broers en susters 
van Hom en van mekaar” — die kerk 
— het Hy `n opdrag gegee. Hy het 
hierdie gemeenskap — die kerk — 
uitgestuur as sy gestuurde, as sy ge- 
volmagtigde, met die opdrag: ,,Gaan 
soek my broers”. Gaan na hulle, ver- 
tel aan hulle van die Vader wat diep 
bekommerd en besorgd oor hulle is; 
vertel aan hulle dat die Vaderhuis vir 
hulle oopstaan; vertel aan hulle dat 
die Vader wag op hulle terugkoms; 
vertel aan hulle dat daar nou 'n terug- 
keer moontlik is; vertel aan hulle van 
My, wat die Weg na die Vader is — 
,niemand kom tot die Vader behalwe 
deur My nie”. 


Broeders en susters in Jesus Chris- 
tus! Dit is ook ons taak om in die 
besondere plek waar die Here ons 
gestel het, in die eerste plek te gaan 
soek na ons broers en susters wat ook 
eenmaal deur belydenis van geloof in 
Jesus Christus, broer en suster geword 
het, maar wat nou afgedwaal het na 
ander weivelde en nou elders peusel 
aan peule wat nie vir hulle bedoel is 
nie en wat ook nie daardie folterende 
pyn van die honger kan stil nie en 
derhalwe in die diepste nood verkeer. 
Hulle moet in die eerste plek terug- 
gebring word — terug na die gemeen- 
skap waarin die Vader sy kinders ver- 


samel wil sien om hulle te voed met 
die weiding van sy Woord. Na hulle 
in die eerste plek, maar ook na almal 
wat nog nie Jesus Christus deur die 
geloof aanvaar het as hulle Broer nie 
en van wie Hy so bitter graag die 
Broer wil word. 


“Ek soek my broers”. Ons moet gaan 
soek omdat ons gedring en gedryf 
word deur die liefde van Jesus Chris- 
tus, ons Opdraggewer en ons Sender. 
Ons moet oral na hulle gaan soek om 
aan hulle van Hom te vertel wat die 
Weg, die Waarheid en die Lewe is. 
Daarvan kan ons ook verseker wees 
dat Hy ons getuienis van Hom deur 
die Heilge Gees kan gebruik om hulle 
te laat opstaan en hulle te laat terug- 
keer na Hom, sodat ook daardie 
hand van hulle wat menigmaal in die 
varketrog rondgekrap het op soek na 
peule, 'n seëlring as teken van hulle 
broer- of susterskap, kan dra. 


“Ek soek my broers”. Dit moet ons 
egter by voorbaat weet dat ons nie 
altyd by hulle welkom sal wees nie, 
soos Josef nie by sy broers, en Jesus 
Christus ook nie vir die wêreld wel- 
kom was nie. Want die gestuurde 
die kerk, is nou eenmaal nie in die 
wêreld populêr nie, omdat hy die 
draer is van die boodskap wat onein- 
dig meer bied as wat die wêreld ooit 
kan bied. Ons moet daarvan bewus 
bly: ,hulle het My gehaat en hulle 
sal julle ook haat”, en ,,n dienskneg 
is ook nie groter as sy heer nie”. Maar 
dan moet ons tog daarvoor oppas dat 
ons ons by ons afgedwaalde broers 
en susters nie nog meer onpopulêr en 
meer onwelkom maak met ons pronke- 
rige Josefskleed—ons ,mooie en vrome 
skyn” — en met ons drome van 
meerderwaardigheid wat hulle nog 
meer afstoot nie. Ons met na hulle 
gaan soek soos Jesus Christus wat in 
die Kersnag in 'n nederige gestalte 
van 'n dienskneg na ons toe gekom 
het. Ons moet na hulle gaan soek met 
die besef van ons noue verbondenheid 
met hulle, met begrip en liefde, omdat 
ons hulle nood ook ervaar het as ons 
nood en ook die oënskynlike aantrek- 
kingskrag van daardie weiveld van 
hulle, ken. 


“Ek soek my broers”. In alle erns 
moet ons na hulle soek en elke aan- 
wysing waar hulle mag wees, opvolg 
en van elke middel waarmee ons hulle 
kan bereik, gebruik maak. Op so `n 
wyse moet ons na hulle soek sodat die 
wêreld ook kan sien dat ons na ons 
broers en susters soek, al is dit om 
maar net van die wêreld te hoor: 


[7] Vervolg op volgende bladsy 


GAL 


Job 38 en 39 is deel van die groot 
rede van God waarmee Hy antwoord 
op Job se uitdaging tot `n regstryd 
om sy onskuld te toets. Job het gesoek 
na `n persoonlike ontmoeting met God 
en daardie ontmoeting vind nou plaas. 
Uit `n stormwind weerklink die ant- 
woord van die Skepper en Onderhouer 
van alle dinge: 


Wie maak die raadsbesluit daar tot 
duisternis met woorde sonder 
kennis? 


Gord dan soos `n man jou heupe — 
daar sal Ek jou ondervra, en onder- 


rig jy My. 





Deur DR. J. P. OBERHOLZER 


Job was nie teenwoordig toe die 
Here as Skepper die heelal in aansyn 
geroep het nie, en hy het daarom ook 
geen insig in die skepping en voor- 
sienigheid van God nie. Sy hovaardige 
houding is onsinnig. Hy is nie bevoeg 
tot `n regstryd met die Almagtige nie. 
Die enigste getuies van die skeppings- 
werk van God was die sterre en die 
engele (die seuns van God). Hulle 
het feestelik gejubel toe God soos 'n 
bouer die fondamente van die aarde 
afgesteek en die fondamentklippe gelê 
het. Job was nie daarby nie en hy 
weet dus ook nie waarop die fonda- 
mente van die magtige groot bouwerk 
van God rus nie (38:4-7). 


Die magtige see, wat deur baie 
mense beskou is as `n onheilsvolle oer- 
mag wat die aarde bedreig, is van sy 
,geboorte” af deur God bedwing. Hy 
het hom met deure afgesluit, hom met 
wolke en newels (donkerheid) toege- 
wikkel en vir hom 'n grens gestel 
waaroor hy nie mag gaan nie. In die 
mites van die Ou Ooste word vertel 
van 'n stryd tussen die gode en die 
see; vir God was 'n bevel aan die see 
voldoende om hom binne sy grense 
in te perk (38:8-11). 


Die duisternis is ook beskou as so 
'n oermag wat die lig en die lewe be- 
dreig, maar God ontbied eenvoudig die 
more en gee aan die daeraad sy vaste 
plek. Wanneer die dag breek, tree sy 
skepping opnuut aan die lig en word 
die donker wat alle kleur en vorm laat 
vervaag het, opnuut oorwin. Die god- 
delose hoort by die duister. Wanneer 
die lig deurbreek, word hulle werk 
openbaar. In die regspraak word hulle 


DIÉ SKEPPING 


mag (hoë arm) verbreek en word hulle 
gevonnis tot die dood (die lig ont- 
neem). Daarom is die daeraad wat God 
elke dag laat aanbreek soos vingers 
wat die some van die aarde gryp om 
die goddelose af te skud (vers 12-15). 


Vir die mens is dit onmoontlik om 
die ruimte van die skepping te deur- 
vors. As Job met God `n regstryd wil 
voer, moet hy die oorsprong van die 
see onder in die wêreldvloed kan be- 
reik, die poorte van die doderyk ont- 
dek, `n begrip vorm van die breedte 
van die aarde, en die oorsprong van 
lig en duisternis ken. Om die diepte 
en breedte en hoogte van Gods skep- 
ping te ken, sou hy by die ontstaan 
van die dinge teenwoordig moes ge- 
wees het (38:16-21). 


As Job nie die aardse en onderaard- 
se ruimtes kan deurvors nie, hoeveel 
minder die hemelseverskynsels waar- 
deur die aarde onderhou en regeer 
word Waar word die sneeu en hael 
opgeberg wat somtyds met oorlogsge- 
weld op die aarde neerstort? lewers 
moet die wind tog verdeel word in sy 
verskillende rigtings, iemand moes tog 
vir die stortvloed `n kanaal gegrawe 
het waarlangs dit die aarde kon bereik, 
en die pad van die weerlig van bo na 
benede bepaal het. Mense sou immers 
nie reën laat val het in die onbewoon- 
de woestyn nie, maar God doen dit; 
daarom groei daar bywyle gras vir die 
vee, en kan die woestyn soms `n toe- 
vlugsoord wees. Reën, ys en ryp is ook 
nie skeppings van die mens nie (38: 
22-30). 

Aan die hemelkoepel beweeg die 
sterre in hulle bane, elke konstellasie 
vasgebind op sy baan. Die sewe-ster, 
Orion, die Diereriem en die Beer met 
sy kleintjies — al hierdie konstellasies 
beweeg volgens die wette wat die 
Skepper hulle opgelê het, en voer 
heerskappy oor die aarde volgens sy 
wil. Dit is Hy wat aan die wolke bevel 
gee om te laat reën op die aarde 
(38:21-34). 

Die wysheid waarmee God die reën 
gee wanneer die aarde soos 'n stuk 
gietwerk hard en uitgedor is, is eie aan 
Hom alleen (38:21-34). 

Gods wysheid is ook duidelik uit 
die wyse waarop Hy die dierewêreld 
regeer. Die wyse waarop die leeu en 
die kraai gevoed word, die draagtyd 
van die klipbokke en damherte (steen- 
bokke en takbokke), die ontembare 
vryheid van die sebra (wilde-esel) 
en die wilde os (buffel), - die 
sorgeloosheid en snelheid van die vol- 
struis, die ontstuimige krag van die 


(Job 38 en 39) 


perd, die swewende vlug van die valk 
en die verblyf van die adelaar in die 
hoogtes — alles kom van God. Hy 
regeer en onderhou sy skepping in 
wyse verskeidenheid, en geen mens 
kan dit doen nie (39, 1-33). 


Dit is duidelik dat ons hier te doen 
het met die werk van `n digter, wat 
in pragtige natuurpoësie die verhewe 
majesteit van God, sy skeppingswerk 
en voorsienigheid beskrywe. God se 
antwoord aan Job word ingeklee in 'n 
digterlike retoriek wat berus op drie 
dinge: erstens 'n vaste oortuiging dat 
God die Skepper en Onderhouer van 
alle dinge is, tweedens 'n fyn waar- 
neming van die ondetwrgrondelike or- 
dening van die natuur- en dierewêreld; 
derdens bepaalde denkbeelde oor die 
struktuur van die heelal wat deel was 
van die gemeenskaplike kultuurbesit 
van die volke van die Ou Nabye Ooste. 
Onder die laasgenoemde denkbeelde is 
dié oor die aarde as 'n bouwerk op 
fondamente, die gedagte dat die sterre 
al voor die skepping bestaan het, dat 
die see sy bronne het in die wêreld- 
vloed onder die aarde, met die dode- 
ryk daaronder, die beskouing oor die 
skatkamers bokant die hemelkoepel 
ens. Wanneer ons na behandeling van 
al die stof oor die skepping, kom tot 
vergelyking, sal ons vind dat die digter 
van Job ook `n belangrike bydrae ge- 
maak het tot die Bybelse visie op God 
as Skepper. 


EK SOEK MY BROERS 


C] Vervolg van bladsy 4 


,Hulle het hiervandaan weggetrek, 
want ek het hulle hoor sê: Laat ons 
na Dotan gaan”, met ander woorde 
onbereikbaar vir ons geword het, sodat 
ons met nog meer ywer en volharding 
na hulle kan soek. 


“Ek soek my broers”. Dit geliefdes 
moet ons altyd en oral as ons taak 
sien. Mag ons oral en altyd met vol- 
harding na hulle soek. Want onse 
hemelse Vader is dien bekommerd en 
besorgd oor hulle wat in die drukte 
van die wêreld ronddwaal. Hoe baie 
seuns en dogters het nie al van die 
hemelse Vader afgedwaal en wegge- 
raak nie.—Amen. 





Die kerk in `n hoek? Nee, die kerk 
in die toekoms. Juis die kerk het toe- 
koms. Dit is daarom die grootste 
vreugde om by die kerk te mag be- 
hoort. — JE. 


Die Hervormer, Junie 1969, Bladsy 5 


Pinkster is die geboortedag van die 
kerk van die Nuwe Testament. Op 
die dag het die 'Gees sy intrede in die 
wêreld gemaak toe Hy op die dissi- 
pels uitgestort is. Op die dag is mense 
van verskillende taalgroepe tot die 
kerk toegevoeg en het die kerk met- 
eens verander van 'n klein obskure 
groepie volgelinge van Jesus tot `n 
kerk met wêreldwye gesigspunte. 


Maar dit is juis hierdie pinkster- 
gebeure wat ook die aard en die wese 
van die kerk en sy optrede in die 
wêreld bepaal. Want by die pinkster 
is 'n nuwe element in die wêreld ge- 
gee. Hier kom eenheid onder volke 
tot stand. 





Deur DR. A. J. G. DREYER 





Dis is juis hierdie eenheid van die 
kerk wat vandag so baie probleme 
skep omdat hierdie woord nie meer 
verstaan word van wat in die Skrif 
gegee is nie maar deur allerlei ander 
motiewe. Ons is vandag netso in die 
war oor die betekenis van die gawe 
van die Heilige Gees as wat die mense 
op pinksterdag self was (vgl. Handl. 
2:6). Meestal word vandag onder 
hierdie eenheid verstaan dat daar een 
wêreldwye kerk moet wees en dat 
hierdie sigbare eenheid 'n voorwaarde 
is van die ware belewing van die ge- 
loof. Daar word soms voortvarende 
uitsprake gemaak oor diegene wat 
hierdie eenheid nie sien as 'n sigbare 
en demonstreerbare gegewenheid nie. 
Daar word soms selfs beweer dat `n 
kerk wat hierdie sigbare eenheid nie 
onderskryf en uitleef nie, nie meer 
deel kan vorm van die ware kerk 
van Christus nie maar 'n valse kerk 
geword het. (Ons vergeet maar vir 
'n oomblik dat daar baie dinge onder- 
skryf word deur diegene wat hierdie 
verwyte maak, wat tog nie uitgeleef 
word nie!) Diegene wat sulke uit- 
sprake maak, vergeet blykbaar dat 
daar tans nog 'n wêreldwye soeke is 
na 'n ware verstaan van hierdie een- 
heid in Christus. Daar is strominge 
wat weg beweeg van die tradisioneel 
reformatoriese verstaan hiervan en 
daar is ook teenstrominge wat hierdie 
tradisionele verstaan van die Skrif op- 
nuut onderskryf en vanuit die Skrif 
bevestig. In hierdie soek na die waar- 
heid van die Skrif moet daar seker 
altyd gewaak word teen die skerpe 
opmerksaamheid wat eensydig gerig 
is en die splinter in die broer se oog 


PINKSTER 


raaksien maar nie die balk in die eie 
oog nie. Omdat die sigbare eenheid 
so wyd gepropageer word, wil ons 
juis die aandag hiermee vestig op `n 
ander siening en verstaan van die 
Skrif. 


Pinkster is die groot getuie oor die 
eenheid van die kerk. Hier word 
mense van verskillende volke in een 
kerk, die liggaam van Christus, saam- 
gevat. Maar daar is hier geen sprake 
van `n wêreldkerk nie maar wel van 
'n kerk van die volke! Die eenheid van 
hierdie kerk wat uit baie tale en 
volke bestaan (vel. Hand. 2:5-11) be- 
rus on die eenheid van die Gees. Die 
eenheid van die Gees word geopen- 
baar in die eenheid van die verkondi- 
ging (Hand. 4:12) wat lui: ,En die 
verlossing is in niemand anders nie, 
want daar is ook geen ander naam 
onder die hemel wat onder die mense 
gegee is, waardeur ons gered moet 
word nie”. Dit is die verkondiging van 
hierdie een verlossing, hierdie een 
leer waarvan niemand in die kerk 
mag afwyk nie, wat die kerk van die 
volkere saambind en tot `n eenheid 
maak. 


Hierdie een Woord (van die Verlos- 
ser) word deur die Geesvervulde 
dissipels verkondig in die baie tale 
wat in die wêreld verskyn het sedert 
die geskiedenis van die toring van 
Babel (Gen. 11). Die tale wat teken 
is van die straf van God oor die eie- 
geregtigheid van die mens word nie 
met die pinkster tot niet gemaak nie. 
Die volkere word nie hiermee opge- 
hef nie. Die lewe in die kerk ken van 
die begin af die handhawing en die 
erkenning van die eiesoortigheid van 
die volke van die wêreld. Die kerk is 
nie ingestel soos `n worsmasijien wat 
almal in ewe dik en ewe lang worsies 
rol nie. 


Die pinkstergebeure stel dit dui- 
delik dat as, en solank as, hierdie 
een Woord (Jesus Christus) in een 
taal verkondig word aan die verskil- 
lende volke van die wêreld, of as 
verskillende woorde (m.a.w. ander 
verlossers naas Jesus Christus) aan 
die volke in verskillende tale verkon- 
dig word, dan is die Gees van God nie 
teenwoordig in die kerk nie. Maar so- 
lank as die goeie tyding van die 
Woord (Jesus Christus), hierdie een 
Woord en niks anders nie, in baie 
tale verkondig word sodat hierdie 
goeie tyding al die volke van die 
wêreld in sy eie taal bereik, dan is 
die Gees van God aan die werk (Hand. 
2:3). 


Die Hervormer, Junie 1969, Bladsy 6 


Hierdie een Woord, die eenheid van 
die kerk, kry sy grootste trefkrag juis 
wanneer dit in baie tale verkondig 
word. Dan dring tot elke mens die 
volle betekenis en trefkrag van die 
Woord van God deur. Dan kom ook 
meteens die verset teen God direk 
te voorskyn. Die mense is verwar 
deur hierdie Woord wat indring tot 
in die diepste van sv wese en daarom 
gaan hy oor tot die teenaanval. Die 
wapen wat hier die mees vernietigen- 
de krag het teen die mense wat hier- 
die een Woord in baie tale verkondig, 
is die spot: Hulle is vol soet wyn! 
(Hand. 2:13, vel. 17:32). Dit word dan 
duidelik dat die mens teen hierdie 
openbaring van God vyandig staan 
(vel. Gen. 3 en Amos 7:14). Die erns 
van hierdie goddelike openbaring en 
sy aanspraak op die lewe van die 
mens is nog altyd ontken deur die 
hoogmoed en eiegeregtigheid van die 
mens. Dit word deur geen menslike 
vernuf, welsprekendheid of magsver- 
toon oorreed nie. Dit is alleen die 
Gees van God wat in elke volk d.m.v. 
sy eie taal `n mens tot die geloof kan 
bring in die een Woord van God. ... 

Die Babelse spraakverwarring het 
as straf gekom op die eiewaan van 
die mens wat vir hom `'n naam wou 
maak (Gen. 11). God het hierdie self- 
verheerliking tot niet gemaak deur 
'n spraakverwarring sodat hulle me- 
kaar nie meer kon verstaan nie. 
Pinkster bring die mens weer daartoe 
om te leef waarvoor God die mens 
geskep het, nl. tot verheerliking van 
God. Hierdie een Woord in baie tale 
bring ook tot 'n ander eenheid nl. dat 
in baie tale die lof van God verkondig 
word. Hiermee word die selfverheer- 
liking van die mens die nek inge- 
slaan. 


Wie hierdie werkswyse van God 
met die mens vreemd vind, en daar 
is baie! vir hulle is diegene wat hier- 
die unieke soort eenheid verkondig, 
vol soet wyn! Maar dit blyk wel die 
wysheid van God te wees sodat die 
mens nie in `n mensgemaakte, sigbare 
eenheid straks weer sv eie grootheid 
besing in een taal i.p.v. die groot 
dade van God in Jesus Christus in die 
een koor van baie tale te besing! 
(vel. Hand. 2:11, 22 en 36). 


Die teoloog Stauffer wat die bo- 


staande uitleg van die Skrif gee, vra 


dan ook tereg die vraag: is daar `n 
dieper gemeenskap moontlik tussen 
verskillende volke as die gemeenskap- 
like verering van God? 





KRONIEK 


Tydens die feesvierings met die 100- 
jarige bestaan van die Gereformeerde 
Teologiese Skool, is `n reeks interes- 
sante lesings oor Die Calvinisme ge- 
houhou. Van die kant van ons kerk 
het prof. dr. B. J. Engelbrecht, seker 
een van die beste Calvyn-kenners in 
ons land, en dr. J. P. Oberholzer, aan 
die lesings en besprekings deelgeneem. 
Saam met hulle was daar ander voor- 
aanstaande teoloë uit die ander twee 
Afrikaanse kerke. Met hierdie bespre- 
kings oor die calvinisme is dit ander- 
maal beklemtoon dat al drie die 
Afrikaanse kerke die onuitwisbare 
stempel dra van die teologie en die 
teologiese denke van die groot Geneef- 
se hervormer, Johannes Calvyn. Ons 
Kerk se belydenisskrifte, die Neder- 
landse Geloofsbelydenis, die Heidel- 
bergse Kategismus en die Dordtse 
Leerreëls is al drie orodukte van die 
Calvinistiese Kerkhervorming, terwyl 
ook ons kerklike orde en die vorm van 
ons erediens alleen vanuit die calvinis- 
tiese denke verstaan kan word. 

Dit is opvallend hoe aktueel die 
teologie van Calvyn gebly het en hoe 
sy teologiese denke nog steeds die ge- 
lowige kerkmens aanspreek. Deur die 
bestudering van die teologie van Cal- 
vyn, deur teologie te beoefen volgens 
die groot riglyne wat hy getrek het, 
word die verantwoordelike teoloog in 
1969 daarvan bewaar om allerlei fratse 
uit te haal om sodoende ,,aktueel” 
te wees. Want die teologie van Calvyn 
voer elkeen wat dit bestudeer terug 
tot by die Heilige Skrif, die Woord van 
God en dit bly altyd aktueel om- 
dat dit Woord van God self is. Hoewel 
hierdie Woord steeds `n struikelblok en 
'n ergernis is en bly vir die sondige 
mens, het die verantwoordelike teoloog 
en lidmaat wat gevorm is deur die 
teologiese insigte van Calvyn, nie al- 
lerlei vreemde en vreemdsoortige dade 
en hulpmiddels — soos byvoorbeeld 
jazz-orkeste, of bont eredienste, of lof- 
redes op Karl Marx — nodig om die 
evangelie van Jesus Christus aan die 
mens van vandag te verkondig nie. 

Dit kan gekonstateer word dat daar 
tye was in die lewe van ons kerk en 
volk waar die teologie van Calvyn 
meer op die agtergrond was. Die be- 
houd was egter dat die belydenisskrifte 
van ons kerk steeds die fundamentele 
Calvinistiese, of miskien beter gestel: 
Bybels-reformatoriese standpunt van 
ons kerk uitgespreek het. Daarom, hoe- 
wel daar tye in ons kerk was waar 
die calvinisme meer op agtergrond 
was, hoewel daar selfs teoloë en predi- 


Oor die Calvinisme 


kante in ons kerk was wat nie uitge- 
sproke calvinisties was nie, kon ons 
kerk egter altyd weer terugkeer na sy 
fundamentele calvinistiese siening soos 
dit deur die belvdenisskrifte van die 
kerk uiteengesit word. Die is dan ook 
met waardering dat vermeld kan word 
dat daar deesdae in ons kerk `n beson- 
dere belangstelling vir die teologie en 
werk van Calvyn is. Daardie belang- 
stelling is vir `n baie groot deel te 
danke aan die arbeid en invloed van 
prof. dr. B. J. Engelbreche. Een van 
die gevolge van dié verhoogde belang- 
stelling is dat die Belvdenisskrifte en 
wat daarin staan, miskien meer as 
vroeër, die prominente nlek in ons 
kerklike denke en lewe herwin het 
waarop dit geregtig is. Immers die 
belydenisskrifte is die omlyning en 
omskrywing van die inhoud van die 
geloof van die kerk. 





PROF. DR. A. D. PONT 





In hierdie lig gesien is dit goed en 
belangrik dat die samesprekinge oor 
Die Calvinisme te Potchefstroom ge- 
hou is waar op geleerde, teologiese 
vlak oor die basiese teologiese insigte 
van ons Afrikaanse kerke gehandel is. 
Dit sal miskien goed wees as dié soort 
kongres meer sou voorkom in die toe- 
koms sodat in die soort gesamentlike 
beraad ook gedink en voorgelig kan 
word ten opsigte van al die heidendom 
wat vandag as ,,christelike, teologiese 
denke” aangedien word. Terselfdertyd 
sal hierdie soort beraad, juis in sy 
herhaling, die fundamentele geloofs- 
eenheid van die Afrikaanse kerke be- 
klemtoon. Daardie eenheid wat nie 
deur organisatoriese verskeidenheid 
gehinder of verydel word nie. 

Merkwaardig genoeg is, kort na 
hierdie Potchefstroomse beraad, die 
calvinisme, die Bybels-reformatoriese 
lewens- en wêreldbeskouing verder in 
die middelpunt van die aandag geplaas 
deur 'n toespraak wat dr. A. Hertzog 
op 14 April in die Volksraad gehou 
het. Sy uiteensetting het wye reaksies 
uitgelok — gunstig en ongunstig. Hoe- 
wel dr. Hertzog die klem gelê het op 
die betekenis van die calvinisme op die 
staatkundige vlak, het sy toespraak 
andermaal beklemtoon dat die Afrika- 
ner van huis uit 'n calvinis is. Hy het 
gesê (volgens Hoofstad, 15 April): ,Die 
vernaamste eienskappe van die Afri- 
kaner is dat hy nog hoofsaaklik ge- 
anker is in die kerk en sy godsdiens 
en nog Calvinisties is. Hy is deurdrenk 


met die Calvinisme. Dit is deel van 
hom en hy kan nie anders wees nie”. 

Die opmerklike is dat hierdie be- 
klemtoning van `'n baie ou waarheid 
soveel reaksie uitgelok het. Eintlik het 
di. Hertzog slegs 'n aantal vanself- 
sprekende dinge, wat ons almal buiten- 
dien geweet het of moes geweet het, 
weer onderstreep. 

Terselfdertyd het hy ook, waarskyn- 
lik onbewus, aangetoon dat die Bybels- 
reformatoriese geloof dikwels die beste 
deur die goed-toegeruste gelowige uit- 
gedra kan word daar waar hy Sy 
,goddelike beroep” beoefen. Is dit nie 
miskien een van ons hedendaagse te- 
kortkominge dat ons dikwels huiwerig 
is om in die wêreld, waar ons leef en 
werk, dieselfde dinge te sê en te bely 
wat ons Sondae in die kerk met oor- 
gawe aanvaar nie? Dr. Hertzog het 
met sy toespraak ons almal weer daar- 
aan herinner dat dit elkeen van ons se 
taak is om voortdurend en oral 'n oor- 
tuigde getuie te wees van dié basiese 
dinge waarin ons glo en waaruit ons 
lewe. 

Andermaal is ons, deur hierdie be- 
sinning oor die Calvinisme, daaraan 
herinner dat ons Bybels-reformatoriese 
geloof `n drakrag het vir alle terreine 
waarop die volk leef en beweeg. In die 
kader van hierdie besinning kan mens 
dit so stel: Dit is die kerk se taak om 
die evangelie reg te verkondig, te ver- 
kondig in die lyn van die belydenis- 
skrifte van die kerk. Dit is die lidmate 
se taak om daardie evangelie in die 
wêreld te verwerklik, dit daar verder 
uit te dra en uit te leef. Juis sê is en 
word die kerk in sy geheel soos die 
sout wat die aarde sout maak. 

Maar om terug ee kom by die toe- 
spraak van dr. Hertzog. In sy uiteen- 
setting het hy die vier basiese begin- 
sels wat hy in die Calvinisme 
onderken, genoem. Dit is dan: Dat die 
Calvinisme altyd regskape en regver- 
dig optree; dat die Calvinisme die 
verskeidenheid van die skepping erken 
en aanvaar; dat die Calvinis verknog 
is aan die vryheid van mens en volk; 
en dat die Calvinis hom onderwerp 
aan gesag solank dit nié dwingelandy 
is nie. Vanuit hierdie beginsels het dr. 
Hertzog verder gestel: ,In die stryd 
wat vir ons voorlê. is dit die man wat 
die draer is van die Calvinistiese be- 
ginsels wat op die voorpunt sal veg. 
Maar ons sal alleen op hom kan staat- 
maak solank hy in werklikheid die 
draer van dié beginsels is. Sodra hy 
dié beginsels versaak sal sy mag in- 

mekaarsak”. Hierdie opmerking het my 
laat dink aan die stelling van J, T. 
McNeill in sy ,The History and 
Character of Calvinism” waar hy op 
p. 438 stel: ,,But if life is hard for 
us and we encounter new dramatic 
manifestations of Antichrist in the 
forms of tyranny and war, the sturdy 
faith of Calvinism will be sought out 
again, and its spirit will be reborn in 
the hour of trial”. 


Met hierdie uiteensetting het dr. 
Hertzog miskien nog nié alles gesê 
wat mens as beginsels van die Calvi- 
nisme na vore moet bring nie. Die 
oorkoepelende uitgangspunt van die 
Calvinisme is immers dat heel die 
lewe en werk van die Calvinis tot 
eer van God gewy moet wees, dat in 
alle dinge die oorheersende rol wat 
die Here God in die verhouding God 
tot mens speel, na vore gebring moet 
word. 


Nieteenstaande die feit dat daar dus 
kanttekeninge gemaak kan word by 
hierdie toespraak van dr. Hertzog, bly 
die feit staan dat hy op 'n besondere 
manier daarin geslaag het om ander- 
maal die aandag te vestig op die By- 
bels-reformatoriese grondslae van die 
Afrikaner se lewens- en wêreldbe- 
skouing. 


Wat opmerklik was, was dat daar 
van verskillende kante besware geloods 
is teen hierdie standpuntstelling. Daar 
is byvoorbeeld die beswaar gemaak 
dat dr. Herezog se siening te ,eksklu- 
sief” sou wees en dat dit nêt vir die 
Afrikaner sou geld en nié vir die 
anderstaliges in ons land nie. Dit wil 
tog voorkom dat as die Bybels- 
reformatoriese geloof en teologiese 
visie aanvaar en bely word as die 
korrekte en geldende samevatting van 
die evangelie van Jesus Christus dan 
is dit vanselfsprekend dat dié stand- 
punte en opvattings wat daarteen bots, 
afgewys sal word. As die Calvinisme 
die voedingsbodem is van die Afri- 
kaner se denke op staatkundige ter- 
rein dan is dit tog vanselfsprekend 
dat op hierdie terrein van geloof en 
beginsel daar 'n afgrensing gestel sal 
word ten opsigte van die nie-calvinis- 
tiese denke. Dit leer ons, as Calviniste, 
reeds in die Belydenisskrifte van die 
kerk waar nie alleen die standpunt ge- 
stel word wat die Heilige Skrif ons 
leer nie maar waar ook die standpunte 
wat die kerk nié aanvaar nie uitdruk- 
lik verwerp word. 


In die geestesklimaat van ons tyd 
waar op verskillende terreine die dui- 
delik-omlynde standpunt, die suiwer 


formulering van beginsel en uitgangs- 
punt, die presiese afgrensing ten op- 
sigte van die onaanvaarbare vermy 
word, was dit goed dat dr. Hertzog, 
as gelowige, sy standpunt so duidelik 
na vore gebring het. Dat hy om daar- 
die rede aangeval sal word, is miskien 
ook tiperend van ons tyd. Dit laat so 
dink aan `n ander bekende verskynsel 
van ons tyd. Wanneer op 'n bedrei- 
ging van ons geestesgoedere gewys 
word en daarteen afgegrens word, dan 
word in ons tyd die bedreiging as die 
reghebbende aanvaar sondermeer en 
hy wat die waarskuwing uiter word 
voorgestel as 'n onchristelike rusie- 
maker! Reeds hieruit kan ons sien dat 
die stoere calvinistiese beginselvast- 
heid gerysmier word deur die oewer- 
lose, onomlynde liberale denke van ons 
tyd. Juis daarom word hierdie hernude 
besinning oor Die Calvinisme soos op 
Potchefstroom en die stimulans daar- 
toe verstrek deur die toespraak van 
dr. Hertzog verwelkom. Dit is in ons 
tyd nodig dat ons as kerk en as volk 
weer sal besin oor die Calvinistiese 
erfenis sodat ons duidelik en helder 
nie net kan onderskei waar ons self 
staan nie maar ook wat ons pad voren- 
toe moet wees. En laat ons besef dat 
alleen binne die kader van die liberale 
denke is die waarheid relatief. 

Vanuit die geloofsekerheid, vanuit 
die deurleefde oortuiging het die Cal- 
vinisme nog altyd as `n stukrag in 
ons volk bestaan, ons volk gelei en 
gerig omdat ons diepste Afrikaner- 
oortuiging uit die aanvaarding van die 
Calvinistiese geloofsoortuiging voorge- 
kom het. Daarom is en bly dit nood- 
saaklik dat ons almal in die kerk weer 
en weer sal besin oor die inhoud, om- 
vang en betekenis van die Belydenis- 
skrifte van die kerk om dan vandaar 
uit verder te dink oor ons taak en 
roeping as kerk en as volk in Afrika. 
Alleen as ons die grondslae ken en die 
draagkrag daarvan deurdink het, kan 
ons positief en skeppend hierdie bood- 
skap wat ons bely, uitdra en uitleef. 

Daarom kan ons nie anders nie as 
om dankbaar te wees vir die Potchef- 
stroomse besinning én die interessante 
en belangrike toespraak van dr. Hert- 
Zog. Beide het ons aandag andermaal 
gevra vir die uitgangspunte en begin- 
selgrondslag van ons bestaan as Afri- 
kaanse Kerk en volk in Suider-Afrika. 


“CHRISTELIKE” TERRORISME 


Die ontwikkelinge binne en rondom 
die terroriste-organisasie FRELIMO na 
die dood van die leier, Eduardo Mond- 
lane, is nogal interessant. Kort na 
Mondlane se dood het een van sy be- 
langrikste bevelvoerders, Lazare Ka- 
vandane, die hoof van die Makonde- 
stam, en 60,000 van sy volgelinge die 
wapen neergelê om nou in vrede met 

die Portugese te leef. Dit moes `n 
swaar slag vir die terroriste-organisa- 
sie gewees het want die stelling word 
gemaak dat Kavandane die werklike 
siel van dié organisasie was. 


Inmiddels is Mondlane as leier van 
Frelimo opgevolg deur Uria Simango, 
wat aangedui word as `n predikant van 
die Metodistekerk. Hy is natuurlik nie 
die eerste ,,teoloog” in Afrika wat 'n 
rol speel in die kommunistiese- 
geinspireerde aanslag teen Suider- 
Afrika nie. `n Mens dink maar net 
aan die ander predikant Sithole van 
Rhodesië wat in die kringe van die 
WCC as `n gevierde teoloog geëer en 
geloof word. Sithole dien natuurlik op 
die oomblik `n gevangenisstraf uit om- 
dat hy moord beplan het . . . maar 
oor so 'n kleinigheidjie verknies die 
WCC hom nie juis nie. In ieder geval, 
ons sal in die toekoms seker besonder 
baie hoor oor Simango wat nou in die 
WCC-propaganda voorgestel sal word 
as een van die grootste beoefenaars 
van die Christelike deug van naaste- 
liefde of medemenslikheid. Dit kan 
verwag word dat met Simango aan 
die hoof van Frelimo daar nou al meer 
en meer ekumeniese steun vir Frelimo 
sal kom. Wapens soos masjiengewere, 
bomme, landmyne, handgranate en 
dergelike sal Simango seker maar, soos 
vroeër ook, van Rooi-Sjina en ander 
kommunistiese wapenverskaffers be- 
trek. In Simango sal ons nou seker die 
man moet sien wat die WCC se ,,teo- 
logie van rewolusie” moet verwerklik. 
Sou dit van ons verwag word om ons 
uit te put in dankbaarheid vanweë 
hierdie tentoonstelling van Christelike 
terrorisme? 


Ek was nogal geamuseer deur 'n 
beriggie in die ,,Weekbulletin” van die 
,Persbureau der Nederlandse Hervorm- 
de Kerk” waarin gemeld is dat dié kerk 
nou ook amptelik hulp en steun gaan 
verleen aan die sg. ,Mozambigue In- 
stituut” wat deur Frelimo in Dar-es- 
Salaam opgerig is. Hierdie Instituut 
kry, so word vertel, steun uit die 
ooste én die weste en moontlik van- 
weë die steun uit die ooste het die 
Nederlandse Kerk hom gehaas om 66k 
steun te verleen. Maar die kostelikste 
was die beskrywing van Frelimo self. 
Die organisasie, so word gestel, is ge- 
rig op ,radical struktuurwijzigingen, 
die noodzakelijk zijn om meer ge- 
rechtigheid in de maatschappij te be- 
werkstelligen”. Is dit nou nie die mooi- 
ste beskrywing van terrorisme, naakte 
geweld, moord en vernietiging wat 
mens kan bedink nie? 


So steun die Nederlandse Kerk ewe 
vrolik die kommunisties-geinspireerde 
terrorisme in Afrika omdat die kom- 

(Deel 1) 


As `n mens jou ervaringe in `n 
vreemde land neerskryf of vertel, is 
daar een ding waarvan die een wat die 
ervaring deurgemaak het, altyd bewus 
is (of beter gestel, hom bewus behoort 
te wees), dat `n mens in die loop van 
'n jaar geen land of volk of kerk kan 
leer ken nie. Die veelweterigheid wat 
oorsese koerantredakteurs en joerna- 
liste na 'n verblyf van `n paar weke in 
ons land oorsee gaan ten toon sprei 
en die pennevruggies waaraan hulle 
daar geboorte gee, kan vir elkeen van 
ons `n waarskuwing wees om nie die- 
selfde fout ten opsigte van 'n ander 
land te begaan nie. Tog is `n mens, 
as jy bykans 'n jaar op `n vaste plek 
in die vreemde moet leef en jou weg 
moet vind, veel beter in staat om `n 
suiwer indruk van toestande te gee as 
iemand wat binne 'n paar weke deur 
die land gaan toer het, deur interna- 
sionale gidse gesleep is na besiens- 
die toeris interessant sal wees, be- 
waardighede wat dié gemeen het vir 
die toeris interessant sal wees, be- 
wegende van die een internasionale 
hotel na die ander waar dikwels nie 
eens die spyskaart tipies van die land 
is nie. Ons het na `n paar maande in 
die vreemde vir ons `n klein motortjie 
aangeskaf waarmee ons ons onafhank- 
likheid kon bewaar en selfstandig 
rondbeweeg waar ons graag wou. Ons 
het doelbewus baie min van die groot 
hoofweë (Autobahn) gebruik gemaak, 
eerstens omdat dit met die hoë snel- 
hede waarmee gery word en die redelik 
dikwels voorkomende onhoflikheid van 
die Duitse bestuurders maar senuter- 
gend en onaangenaam was, maar twee- 
dens veral omdat hierdie hoofweë al 
die stede misry en bloot 'n globale 
beeld van die landskap gee. As 'n mens 
met die gewone paaie (wat almal in `n 
baie goeie toestand is) ry, gaan jy deur 
die hart van die stede en dorpies, dig 
by die boerderye, kerkies en begraaf- 
plase verby, en sien jy die mense besig 
met hulle daaglikse taak, in hulle daag- 
likse kleredrag en leer jy hulle mer 
hulle normale mentaliteiteit ken. 

Ons laat maar na om ons indrukke 
van die landskap en die klimaat te 
gee, asook van al die geboue en mu- 
seuns, kerke en monumente van groot 
kultuurhistoriese betekenis. Opvallend 
klimaat ook op die karakter van die 
is die invloed wat die landskap en die 
klimaat op die karakter van die 
mense het: die koue bring `n afgeslo- 
tenheid en stugheid by die mense wat 
sommer verbreek word as die sonne- 
tjie weer 'n slaggie helder skyn en die 
temperature leefbaar word; die feit dat 
die mense so dig opmekaar woon, 
bring mee dat hulle baie ge- 


reserveerd is teenoor mekaar en veral 
teenoor vreemdelinge, sodat 'n mens 
gou leer om te baklei vir wat jy jou 
reg ag en om oral met jou elmboë vir 
jou `n weg te baan. Dieselfde verskyn- 
sel het ons ook in ons eie land be- 
lewe met ons grootskaalse verstedeli- 
king, dat juis daar waar die mense 
opmekaar gedruk lewe, hulle die groot- 
ste vreemdelinge van mekaar is en dat 
die goeie ou kenmerke van gasvryheid 
en openhartigheid verlore gaan. Dat 
dit gebeur, is jammer, maar dit is ook 
'n vorm van selfhandhawing, van eie 
karakter en identiteit bewaar temidde 
van 'n massa. 


DR. W. C. VAN WYK 


Twee sake van meer aktuele belang, 
is die politiek en die kerk. Veral die 





Dr. W. C. van Wyk en prof. G. Fohrer by die Duitse Orientaliste 


ONS ERVARINGE IN DUITSLAND 


die reaksies wat dit op papier en in 
daad teweeggebring het, het ons on- 
der die indruk gebring van die toe- 
paslikheid van die Latynse spreuk: Tot 
homines guot sententiae (soveel hoof- 
de, soveel sinne). As daar een ding is 
wat byna onmoontlik is om te doen, 
is dit om `n klinkklare antwoord te 
gee op dié vrae wat by ons terugkoms 
dikwels aan ons gestel is: Wat is die 
Duitsers se houding, sê maar ten op- 
sigte van Suid-Afrika? Of, wat is die 
standpunt van die Duitse Kerk hieroor 
of daaroor? 


Ten eerste: die regering is nie eers 
'n eenheid nie, maar `n koalisie van die 
SPD (Sosialistiese demokratiese party) 
en CDU (Christelike demokratiese 
party). Verder is daar nog die vrye 
Demokrate en die NPD (Nas. demokra- 
tiese party), laasgenoemde party wat 





Kongres te Wiirzburg Julie 1968. 


opstandigheid van die jongmense wat 
verlede jaar ernstige vorme aangeneem 
het, was `'n probleem waarmee die 
owerheid en burgers, asook die kerk 
en die gemeentelede erg in die ver- 
leentheid was en waaroor heftig ge- 
diskusseer is. Deur 'n veelheid van 
koerante, tydskrifte en vlugskrifte is 
daar 'n .verwarrende veelheid van 
standpunte . gestel, vanaf die volste 
simpatie met die saak van die jong- 
mense tot die krasste veroordeling van 
hulle optrede. Net hierdie een saak en 


groot suksesse in plaaslike verkiesings 
behaal het en omdat dit as 'n herlewing 
van die ou Naziparty aangesien word, 
groot besorgdheid in Bonn en in Oos- 
Berlyn gaande . gemaak het. Enige 
koalisie bly net aan bewind deur kom- 
promisse, van `n sterk sentrale be- 
wind kan daar nie sprake wees nie; 
en omdat die opposisie so onbenullig 
is, kan daar van `n werklik effektiewe 
opposisie ook nie gepraat word nie. 

Ervaringe in Duitsland 
@ Vervolg van vorige bladsy. 


Verder moet 'n mens onthou dat 
Duitsland in 'n sekere sin, nie werklik 
vry is nie. Die Amerikaners het die 
Duitse ekonomie deur oornames en 
samesmeltings so met hulle eie ge- 
integreer dat daar nie veel eg Duitse 
instellings oor is nie. Wat die motor- 
vervaardiging en elektroniese inge- 
nieurswese betref is daar nog groot 
Duitse maatskappye, maar ek is mee- 
gedeel dat op die gebied van voedsel- 
voorsiening die enigste groot eg Duitse 
maatskappy maar nog 'n maatskappy 
is wat voedingspoeiers vervaardig. Die 
tipies outydse (en vir ons tye dikwels 
primitiewe) Duitse winkeltjies maak 
meer en meer plek vir winkels en ver- 
toonvensters op Amerikaanse lees ge- 
skoei. Die reklame is Amerikaans, die 
musiek is Amerikaans met Duitse 
woorde, die rolprente is gedeeltelik 
Amerikaans, veral wat die skop- skiet- 
en boomklim tipe betref. Ekonomies en 
politiek leef Duitsland in die skaduwee 
van Amerika. Nie dat daar nie be- 
sorgdheid oor heers nie. Ds. Klein van 
die Evangelies-Hervormde gemeente in 
Niirnberg kan desperaat klink as hy 
van sy mede-Duitsers praat wat hulle 
kultuur verruil het vir die skynkultuur 
van 'n syns insiens kultuurlose volk. 
Van 'n Duitse volk as eenheid en 'n 
Duitse kerk of Duitse teologie as 'n 
enkelvoudige begrip kan 'n mens moei- 
lik praat, die verskeidenheid en die 
uiteenlopendheid van standpunte is te 
groot. Dis so moeilik om `n patroon of 
`n oorheersende beginsel raak te sien. 
Soms lyk dit asof net die Duitse taal 
gemeenskaplik is. 


Waarskynlik moet die geweldige 
variasie van standpunte toegeskrywe 
word aan die reaksie wat daar na die 
afgelope wêreldoorlog ingetree het en 
die geweldige skuldbesef wat hulle 
oorgehou het. Nadat hulle slaafs aan 
die outoriteite onder die Hitler-bewind 
gehoorsaam was, het die pendulum nou 
na die ander kant oorgeswaai en dink 
en doen elkeen soos hy goed dink, son- 
der om hom veel aan gesag te steur. 
Daarby kom natuurlik die wêreldwye 
verskynsel van die kritiese bevraag- 
tekening, ontkenning en ondermyning 
van gesag, wat in die Duitsland wat 
namelose ellende gely het as gevolg 
van 'n oorlog waarin hulle hul leiers 
slaafs gevolg het, vrugbare teelaarde 
vind. 'n Goeie voorbeeld van hierdie 
heftige reaksie vind ons by die stads- 
raad van Niirnberg, die stad waar ons 
die voorreg gehad het om te woon. 
Hitler wou hierdie ou stad van 900 
jaar, met sy strategiese ligging op die 
ou roetes wat Suid- en Noord-, Oos en 


Wes-Europa met mekaar verbind het, 
die stad van die meestersangers onder 
Hans Sachs en van Albrecht Diirer, 
van die Feuerbachs, van kuns en kul- 
tuur, die middelpunt maak van sy 
nuwe ryk. In Romaanse styl het hy 
'n enorme gebou by een van die mere 
by Niirnberg laat oprig waarin die 
sitting van die rykspartydag gehou sou 
word. 'n Aparte stasie is opgerig, net 
om die lede van die partydag na hulle 
plek van byeenkoms te vervoer. Enor- 
me paradegronde is aangelê, asook 'n 
amfiteater omvleuel met 26 suile as 
verteenwoordigers van die 26 stamme 
waaruit die Duitse volk saamgestel is. 
As gevolg van die oorlog was die pro- 
jekte nog nie heeltemal klaar nie, maar 
alles was groots aangelê en kon die 
prag van die hele Duitsland geword 
het. Toe kom die oorlog en sy ellende. 
Die ryksdaggebou waarin een van die 
grootste katedrale van Niirnberg sou 
kon inpas wou niemand verder bou 
nie, nog vandag is dit onvoltooi, en 
word tydens volksfeeste vir pakruim- 
te gebruik. Die amfiteater is omskep 
in pawiljoene waarin die juigende 
skares Saterdae of Sondae hulle kam- 
pioen sokkerspan F.C.N. 1, die Wes- 
Europese kampioene, kan aanmoedig. 
En toe ontdek iemand boonop iets in 
een van die suile wat na `n swastika 
lyk, en toe word daar op groot skaal 
dinamiet ingesteek en die suile tot on- 
ooglike stompies weggeblaas. Die 
S.P.D. (Sosialistiese Party) wat in die 
stad aan bewind is, bestee meer daar- 
op om Hitler se handewerk te ver- 
nietig as om dit te restoureer of op 
te bou. Gidse wat 'n mens rondneem 
sal by `n gehou wat in die Hitlertyd 
opgerig is, verwys na die ,,barbaarse 
Hitlerstye” waarin dit gebou is (Oos- 
Berlyn). 


Ter illustrasie van die groot vryheid 
van spraak wat daar heers, wil ek 
aanhaal uit die toespraak van Hanns- 
heinz Porst, 'n man wat miljoene ge- 
maak het uit die verkoop van goed- 
koop Japanese kameras. Die staat is 
al twee jaar besig om 'n saak teen 
hom te probeer opbou, omdat hy tege- 
lyk lid van `n party in Wes-Duitsland 
was en terselfdertyd ook `n groot be- 
drag maandeliks oorbetaal het aan die 
S.E.D. (Kommunistiese party) in Oos- 
Duitsland. Verder was hy bevriend met 
hoë Wes-Duitse amptenare in die De- 
partement Verdediging en het die ver- 
moede bestaan dat hy langs dié weg 
geheime informasie verkry het. Tydens 
'n karnaval het `n sierwa 'n reuse- 
figuur van Porst vertoon met twee 
koppe, 'n sinspeling op die dubbele 
lojaliteit (of enkele verraad) van Porst. 
Tydens ons verblyf huur hy 'n groot 
konsertsaal in Niirnberg om homself 
te verdedig en die volgende woorde is 

uittreksels uit sy toespraak: ,Ek word 


beskuldig dat ek sedert baie jare ver- 


bindinge met Oos-Duitsland in stand 
gehou het. Ja, dit is reg dat ek hier- 
die verbindinge en kontakte gehad het. 
Ek het hulle van die begin af gehad, 
van 1945 af aan, en ek sal hulle ook 
nooit prysgee nie, want vir my is die 
grense van 'n land nie die grense tus- 
sen mense nie. Vir my leef mense op 
die hele wêreld, in die Ooste en die 
Weste, en almal het dieselfde reg om 
te lewe en dieselfde plig om mekaar 
te begryp en te verstaan en vreedsaam 
met mekaar klaar te kom. 


Waar staan geskrywe dat 'n mens 
om in Wes-Duitsland te mag leef, werk 
en sukses te behaal, nie oortuig mag 
wees van die korrektheid van 'n 
wêreldbeskouing wat deur Marx of 
Lenin gestempel is nie? Waar staan 
geskrywe dat 'n mens as swarte nie 
onder witmense mag leef nie? En wie 
sal waag om te sê dat 'n mens Aries 
moes wees en nie `n Jood mag wees 
nie?” 


Hy gaan dan voort en wys daarop 
dat in lande soos in Frankryk, Italië 
en Swede Christendemokrate, Sosialis- 
te, Kommuniste, Marxiste en Liberalis- 
te naas mekaar lewe, en dat dit net 
in Wes-Duitsland nie toegelaat word 
nie, omdat die mense daar so ver ge- 
vorder het in die proses van dom- 
word (,,Verdummung”) dat hulle werk- 
lik glo dat kommuniste klein kinder- 
tjies sal opvreet. Hy sien die Westerse 
en die kommunistiese stelsels nie as 
teenoormekaar staande nie, maar as 
aanvullend. Albei moet aanvaar word 
as gegewe en verder ontwikkel word. 
Hy sluit dan af met die bewering dat 
die feit dat hy aan sowel die Sosialis- 
tiese eenheidsparty van Oos-Duits- 
land as aan die Vrye Demokratiese 
party van Wes-Duitsland behoort het, 
of die mense met wie hy bevriend was 
en gesprekke gevoer het lede van die 
ministerie vir staatsveiligheid was of 
nie, of dat hy ordes van oorkant die 
grens ontvang het, van volkome onder- 
geskikte betekenis is. Intussen loop 
Porst nog los rond en verkoop foto- 
grafiese apparaat in die meer as een 
winkel wat hy in Nirnberg besit. 


'n Volgende keer gesels ek oor die 
opstand van die jongmense en daarna 
oor die situasie in die kerk. @ 





Ons moet ons nie neerlê by die lot 
om kronies siek te wees nie, maar teen 
die siekte veg en bid. Ook die mediese 
wetenskap veg teen die siektes as 
magte van die duisternis.—S. Kooistra. 





PASTORALE RUBRIEK 





In die vorige artikel het ons daarop 
gewys hoe die skofwerkery die bywo- 
ning van die eredienste raak. Toe het 
ons daarop gewys dat nagenoeg 50% 
van die kerkraadslede van die twee 
gemeentes binne die Vanderbijlparkse 
dorpsgebied by skofwerk betrokke is. 
Nou wil ons graag nagaan hoe die 
skofwerk die ampswerk van die kerk 
binne die gemeente raak. 

Ten eerste word die ouderling of 
diaken wat skofte werk verhinder om 
gereeld kerkraadsvergaderings by te 
woon. Werk hy die dag van die week 
waarop die kerkraadsvergadering ge- 
hou word middagskof, kan hy dit nie 
bywoon nie. Werk hy nagskof kan hy 
wel die vergadering gedeeltelik by- 
woon. Omdat die nagskof om 10 nm. 
begin beteken dit dat hy die vergade- 
ring om 9 nm. reeds moet verlaat. Aan- 
gesien die nagskof taamlik vermoeiend 
is, gebeur dit dat mense wat nie meer 
so jonk is nie, die vooraand ʼn bietjie 
gaan rus voordat hulle op skof moet 
gaan. 

Prakties kom dit daarop neer dat 
'n kerkraadslid wat skofte werk net 
1 uit die 3 vergaderings kan bywoon. 
Werk hy egter die sogenaamde aflos- 
skof (die skof is nie genoem in die 
vorige artikel nie, omdat persone wat 
hierdie skof werk nie op Sondae aan 
diens is nie. en hulle wel gereeld 
die eredienste kan bywoon), kan hy 
net 'n kerkraadsvergadering bywoon 
op Woensdag wanneer hy mêreskof 
werk. Want hy ruil driemaal per week 
met skofte. Nagenoeg 20% van alle 
skofwerkers werk hierdie skof. D.w.s. 
een-vyfde van die kerkraadslede wat 
skofte werk kan geen kerkraadsver- 
gaderings bywoon, behalwe, natuurlik, 
as dit op `n Woensdag geskied. 

Die gevolge van alles is dat baie 
kerkraadslede nie op hoogte is met 
wat in die kerk aangaan nie. Dit ge- 
beur dikwels dat sake wat op `n vorige 
kerkraadsvergadering bespreek en be- 
sluit is onbekend is by die helfte van 
die kerkraad, wat daardie aand teen- 
woordig is. Dit verhinder dat die amps- 
werk in die gemeente doeltreffend ten 
uitvoer gebring kan word. 

Dit gebeur dan ook dikwels dat per- 
sone wat geskik is vir die amp van 
ouderling en diaken, nie die amp aan- 
vaar nie, omdat hulle voel dat weens 
die feit dat hulle skofte werk, hulle nie 
die werk van die kerk na behore kan 
verrig nie. By baie mense leef ook die 
gedagte dat iemand wat skofte werk 
nie vir die amp van ouderling en 
diaken verkies behoort te word nie. 


Die kerk binne die Industriele gebied 


Hierdie gedagte moet egter verwerp 
word. Dit sou daarop neerkom dat daar 
gediskrimineer word teen `n lidmaat 
van die kerk wat die gawe van die 
amp ontvang het. 

Om die kerkraadslede wat skofte 
werk enigsins tegemoet te kom ten- 
einde meer kerkraadsvergaderings by 
te woon kan die kerkraadsvergaderings 
vervroeg word na, byvoorbeeld, 6 nm, 
en kan dit weer vroeër ophou, sê 9 nm. 
In die meeste gevalle word dit alreeds 
hier gedoen. Dit sal meebring dat die 
mense wat nagskof werk ook die ver- 
gaderings sal kan bywoon. En die mees 
geskikte dag vir kerkraadsvergade- 
rings blyk `n Woensdag te wees. Dit 
sal daartoe bydra dat die aflosskof 
se mense ook teenwoordig kan wees. 


DS. L. A. BREEDT 





Teneinde te verseker dat kerkraads- 
lede op hoogte van sake bly, kan sake 
van kardinale belang oor twee kerk- 
raadsvergaderings gehou word. Die 
saak kan op die een vergadering be- 
spreek word en op die volgende ver- 
gadering verder bespreek en afgehan- 
del word. Waar daar maandelikse ver- 
gaderings gehou word, is dit nie on- 
moontlik nie. 

Die werk in die wyke lewer nie 
veel probleme op nie. Gewoonlik weet 
die ouderling en diaken watter skofte 
die mense in sy wyk werk en doen 
hy sy werk oor twee weke. 

Wat die huisbesoek van die predi- 
kant aanbetref lewer dit ewemin pro- 
bleme op. Die werkswyse is dat 'n 
wyk oor twee weke besoek word. So- 
doende is dit moontlik om besoek af 
te 1ê wanneer die hoof van die gesin 
tuis is. Die skofwerk bring mee dat 
die mense ook nie saans baie rond- 
kuier nie. Die persoon wat mêreskof 
werk, moet vroeg gaan slaap en is 
daarom saans tuis. Die een wat nag- 
skof moet werk is besig om `n bietjie 
te rus voordat hy gaan werk en is 
dus ook tuis. Die enigste probleem is 
dat die mense oor die algemeen vroeg 
gaan slaap en na 8.30 nm. is daar min 
wat nog nie gaan 1ê het nie. Gevolglik 
moet die huisbesoek dan gestaak 
word. 

Die grootste probleem van die skof- 
en die baie oortydwerk is dat dit die 
lidmaat 'n vyeblaar bied waaragter hy 
kan skuil as rede waarom hy nie ge- 
reeld eredienste bywoon nie. Dié ver- 
hinder gewoonlik 'n behoorlike kon- 
frontasie van die lidmaat met sy 
verantwoordelikheid. Dikwels word die 


(Vervolg van vorige uitgawe) 


wind uit die predikant of ouderling 
se seile geneem, voordat hy nog ge- 
praat het. 

Vir die geloofslewe van die lidmaat 
is skofwerk nadelig. Hy raak gewoond 
daaraan om nie kerk-toe te gaan nie. 
En dit is slegs die ,,sterkes” wat nie 
onverskillig raak teenoor die erediens 
nie, tenspyte van die feit dat sy goeie 
voornemens ernstig gekortwiek word 
deur die skofwerkery. 


KRONIEK 


[] Vervolg van bladsy 8 





munisme, so moet ek aflei, die uit- 
nemende beweging van ons tyd is wat 
,gerechtigheid in de maatschappij” be- 
werkstellig! 

Dit is in hierdie verband interessant 
om te oorweeg dat hierdie selfde 
Nederlandse Hervormde Kerk ons kerk 
al gedreig om vanweë Artikel II van 
ons Kerkwet, ons kerk nie meer te 
erken as `n Christelike kerk nie! Dié 
kompliment kan nou omgedraai word 
want dit word werklik 'n vraag of ʼn 
organisasie wat homself ,,kerk” noem 
nog as sodanig erken kan word as dit 
hulp en steun verleen aan kommunis- 
ties-geinspireerde terrorisme. 

Miskien moet mens in hierdie ver- 
band ook rekening hou met Henderson 
se stelling dat die ekumeniese bewe- 
ging `n strewe na mag is. So gesien 
is die optrede van die Nederlandse 
Hervormde Kerk heeltemal verklaar- 
baar. Terwyl die Nederlandse Hervorm- 
de Kerk in Nederland self al meer 
en meer lidmate verloor, terwyl die 
kerk onder sy eie mense al minder en 
minder instaat is om die evangelie 
effektief uit te dra probeer dié kerk 
nou om darem êrens 'n bietjie aansien 
en status te verwerf en doen dit nou 
deur terrorisme in Afrika te steun en 
by te staan. Dit is natuurlik 'n riskante 
speletjie — dié strewe na wêreldse 
aansien, populariteit en mag. Want af- 
gesien daarvan dat Frelimo tog gaan 
faal, verloën die Nederlandse Kerk 
deur hierdie askie juis daardie geloof 
wat hy volgens sy eie belydenisskrifte 
bely . . . dink maar aan artikel 36 
van die Nederlandse Geloofsbelydenis. 
Maar dit is natuurlik nie 'n ernstige 
oorweging vir 'n ekumenies-gerigte, 
magsbeluste organisasie wat hom as 
,kerk” aandien nie. 

Uiteindelik bly dit tog 'n taamlike 
wrange situasie want gebrek aan ge- 
loof, begrip en beginsel is nooit ver- 
heffend om te aanskou nie. 

@ Blaai om. 

VRAEBUS 





Vraag: 


Mev. Laura Potgieter van gemeente 
Noordelike Pretoria wys op die artikel 
'n tyd gelede in Die Hervormer oor 
die griep van 1918 en vra dan of 
,daar nie nou bidure gehou kan word, 
sodat die Hongkongriep ons land nie 
so kwaai tref nie”. 





JOH. DREYER 





Antwoord: 


Ons goeie God het keer op keer, ook 
in die geskiedenis van ons volk, getoon 
dat Hy `n helper in die nood is, `n 
toevlug van geslag tot geslag, wat as 
die Almagtige kan help en kan verlos 
en dat nietevergeefs die toevlug 
tot Hom geneem word nie. Hiervan 
getuig o.a. die gebedsverhoring van 
ons vadere by Bloedrivier en Paarde- 
kraal, maar ook met droogtes soos ʼn 
paar jaar gelede en nou weer. 

Maar nou lyk dit tog vir ons dat 
daar by baie `n verkeerde opvatting 
bestaan oor gebede in die nood. 

Die gevaar bestaan dat baie God 
net wil gebruik om van een of ander 
ellende, gevaar of nood bevry te word. 
So het ek bv. `n sekteleier een keer 
hoor bid: Here, Jy moet hom gesond 
maak. Hier is dit nie 'n smeekbede 
tot die hoë God om genadige bevry- 
ding vir die sieke nie. Hier is 'n op- 
drag, 'n bevel aan God om te doen 
wat die bidder van Hom eis. Die ver- 
keerde houding teenoor God blyk ook 
uit die gemeenskaplike toon in die 
gebed en die oneerbiedige aanspreek 
van God, die Hoogheilige, as ,Jy”, net 
asof God sy maat is. 

So moet daar in die nood van 'n 
volk daarteen gewaak word om met 
bevryding van God te begeer en nie 
God self te begeer nie. Dan gaan dit 
om stoflike voordeel alleen en nie om 
geestelike wins nie. Dan is die oog 
nie op God self gerig nie, maar op die 
gawe wat Hy gee. 

So was dit met Sedekia, koning van 
Juda, wat deur Nebukadnesar, die dik- 
tator van dié tyd tot koning gemaak 
is. Van hom lees ons: ,Hy het nie 
geluister, hy en sy dienaars en die 
volk van die land, na die woorde van 
die Here wat deur die diens van die 
peofeet Jeremia gespreek het nie. Nog- 
tans het koning Sedekia . . . die pro- 
feet laat weet: Bid tog tot die Here 
onse God vir ons” (Jeremia 37:1, 2). 

Nie luister na God nie, maar tog 
tot Hom bid! 


BIDURE OM DIE HONGKONGGRIEP 
AF TE WEER 


Nou is dit die groot vraag of baie 
van ons volk met droogtes of ander 
beproewings nie ook dieselfde doen 
nie. Hulle wil bidure hê om van een 
of ander bedreiging verlos te word 
sonder om tot God waarlik terug te wil 
keer. Hulle soek God eintlik om stof- 
like welvaart alleen of om liggaamlike 
welsyn alleen. Hulle hou nie rekening 
met die doel wat God voor oë het 
wanneer Hy beproewings gee nie. Hier- 
die ,,kruise” gee God terwille van ons, 
om ons in die geloof te beproef, om 
ons weer tot die besef te bring, dat 
ons sonder Hom nie kan lewe nie. Sê 
die Woord dan nie: ,,Hy tugtig ons 
tot ons béswil, sodat ons sy heiligheid 
deelagtig kan word” nie? (Hebr. 12: 
5-11). Deur die tugtiging of kastyding 
wil Hy ons verootmoedig en ons terug 
bring na Hom toe. 


'n Biduur ten tye van nood moet 
dus altyd gepaard gaan met veroot- 
moediging en bekering. Daarsonder 
kan ons nie uitkoms verwag nie. 


Dit sal goed wees as ons volk die 
geskiedenis van Israel ten tye van die 
Rigters goed ter harte sou wil neem. 
In die Boek Rigters kom dit keer op 
keer voor dat die volk afvallig van 
die Here word en die Baals dien. Dan 
gee die Here hulle oor aan een van 
hulle vyande, die Filistyne, Kanaëniete, 
Midianiete of Ammoniete. As die ver- 
drukking te swaar word, dan roep hulle 
tot God om uitkoms om, na die verlos- 
sing, wat God deur die hand van een 
of ander rigter gee, net so weer tot 
Baaldiens terug te val (Rigters 2 tot 
15). So het dit vir geslagte, ja vir 
eeue in Israel geduur tot God eindelik 
in die tyd van die profeet gesê het: 
Ek sal julle nie meer verlos nie. 
,Waar is die gode wat jy vir jou ge- 
maak het? Laat hulle opstaan as hulle 
jou kan verlos in die tyd van jou 
onheil” (Jer. 2:27-30). 


En as ons bid om verlossing uit 
onheil dan is daar een belangrike saak 
wat nie uit die oog verloor moet word 
nie en dit is dat ons, soos die Heiland 
met sy sieleworsteling in Getsemané, 
moet bid: Maar Vader, laat nie my wil 
geskied nie, maar laat u wil geskied”. 
Alleen die wil van God is altyd goed, 
altyd, ja ook wanneer dit die wil van 
God is dat die beproewing moet voort- 
duur. Juis omdat God alwetend is en 
ons kortsigtig is, juis daarom weet 
Hy beter as ons wat die beste sal 
gedy tot ons sieleheil, verhoring van 
ons gebed en gevolglik bevryding uit 
ons nood, of voortduring van die be- 
proewing tot verootmoedging en ge- 
loofsversterking. 

KRONIEK 


[1] Vervolg van bladsy 11 
MERKWAARDIG! 


Onlangs het `n geleerde uit Engeland, 
dr. J. 1. Packer, wat deelneem aan die 
gesprekke hoe om vereniging tussen 
die Anglikaanse en Metodiste kerke in 
Engeland te bewerkstellig, gestel dat 
s.o, the outcome of the present 
ecumenical movement could easily pro- 
duce a Babylon of the Apocalypse. He 
said that ,as long as sin and Satan 
remain what they are, there is no 
guarantee that any church, or any 
church movement, however much the 
Spirit of God may have inspired its 
beginning, will not go to the devil, 
in every sense of the phrase, before 
it is through”. 


Dat 'n verantwoordelike kerkman 
so liefdeloos kan wees. Dit is genoeg 
om van te ween. 


PROEFPREKE 


Gedurende die eerste twee Sondae 
van Mei het die teologiese studente 
van ons kerk wat aan die einde van 
die jaar hopelik afstudeer, hulle proef- 
preke gehou. Vanjaar is daar 'n agtal 
jong manne wat op hierdie manier nie 
net die eerste stap gedoen het op pad 
na die proponentseksamen nie, maar 
ook die eerste maal die kansel van die 
kerk betree het. 


Dit het andermaal opgeval dat die 
studente met groot toewyding hierdie 
eerste geleentheid om die evangelie 
van Jesus Christus te verkondig, be- 
nut het. Dit is seker nie onredelik nie 
om te stel dat dit hieruit afgelei kan 
word dat hierdie jong manne hulle 
heeltemal toegewy het aan hulle Ie- 
wenstaak wat nog voorlê naamlik om 
dienaars van Gods Woord te wees. 


Ons kerk kan, menslik gesproke, 
homself gelukkig ag dat hierdie groep 
jong manne hulle aan die einde van 
die jaar sal aanmeld vir toelating tot 
die dienswerk van die evangeliever- 
kondiging. Hierin kan ook die groei 
van ons kerk, onder Gods sorg, gesien 
word. 


Die kerkdiens is nie maar alleen die 
aanhoor van ʼn preek nie. En die ge- 
meente kom nie saam om passief te 
luister nie, maar om aktief God te 
verheerlik. — H. G. Groenewoud. 














Prinshofskool — 'n Veilige hawe 
van die Skemerte 


Die Prinshofskool is gerieflik geleë 
in `n pragtige omgewing naby die 
Apiesrivier in Pretoria, met die Diere- 
tuin aan die Noordweste kant, waar 
die onrustige gebrul van die leeus en 
die kletsgeluide van die apies dikwels 
in die klaskamers gehoor kan word. 
Vanuit die dubbelverdieping koshuis 
kyk `n mens in 'n noordelike rigting 
oor `n pragtize groen tapyt, met die 
beboste randjies in die agtergrond, wat 
die sportgronde van die Oudstudente- 
Bond uitmaak. Die middestad is dan 
ook net `n hanetree van die skool af. 
Nieteenstaande hierdie feit, heers daar 
'n tipiese landelike atmosfeer by die 
skool. 

Hierdie skool is uniek omdat dit die 
enigste volwaardige skool vir swak- 
siendes is op die vasteland van Afrika 
wat onderrig aan beide landstaal- 
groepe gee vanaf die grade tot matriek. 

'n Oogarts het eenmaal aan 'n ouer 
gesê: ,,Die lewe is gemaak vir dié wat 
kan sien”. Ons glo dat die Prinshof- 
skool dié inrigting is wat die gesigs- 
gestremde kind tenvolle, geestelik en 
maatskaplik sal bekwaam vir die plek 
wat hy moet volstaan in die samele- 
wing. Hier ontvang die kind, wat in 
die skemer leef, sy onderrig van 'n 
toegewyde en bekwame personeel — 
in die skool sowel as in die koshuis. 
Nie alleen word gepoog om die kind 
verstandelik op te voed nie, maar ook 
word hy in sy persoonlike versorging 
in die koshuis ten beste gehelp om self- 
standig en verantwoordelik op te tree. 

Die swaksiende kind het weens sy 
gesigsgebrek, `n agterstand op die nor- 
maalsiende kind. Hy is ook tot 'n mate 
psigies ontwrig, aangesien hy as op- 
groeiende kind nog nie oor die geestes- 
vermoë beskik om sy gebrek te ver- 
werk nie. Onder die simpatieke leiding 
van die onderwyser moet die kind dan 
ook daartoe gelei word om sy gebrek 
te aanvaar. 

Om sleg te sien is 'n immer-teen- 
woordige probleem. Die kind kan dit 
nie soos ander probleme opsyskuif en 
altyd onbesorg rondbeweeg nie, want 
juis in sy gebrekkige mobiliteit ont- 
dek hy/sy `n ,,noodtoestand” des te 
meer. Weens die feit dat hy nie ʼn 
maksimum kontak het met sy wêreld 
nie, wek dit by die kind onsekerheid 
en vertwyfeling. Daarom is hy ook 
selfbewus en tot 'n mate terugge- 
trokke. Die swaksiende kind wil dan 
ook graag Soos 'n normale mens be- 
handel word. 

Kan die opvoeder werklik daarin 
slaag om die ,,mens” in die persoon- 





vir kinders 





Blinde kleuters besig met sintuiglike oefeninge. 


likheid van die kind te ontdek? Die 
swaksiende kind is miskien meer as 
die normaalsiende kind 'n gekompli- 
seerde samestelling. 

Na die uiterlike geoordeel sou ʼn 
mens nie sê dat hierdie kind met `n 
probleem te kampe het nie. 

Vir die swaksiende kind, net soos 
vir die normaalsiende kind, is sy vooTr- 
koms belangrik. Veral in die puber- 
teitsjare wil die dogter graag aanneem- 
baar en aantreklik vir die wêreld en 
die teenoorgestelde geslag wees en 
juis hier waar die kind ,,lelike” oë 
het, soos bv. abnormale gevormde 
irisse, skeeloë en ander oogdefekte, 
bring dit psigiese probleme mee. Hier 
is wyse leiding nodig om die kind oor 
hierdie stadium te help. 

Ons kinders speel nes die gewone 
kind. Dit is egter opmerklik dat hy 
altyd 'n spel probeer wat nie so af- 
hanklik is van sy gesig nie. Dit is dan 
juis ook in die spel dat die kind be- 
wus word van sy andersheid. Daarom 
gebeur dit dikwels in `n groep dat jy 
iemand kry wat eenkant staan, deur 
een of ander aanvaarbare rede te 
noem, sonder om te erken dat dit as- 
gevolg van sy gesigsgebrek is dat hy 
nie meedoen nie. 

Daar is weinig dissiplinêre probleme. 
Die swaksiende kind hou van streng 


reëls, al wil hy dit nie altyd geredelik 
erken nie, Hy is binne- in homself 
dikwels so verward dat hy 'n ferm 
hand wil hê om hom vas te hou. Die 
volwassene mag nie alyd toegee aan 
die eise van die kind nie, omdat die 
kind nog nie verantwoordelikheid be- 
meester het nie — hy is nog volwasse- 
wordende. 

Die swaksiende kind kan hom tog 
uitleef waar hy die vermoë besit om 
op gelyke voet met die normaalsiende 
kind mee te ding. In die debatsaande 
wat elke kwartaal gehou word leef 
hulle hulle uit in die opstel van die 
program. Daar heers hier dan ook al- 
tyd 'n gemoedelike gees van same- 
horigheid en spontaniteit. Die kinders 
kry dan hier ook ruim geleentheid tot 
selfgelding. By so 'n debatsaand laat 
die swaksiende jou altyd voel dat hy 
Op ,,eie grond” staan. Hoewel hy an- 
dersins onveilig voel kan hy by so 'n 
byeenkoms, op kulturele vlak meeding 
met sy normaalsiende buurman. Dit is 
duidelik dat die swaksiende kind in 
SO 'n groep 'n ongewone vrymoedig- 
heid openbaar en graag deelneem aan 
besprekings. 

Daar bestaan by die swaksiende kind 
'n sterk godsdienssin wat voortvloei 
uit die huislike opvoeding en waarop 

PRINSHOFSKOOL 


@ Vervolg van vorige bladsy. 


voortgebou word by die koshuise. Daar 
gaan 'n sterk geestelike invloed uit 
van die personeel wat belas is met die 
hou van godsdiens smêrens en saans 
in die koshuise. 


Ons kinders sal egter hulle plek 
moet volstaan in die samelewing. Dit 
geld nie alleen wanneer hulle die skool 
verlaat nie, maar ook om sosiaal aan 
te pas by en tussen die siende mens 
in daardie samelewing. Die samele- 
wing is enige plek waar mense saam 


op sy eie, hom graag deel voel van 


sy omgewing wat hom op sy beurt 
aksepteer en waardeer. Dan kan hy as 
volwaardige persoon die wyer wêreld 
met sy groter eise tegemoet tree. 


Om ons kinders beter te verstaan 
word `n konferensie vanaf 23 tot 26 
Junie 1969 gehou te Prinshofskool. 
Verskeie referate sal deur persone van 
skole vir Blindes en Swaksiendes van 
verskillende rassegroepe gelewer word. 
Dis is 'n uniale konferensie en die 
derde van sy soort en die eerste in 
Transvaal. Die konferensie word deur 
die Sekretaris van Onderwys, mnr. M. 
C. Erasmus geopen. 





Matrikulante besig met 'n Fisiologieklas. 


lewe. Dit vorm nie 'n afgebakende 
kamp nie maar het 'n wisselwerking 
tussen die intiemer en wyer horisonne. 
Waar die kind in sy familiekring of 
in die klaskamer geleer het om stipte- 
lik, presies en netjies te wees, wat tog, 
o so belangrik is om swaksiende oë 
van gedurige soekery te vrywaar, sal 
hy dieselfde kwaliteite oordra op die 
wyer kring. Integriteit en betroubaar- 
heid word van alle werknemers geëis, 
maar van die swaksiende in die beson- 
der, omdat die samelewing hulle kri- 
ties beskou. Waar een leerling faal, 
sal hy die pad toemaak vir die volgen- 
de een wat die terrein betree. Die 
swaksiende kind het dit nodig om in 
die opheffende atmosfeer van 'n mooi 


samelewing daarbuite hom een te voel 
met sy medemens. Hy moet trots wees 


Tydens die konferensie sal van die 
mees moderne apparaat uitgestal word. 
Selfs apparaat wat nog nooit voorheen 
in ons land gesien is nie en wat `n be- 
langrike invloed op hierdie tipe van 
onderwys kan hê. 


Om die swaksiende kind te help om 
al sy probleme te bowe te kon word 
hy nie alleen akademies ten beste b2- 
kwaam nie, maar word hy as totaliteit 
gesien en daarvolgens opgevoed. 


Die volgende dienste word by die 
Prinshofskool vir Swaksiendes en 
Voorbereidende Skool vir Blindes ge- 
lewer: 


Voorsiening word gemaak vir die 
onderrig van swaksiende leerlinge van 
beide taalgroepe met 'n gesigskerpte 

Die skool se eerste matrikulante 
by die hoofingang van die 
skool. 


wat wissel tussen 6/24 en 6/60 (Snel- 
len) na korreksie. Behalwe hierdie 
groep word kleuterblindes hier onder- 
rig totdat hulle na die Skool vir 
Blindes te Worcester oorgeplaas word 
vir formele akademiese onderrig. Die 
skool word bestuur deur die Trans- 
oranje Instituut vir Buitengewone On- 
derwys en word gesubsidieer deur die 
Departement van Hoër Onderwys. 


Die laaste gedeelte van die nuwe 
kompleks is op 19 Mei 1967 amptelik 
deur mev. Betsie Verwoerd geopen. 
Tans woon 162 leerlinge uit alle dele 
van die Republiek, Suidwes-Afrika en 
Portugees-Oos-Afrika die skool by. 





NUUS VAN DIE KONSERVATORIUM 
VIR MUSIEK IN PRETORIA 


Ons vestig graag die aandag van alle 
musiekliefhebbers op bogenoemde uit- 
gawe. Dit is jaargang VII nr. 1, Maart 
1969. 


Allerhande informasie ivm. kur- 
susse aan die konservatorium is daarin 
te vinde, sowel as die program van 
die Sondagaandkonserte vir 1969 wat 
na kerkdienste aangebied word. 


Verder bevat dit behalwe 'n paar 
artikeltjies ook besonderhede van die 
uitslae van die jongste musiekeksa- 
mens ens. 


Sorg dat u dit as musiekliefhebber 
in die hande kry by Jacob Marestraat 
224, Pretoria. 

Joh. Dreyer. @ 


As 'n mens nie glo in wonders van 
God nie word die gebed sinneloos. 
— $S. Kooistra. 


` VROUERUBRIEK 





INLEIDING. 


Iemand het eenmaal opgemerk dat 
die jeugtydperk meer sy stempel op 
die karakter as op die geheue van die 
mens afdruk. Die gevolg is dat die 
volwassene wat hom met die opvoe- 
ding en versorging van die jeug besig 
hou, baie min kan staatmaak op die 
ervaringe en belewinge wat hy as 
jeugdige ondervind het. Dit moet elke 
volwassene en elke ouer wat te doen 
het met die opvoeding van die jeug 
steeds in gedagte hou want enersyds 
het die indrukke van die jeugtydperk 
reeds so vervaag dat dit nie meer 
helder in herinnering geroep kan word 
nie en daarom nie meer as leidraad 
kan dien nie. Verder moet ook nog 
in gedagte gehou word dat die lewens- 
omstandighede vandag so vinnig ver- 
ander dat die jongmense van vandag 
hul in `n gans ander lewensomgewing 
bevind as hulle ouers gedurende hulle 
jeugtydperk. Daarom is dit seker goed 
dat elke ouer wat 'n kind het wat 
stiideer aan 'n universiteit, steeds in 
gedagte sal hou dat ook die lewens- 
omstandighede by die universiteit 
verskil van dié omstandighede van 'n 
20 jaar gelede toe die ouer self student 
was. Die opvoeding van die naskoolse 
jeug, weg van die ouerhuis vereis dus 
besondere aandag en studie en daarom 
is dit sekerlik noodsaaklik om te lei 
op die leeftyd waarin die jong estu- 
dentedame haar bevind. 


MEV. M. F. PELSER 


Die naskoolse jeug en daarom ook 
die studentedames beklee `n besondere 
posisie in die samelewing. Hulle ver- 
keer in `n oorgangsstadium waarin 
hulle geleidelik van afhanklike kind- 
heid tot selfstandigc volwassenheid 
toetree. Hulle is n6g kind née vol- 
wassene en om daardie rede is hulle 
maatskaplike posisie dikwels vir hulle- 
self en dikwels ook vir hulle ouers 
SO uiters verwarrend. Aan die eenkant 
voel hulle nog afhanklik en verwag 
hulle ouers nog afhanklikheid en aan 
die anderkant stu die drang tot self- 
standigheid en selfbeskikking natuur- 
lik en sterk in die jeug op. Die same- 
lewing verwag dan ook selfstandig- 
heid en verantwoordelikheid van die 
jeug. Ons. as volwassenes kan dus 
soveel doen en beteken vir hulle wat 
leef in hierdie eindstadium van groei 
tot volwassenheid as ons ons maar 
slegs daarop toelê om hierdie leeftyd 


U DOGTER OP UNIVERSITEIT 





Ds. en mev. Pelser — Studentepredikantspaar. 


waarin hulle verkeer goed te begryp. 


Verder is dit ook die volwassene se 
taak om sorg te dra dat die jeug die 
geleentheid sal kry om varantwoorde- 
likheid te aanvaar en dat doelbewus 
sekere take en verantwoordelikhede 
aan hulle opgedra sal word. 


Een van die grootste flaters wat die 
volwassenes dikwels begaan, is om die 
jeug nie te vertrou nie en voortdurend 
te sug oor die onverantwoordelikheid 
van die jeug. 'n Doodnatuurlike uiting 
van lewensvreugde gedurende die jeug- 
tydperk word so dikwels beskou as 
ongebondenheid. 


In 'n relatiewe kort tydperk waarin 
ons onder die studentejeug geleef en 
gewerk het, het ons dit telkens on- 
dervind dat hulle met groot verant- 
woordelikheid kan optree wanneer 
hulle met `n verantwoordelikheid toe- 
vertrou word. Ons ondervinding is ook 
verder dat hulle geheel-en-al selfstan- 
dig kan wees en selfstandig kan werk. 


`n Ander aspek van belang is die 
plek waar die jong studentedame haar 
bevind. 


PLEK — DIE UNIVERSITEIT. 


Dit is vir elke jongdame vandag 
baie belangrik dat sy haar vir die be- 
roepslewe goed sal voorberei. Waar 
dit vroeër so was dat dit nie nodig 
geag is dat `n jongdame haar vir die 


een of ander beroep bekwaam nie en 
dit die mening was dat sy haar in die 
huwelik begewe en sy haar tot die 
huis sal beperk, het die lewensom- 
standighede vandag so verander dat 
die beroepskeuse vandag ook vir elke 
jongdame 'n groot vraagstuk geword 
het. Dit is nie vir ons om hierdie ver- 
anderde omstandighede en hierdie ont- 
wikkeling in ons land te betreur of te 
probeer strem nie, ons moet eerder die 
veranderde lewensomstandighede aan- 
vaar en probeer om 'n gesonde lewens- 
wyse vir ons en ons kinders te ont- 
wikkel. 


Die jongmense in ons land is in 
meer as een opsig wonderlik bevoor- 
reg. Daar is genoeg geleentheid vir 
elke jongmens om goeie skool- en 
universitêre opleiding te geniet. Ons 
land het 'n mooi toekoms, 'n toekoms 
waarin die jeug in al die geleenthede 
en voorregte mag deel en die studente- 
dame ontvang by die universiteit hier- 
die voortreflike geleenthede om haar 
nie alleen vir 'n beroep te bekwaam 
nie maar ook om haar opvoeding te 
voltooi. Die rektor van die Universi- 
teit van Pretoria, prof. C. H. Rauten- 
bach, het in een van die studente- 
blaaie dit so korrek uitgedruk nl. die 
universiteit is die nlek waar jong- 
mense tot verantwoordelike volwassen- 
heid kom en hier word huis-, skool- 

en ander opvoeding deur hulleself ver- 
der voltrek. 


Die eerste saak by die universiteit 
wat belangrik is, is die akademie. 


DIE AKADEMIESE STUDIE. 


Die eerste verpligting van elke stu- 
dent bly steeds die akademiese werk. 
Die studentedame aan die universiteit 
betree in haar eerste jaar 'n nuwe 
lewensfase. Ook ten opsigte van die 
akademie wag daar vir haar `n groot 
aanpassing. Die student het meer vry- 
heid as op skool maar juis daarom 
moet die student groter verantwoorde- 
likheid openbaar. Dit is dus belangrik 
dat die studentedame hard sal werk 
om kennis te versamel en haar te be- 
kwaam vir die loopbaan wat sy gekies 
het. Sy het nou die geleentheid om 
aan haarself, haar ouers, haar universi- 
teit en haar land te toon dat sy met 
verantwoordelikheid kan werk om 
suksesvol met haar studie te wees. 


Wanneer ons egter in gedagte hou 
dat elke kursus by die universit€ic 
aangebied word elke dag getroue en 
ywerige studie verg en dat jaarliks 'n 
hoë persentasie van die studente 
dames slaag en hulle studie suksesvol 
voltooi, is dit `n sprekende bewys van 
die verantwoordelikheid wat ons jeug 
wel openbaar. 


Alhoewel die akademie die belang- 
rikste is, is dit nie al wat die stu- 
dentedame op universiteit ervaar en 
beleef nie. Die universitêre opleiding 
en opvoeding wat sy geniet bied haar 
'n ryke belewenis ten opsigte van 
verskeie aangeleenthede en hierdie 
jare mag vir haar die opwindendste 
en aangenaamste wees in haar lewe 
mits sy die regte verhouding teenoor 
die akademie en die studentelewe 
openbaar. Mits sy alles wat sy hier 
ontvang reg benut. 


ONTSPANNING, SPORT EN 
VERENIGINGSLEWE AAN DIE 
UNIVERSITEIT. 


Elke studentedame moet daarna 
streef om 'n gebalanseerde student te 
wees. Sy moet ook die tye en geleent- 
hede wat daar wel is om te ontspan, 
benut en dit geniet. Dit is ook nood- 
saaklik dat sy gesonde ontspanning 
moet hê en met 'n gesonde gees en 
gesindheid sal deel in al die studente- 
aktiwiteite en studentepret. 


Aan die universiteit bestaan 'n groot 
aantal kulturele-, sosiale-, akademiese- 
en kerklike-verenigings wat deel uit- 


maak van die studentelewe. In hierdie 
verenigings word baie opbouende werk 
deur die studente verrig, ook onder 
mekaar en 'n mens staan dikwels ver- 
baas as jy sien waartoe die studente- 
gemeenskap instaat is. 

Ons dink byvoorbeeld aan die tyd 
van die jaar waarin daar gejool word. 
Dit is die tyd wanneer elke student 
die geleentheid ontvang om 'n bydrae 
te lewer ten opsigte van die diens van 
barmhartigheid en hoe omvangryk het 
hierdie diens nie al deur die jare ge- 
word nie. 'n Diens wat elke jaar met 
soveel opregtheid deur die studente- 
gemeenskap aangepak word en wat 
met soveel sukses en glorie volvoer 
word. Ts dit kan nie `n sprekende 
bewys van die verantwoordelikheid 
wat ons jeug wel kan aanvaar nie en 
van hulle goeie gesindheid om van 
diens te wees en om vir hul medemens 
iets te beteken nie? Die jool mag lyk 
na blote joligheid maar dit is harde 
werk wat gepaard gaan met groot op- 
offering. 


Gesonde liggaamlike ontwikkeling is 
eweneens noodsaaklik en in hierdie op- 
sig het die Raad van die Universiteit 
ook deeglik en ruim voorsiening 
gemaak vir fasiliteite op sportgebied. 
U.P. beskik oor een van die beste 
sportkomplekse in die Republiek. 
Die jong studentedame ontvang dus 
ook op die gebied van sport die beste 
geleenthede om liggaamlik fiks en ge- 
sond te bly. 


Elke studentedame wat die geleent- 
hede vir verskillende belewenisse reg 
benut, sal ook later makliker by die 
samelewing inpas. 


Op . universiteit is sy ook voort- 
durend in kontak en lewe sy saam 
met haar medemens en dit opsigself 
is 'n aangeleentheid waaraan aandag 
geskenk moet word veral t.o.v. haar 
kontak met die teenoorgestelde ge- 
slag. 


KONTAK MET DIE 
TEENOORGESTELDE 
GESLAG. 


Ook gedurende die studente- 
lewensfase kry die jong dame genoeg- 
same geleentheid om op 'n gesonde 
wyse met lede van die teenoorgestelde 
geslag kennis te maak en te verkeer. 


Ons moet in gedagte hou dat elke jong 
mens op een of ander stadium verlief 
raak, trouens dit sou snaaks wees 
as dit nie gebeur nie. Daarom. moet 
elke ouer in gedagte hou dat dit wel 
een of ander tyd met hulle dogter op 
universiteit sal gebeur, hoewel sy nie 
hierheen kom om uitsluitlik ,man te 
soek” nie, gebeur dit tog met die oor- 
grote meerderheid van studentedames 

dat hulle hul lewensmaat hier ont- 
moet. 


Ook to.v. hierdie saak moet elke 
dame die regte gesindheid openbaar. 
Verliefdheid kom gewoonlik onver- 
wags en slaan skielik soos masels uit 
maar dit wil nie sê dat as 'n jongdame 
skielik halsoorkop verlief raak dat dit 
die ware Jakob is nie. Daarom is dit 
ook noodsaaklik dat 'n jong studente 
nie sommer maklik en kortstondig en 
periodiek sal kys nie want daar moet 
onderskei word tussen ware liefde en 
blote verliefdheid op 'n persoon wat 
goed kan rugby speel of verliefdheid 
op 'n persoon wat soos `n Don Juan 
lyk. Vir die keuse van 'n huweliks- 
maat is daar veel meer van belang as 
net dit. Uiterlike faktore kan wel `n 
rol speel. Dit is nie noodwendig ver- 
keerd nie maar vir 'n gelukkige huwe- 
lik is veel meer nodig. 


Elke jongdame moet in haar daag- 
likse omgang met lede van die teen- 
oorgestelde geslag noukeurig let op die 
karakter en deugde van ʼn jongman en 
of sy belangstelling in haar blywend 
sal wees en of dit maar slegs opper- 
vlakkig en tydelik is vir blote ver- 
maak en om 'n persoon bloot terwille 
van die sosiale verkeer te ,,sleep”. 'n 
Ander saak van belang is die gevoel 
wat die jongdame self teenoor 'n per- 
soon van die teenoorgestelde geslag 
voel en hoe hulle bymekaar aanpas. 


Te alle tye moet die optrede van 'n 
jongstudente-dame sodanig wees dat 
dit altyd hoë agting en respek van ʼn 
jongman sal afdwing. 


VOORBEREIDING VIR DIE GESIN. 


Behalwe akademiese opleiding wat 
op sigself baie bydra tot die opvoeding 
van die jong studentedame, word hier 
in ander opsigte ook gepoog deur vol- 
wasse persone wat die voordeel van 
rype ondervinding het om elke jong 
student ook maatskaplik en geestelik 
reg op te voed. 


'n Baie belangrike aspek vir die 
jong studentedame is haar voorberei- 
ding vir die gesinslewe. Sy moet ook 
reeds op universiteit begin om haar 
geestelik voor te berei en toe te rus 
vir hierdie taak aangesien dit veral 
die vrou is wat die gesinslewe maak 
of breek. 


'n Akademiese graad, 'n kunsdiplo- 
ma, menslike siarme en 'n liewe ge- 
aardheid is talente waarvoor 'n mens 
dankbaar moet wees, maar dit alleen 
kan nie van 'n jongdame 'n geruste 
en gelukkige bruid of `n toegewyde en 
geslaagde moeder maak nie. Veel meer 

In die vorige aflewering van die 
rubriek, het ons onsself besig gehou 
met vrae aangaande die verhouding 
tussen die jeug en die kerk. Aangesien 
Die Hervormer waarin ons daaroor 
gehandel het sopas eers verskyn het, 
het ek nog nie geleentheid gehad om 
u reaksie ten opsigte van wat toe gesê 
is, te bepaal nie. Maar dit maak werk- 
lik nie baie saak nie. Hierdie keer wil 
ek oor iets anders praat wat inder- 
waarheid niks anders is as `n voort- 
setting van wat die vorige keer gesê 
is nie. 

Die opskrif hierbo lui: Die jeug en 
die prediking. Dit gaan om die predi- 
king. Van al die werksaamhede van 
die kerk, is dit sekerlik die belang- 
rikste. Ons kan dit eintlik nog sterker 
stel en sê: Die prediking is die essen- 
siële taak van die kerk, want dit is 
die verkondiging van die Woord van 
God. 


As ons sê daarna kyk, word dit 
duidelik watter enorme betekenis die 
prediking het. Kom ons gaan uit van 
die vrug na die verhouding tussen die 
Woord en die kerk. Die Woord, is die 
lewensbeginsel van die kerk. Wat ek 
daarmee wil sê is die volgende: Son- 
der die Woord sou daar nie sprake 
kon wees van die kerk nie. Want in 
`n besondere sin roep die Woord die 
kerk in die lewe. As ons die Hande- 
linge van die Apostels lees, tref dit 
ons, dat die kerk sy beslag gekry het 
rondom die Woord (hier kan daar ge- 
wys word op die rede van Petrus op 
Pinksterdag, Hand. 2:14-36, wat in 
wese niks anders was as Woordver- 
kondiging nie, en wat seker in 'n se- 
kere sin beskou kan word as die eerste 
optrede van die kerk), en ook dat die 
kerk haar optrede en lewe reël rond- 
om en in gehoorsaamheid aan die 
Woord. Dit kan ook nie anders nie. 
Die Woord is immers Gods Woord. 
Woord is sy Woord wat Hy aan ons 
gee. In sy Woord gee Hy Homself aan 
ons. Dit is om hierdie rede dat ons 
kan praat van Christus as die vlees- 
geworde Woord. Want in die Woord 
ontmoet ons die Christus, Seun van 
God, self ook God. Die Woord is 
getuienis aangaande Hom wat genoem 
word Woord van God, Hy wat Hoof 
van sy kerk is, Hy in wie die kerk 
haar enigste bestaansgrond het. 


Die prediking is verkondiging van 
die Woord van God. Dit het ons nou 
alreeds gesê. Vanuit die bogenoemde 


DIE JEUG EN 
DIE PREDIKING 


kan die volgende nou gestel word: Die 
prediking is verkondiging van Christus. 
Want Christus is die Woord van God. 
Dit wys ons op die taak van die 
prediking: In die prediking moet ons 
gekonfronteer word met Christus. En 
Op SO 'n wyse moet ons met Hom 
gekonfronteer word, dat ons in staat 
sal wees om die lewensbeslissing in 
sy Naam te neem. Die uitgangspunt, 
die inhoud, die motief en die doel van 
die prediking is deurgaans dieselfde, of 
altans, dit behoort dieselfde te wees: 
Die gekruisigde Christus, Heer en 
Hoof van sy kerk, ook my Here en my 
Koning. 


Wat is ons houding teenoor die 
prediking? 


'n Ongemaklike Vraag 


Hierdie vraag is enigsins 'n onge- 
maklike een om te beantwoord. Onge- 
maklik in dié sin dat dit hier gaan om 
'n intens belangrike saak. Die vraag 
kon met eweveel reg gelui het: Wat is 
my houding teenoor die godsdiens? 
Want hier staan ons by die kroon- 
slagaar van ons Protestantse gods- 
diens. 

Soveel keer hoor mens die woorde: 
Ek gaan nie kerk toe nie, want die 
predikant preek my aan die slaap. Die 
prediking is so ontsettend vervelig. Ek 
kry ,niks vir my siel” nie. Ek gaan 
,leeg” huistoe. Ens., ens. 

Hoekom hoor ons sulke woorde? Ek 
dink die antwoord lê voor die hand. 
Die mense is ontevrede met die predi- 
king. En dit bring ons by die belang- 
rike vraag: Hoekom is hulle ontevrede? 
Is daar fout met die prediking of lê 
daar `n fout by hulle wat na die 
prediking luister? Dit is die vraag 
waarop ek graag van u 'n antwoord 
wil ontvang. Ek glo dit het tyd geword 
dat die jongmense van ons kerk hier- 
op 'n antwoord moet gee. 





'N VRAAGTEKEN 


Gedurende 1966 het die departement 
sosiologie van die Universiteit van 
Pretoria, 'n deurtastende jeugonder- 
soek geloods in opdrag van die Na- 
sionale Jeugraad. 'n Enorme hoeveel- 
heid gegewens is deur die ondersoek- 
komitee verwerk. `n Geweldige breë 
veld is gedek. O.a. is vrae rakende die 
jeug en die kerk, en die jeug en die 
godsdiens ook ter sprake gebring. 
Enige twyfel oor die outoriteit van die 
bevindinge kan gerus maar laat vaar 
word, aangesien die ondersoekwerk 
van `n hoogstaande wetenskaplike 
standaard was. Daar is gebruik ge- 
maak van vraelyste wat deur die be- 
trokkenes self ingevul is, en ek glo 
ons kan aanvaar dat wat uiteindelik 
gepubliseer is, die mening van die 
jeug getrou weerspieël. Kom ons let 
nou net vir 'n oomblik op die volgen- 
de saak. 


Daar is aan die jongmense die vol- 
gende vraag gestel: Wat is u siening 
ten opsigte van die prediking? Watter 
een van die volgende twee moontlik- 
hede sou u sê behoort in die prediking 
beklemtoon te word? 


a) Die prediking in die kerk moet 
gerig wees op die verlossing van 


die mens, om hom voor te berei 
vir die hiernamaals . .. 


b) Die prediking in die kerk moet 
gerig wees op die verandering van 
sosiale en ekonomiese toestande om 
die mens sonder kommer op aarde 
te laat lewe . .. 


Hoe het die jong lidmate, die jeug, 
van die Hervormde Kerk hierop ge- 
antwoord? As volg: 89.1% van die 
groep wat by die ondersoek betrek 
was het bevestigend geantwoord ten 
opsigte van a); 19.0% bevestigend ten 
opsigte van b). 


Daar is `n baie groot verskil ten 
opsigte van hierdie syfers. Op die oog 
af lyk dit dan ook enigsins indrukwek- 
kend: Inderdaad, bykans 90% van die 
jongmense in die Hervormde Kerk het 
die regte houding teenoor die predi- 
king. Maar kom ons vergelyk die sy- 
fers ten opsigte van ons, met dié ten 
opsigte van ons susterskerke. 


Die N.G. Kerk a) 94.8% b) 5.2% 
Gereformeerd a) 96.1% b) 3.9% 


Daar is die vraagteken. Van die drie 
Hollands-Afcikaanse kerke in Suid- 
Afrika is die Nederduitsch Hervormde 

SOSIALE EVANGELIE 


Daar is al, ook in Die Hervormer, 
geweldig baie geskryf oor die ,,Social 
Gospel”. Maar nog meer dikwels is 
daar hiertéén geskryf. In amptelike 
hoedanigheid het die kerk al so dik- 
wels die strydbyl hierteen opgeneem, 
dat sommige van ons bevrees geword 
het dat die Hervormde Kerk bekend 
sal staan by `n negatiewe aanduding, 
nl. as die anti-social- gospel-kerk, so 
asof ons niks positiefs het om aan te 
bied nie. Hoekom is ons so fel teen 
hierdie ,,evangelie” gekant? Die ant- 
woord mag vanuit die volgende uit- 
eensetting duidelik word. 


Ons glo dat Christus die wêreld in 
sy totaliteit verander het. Wat hiermee 
bedoel word is die volgende: Die 
wêreld na Christus kan nie meer die- 
selfde wees as die wêreld wat voor 
Hom was nie. Die wêreld vé6r Chris- 
tus is `n wêreld sonder God. Nie om- 
dat God Hom om een of ander 
wispelturige rede aan die wêreld ont- 
trek het nie, maar omdat die mens die 
rug vir Hom gedraai het. Dit is die 
boodskap wat deur die Ou Testament 
aan ons gebring word. Ons moet daar- 
aan dink dat God in die voortyd 
dikwels aan mense verskyn het. Dink 
nou maar aan sy verskynings aan 
Abraham en Moses. Tot so 'n mate 
was daar vrye verkeer tussen God en 
die mens dat die hele Israel op Sinai 
sy stem beluister. Maar teen die einde 
van die Ou Testament lees ons dat 
God gebruik maak van profete — hulle 
is op die stadium toe nog die enigste 
mense aan wie Hy Homself openbaar. 
En dan verstil selfs die stem van die 
profete. Om die rede dat God nie meer 
profete gebruik nie, omdat Hy Hom 
nie meer openbaar nie. Op hierdie 
noot sluit die Ou Testament. Die 
wêreld het sonder God geraak. 


Maar dan kom Christus, Immanuel, 
God met ons. God kom weer na ons 
toe. Hy kom om wat aan Hom behoort, 
die wêreld en alles wat daarin is, terug 
te eis. Hy kom na sy eiendom toe (so 
lees ons ook in die Bybel). Die wêreld 
wat 'n wêreld sonder God was, is nou 
'n wêreld met God. Dit kan dus nooit 
weer dieselfde wees as voorheen nie. 
Om dit anders uit te druk, die feit dat 
Christus gekom het, dat Hy met ons 
is tot aan die einde van die tyd, moet 
in die wêreld sigbaar word. Daar is 
geen lewensgebied waarop sy Godde- 
like ingrype nie sigbaar moet word 
nie. Onthou, hierdie wêreld is nou 'n 
wêreld met God. 


Maar wat is nou die kardinale ak- 
sentpunt in die werk van Christus? 


Dat Hy die wêreld kom verander het? 
Dit is sekerlik baie belangrik, maar 
is dit allerbelangrik? Sy grootste gawe 
aan die wêreld was tog sekerlik die 
feit dat Hy God weer na ons gebring 
het, en dat Hy ons, deurdat Hy ons 
sondeskuld kom aflos het, weer na 
God gelei het. Hy is gebore om op 
Golgota gekruisig te word, dit was die 
doel van sy lewe. Ons versoening met 
God was sy eerste taak. Wanneer daar 
dus oor die werk van Christus gepraat 
word, moet die aksent hier 1ê en nie 
op 'n ander plek nie. 


Wat doen die ,,social gospel” nou? 
Dit vergeet gerieflikheidshalwe van 
hierdie allerbelangrikste moment in 
die werk van Christus. Dit vergeet 
van sonde en Christus se lyde ter- 
wille van die sonde. Dit vergeet van 
die haat en toorn van God teen die 
onregverdigheid van die mens en hoe 
Christus die wraak van God in ons 
plek gedra het. Dit vergeet gevolglik 
van ons skuld voor God, dit vergeet 
van ons afhanklikheid van God, dit 
vergeet van God. En dit vergeet van 
al hierdie dinge omdat dit die alles- 
oorheersende aksent plaas op 'n newe- 
produk van die werksaamheid van 
Christus- sosiale geregtigheid. 


Met sosiale geregtigheid word be- 
doel — die toepassing van die Christe- 
die mens. Of laat ek dit liewer sê 
like norme op die sosiale lewe van 
stel — dit is wat ons daaronder moet 
verstaan. 


Die ,,social gospel” werk op die 
volgende wyse met die begrip sosiale 
geregtigheid. Die grondslag waarvan- 
uit dit werk is die volgende: Die koms 
van Christus het die koninkryk van 
God naby gebring. Trouens dit word 
ook baie duidelik vanuit die Skrif 
self. Maar in die Skrif word dit sê 
gestel dat die koninkryk in Christus 
naby gekom het. Die ,,social gospel” 
verander hierdie saak enigsins wan- 
neer hulle soos volg redeneer: Jesus 
van Nasaret moet gesien word as `n 
man van hoogstaande etiese beginsels. 
Dit het duidelik na vore gekom van- 
uit sy werke op aarde. Hy het die weg 
aangedui waarlangs gehandel moet 
word om sodoende die sosiale orde 
te hervorm en alle maatskaplike eu- 
wels uit die weg te ruim. In die sin 
het Hy die koninkryk naby gebring. 
Hy het eintlik die pad na die konink- 
ryk aangedui. Dit is die enigste, die 
werk. Van sy ,,volgelinge” word dan 
eintlike, die ware betekenis van sy 
het te volg, in die sin dat hulle hulle 

verwag om die weg wat Hy aangedui 
sal beywer vir die hervorming van 
die sosiale lewe. Dit en dit alleen is 
die taak van die Christen. Dit is 
sinneloos vir die kerk om die blik van 
die mense te rig op die hiernamaals of 
die saligheid. Die boodskap van Chris- 
tus en sy werk wys nie na die toekoms, 
na die nuwe lewe nie, dit het net maar 
betrekking op hierdie lewe. Daarom 
moet die kerk in haar werk haar ook 
net rig op hierdie lewe. Daarom moet 
die prediking hom rig op die hervor- 
ming van die maatskappy. Dit alleen 
is sinvol. 


Hieruit kan gesien word waarin die 
gevaar van die sosiale evangelie lê. 





'N VRAAGTEKEN 


@ Vervolg van vorige bladsy. 


Kerk van Afrika verreweg die grootste 
voorstaander van die ,,Social Gospel” 
(persentasiewys gesproke ondersteun 
van 2 tot 3 keer soveel lidmate van 
dié kerk die ,,Social Gospel” as van 
enige van die ander Afrikaanse kerke). 
Die vraagteken word nog groter as 
ons verder sien dat die persentasie van 
alle Afrikaanssprekendes wat hierdie 
mening toegedaan is, sektes ingesluit, 
slegs 6.0% is. Van alle Afrikaners is 
die lidmate van die Hervormde Kerk 
dus die grootste voorstanders van die 
Social Gospel”. Dit is nie ek wat so 
sê nie. Trouens ek sou dit graag wou 
verswyg. Maar die jongmense van my 
kerk sê so. Altans, dit is die afleiding 
wat mens noodwendig vanuit die ge- 
gewens moet maak. Is dit die ware 
toedrag van sake in ons kerk? 


DOODSBERIG 


Lingenfelder: Hendrik Jacobus 

Dit het die Heer behaag om 
van ons weg te neem op die mê- 
re van 29 Maart skielik aan sy 
woning in die ouderdom 55 jr. 
3 mnde. 17 dae ons geliefde egge- 
noot en my pappie. 















Ons swyg O Heer dit was U 
wil. 






Bedroefte eggenote en dogter 
4de straat 26, 
Maraisburg 







Dit verteenwoordig 'n drastiese ver- 
skraling van die Christelike evangelie. 
Die evangelie van Christus het seker- 
lik ook iets te sê oor die sosiale, en 
die kerk mag nie swyg as daar in die 
maatskappy een of ander onchristelike 
praktyk voortwoeker nie. Die kerk 
moet dan op grond van die Woord 
wat aan haar gegee is veg om wat 
verkeerd is reg te maak. Maar dit kan 
tog nie gesien word as die enigste 
taak en plig van die kerk nie. Dit is 
maar 'n geringe deel van die Christe- 
like evangelie, sekerlik nie vergelyk- 
baar in belang met die werklike bood- 
skap van die evangelie nie. L.g. is: 
Daar is vir die sondaarmens vergewing 
deur die bloed van Jesus, en die son- 
daar het net nodig om in Christus 
te glo. Dan verkry hy deel aan die 


vergewing wat Jesus Christus vir ons 
verwerf het, Dit is die evangelie. Die 
volle evangelie. Dit is wat die kerk 
moet verkondig — dit en niks ar ders 
nie, dit moet die essensie van die pre- 
diking wees. Almal wat vra dat die 
verkondiging van die kerk iets anders 
moet wees, wat vra dat die inhoud van 
die prediking anders moet wees, vra 
inderdaad `n ander evangelie, is inder- 
daad ontevrede met die evangelie van 
Christus. 


Daarom is die resultaat van die 
Jeugondersoek verontrustend. Is dit 
werklik so dat 10.9% van ons jong- 
mense die sosiale evangelie voorstaan 
en daarmee die essensie van die Chris- 
telike geloof op die agtergrond skuif? 
Wat verwag u van die prediking? 





NUUSBERIGTE 


Tot dusver het die verskillende tak- 
ke nog nie gereageer op ons oproep 
om nuusberigte aan te stuur nie. Ons 
herhaal graag die oproep. 


Gedurende die Aprilvakansie het die 


verskillende H.S.V.-takke van die on- 
derskeie onderwysinrigtings, SOOS ge- 
bruiklik, konserttoere deur die platte- 
land onderneem. Die doel van hierdie 
toere is tweeledig van aard. In die 
eerste plek is dit `n poging om fondse 
in te samel. Hierdie fondse word dan 
aangewend vir die verskillende stu- 
dentegemeentes, en in die geval van 
die Van der Hoff-Teologiese Vereni- 
ging van die Universiteit van Pretoria 
word `n gedeelte van die fondse ook 
gebruik om lenings aan voornemende 
teologiese studente beskikbaar te stel. 
Verder is die oogmerk met hierdie 
toere om gesonde vermaak en ontspan- 
ning aan gebiede in die platteland te 
bied wat normaalweg nie veel geleent- 
heid het om opvoerings van hierdie 
aard by te woon nie. 


Hierdie toere het al 'n instelling 
geword, en die gemeentes waarby aan- 
gedoen word, het nog altyd pragtig 
saamgewerk om daarvan 'n sukses te 


maak. Ons verneem dat dit ook hierdie 
jaar die geval was. Al drie die toere 
het baie voorspoedig verloop, en die 
opvoerings was oral blykbaar 'n groot 
sukses. Ons gelukwense aan die ver- 
skillende verenigings en `n woord van 
hartlike dank aan almal in die ver- 
skillende gemeentes wat daartoe mee- 
gehelp het dat dit wel `n sukses kon 
wees. 


Tot volgende maand. Seënwense. 
G. C. Velthuysen. 








'N INTERESSANTE 
BOEK 


Old Man Coelecanth deur Shirley Bell. 
Voortrekkerpers, 141 bladsye. Prys: 
R135. 


Die ontdekking in 1938 van 'n le- 
wende Coelacanth, `n vis wat volgens 
dierkundiges vir ten minste 75,000,000 
jaar reeds uitgestorwe moes wees, 
geld ongetwyfeld as die opspraak- 
wekkendste natuurkundige ontdekking 
van alle tye. Ten tye van die ontdek- 
king hiervan het dit ongekende be- 
langstelling regoor die wêreld gaande 
gemaak. Die ontdekking en beskrywing 
van die vis, het wêreldroem aan die 
Suid-Afrikaanse viskundige, prof. J. L. 
B. Smith besorg. Hierdie boek vertel 
die verhaal van die aanvanklike ont- 
dekking en die latere soektog na ver- 
dere eksemplare. 


Dit is dus `n feitlike verhaal, maar 
dit lees soos `n roman. Die skryfster 
slaag op meesterlike wyse daarin om 
die leser te laat deel in die spanning 
en die frustrasie van die soektog. Sy 
skryf in 'n maklik verstaanbare taal, 
mors nie te veel tyd met wetenskap- 
like feite nie en maak ook nie on- 
nodige en vervelige lanz ekskurse nie. 
Sy het 'n storie om te vertel en sy 
doen dit met groot doeltreffendheid. 

Die boek is goed versorg. Dit is 
gedruk op goeie kwaliteit papier, in 'n 
duidelike lettertipe en het 'n aantal 
keurige en goed gekose illustrasies. 
Dit is `n boek wat met graagte aan- 
beveel word. 





BYBELSTUDIE 


DIE MATTHEUS EVANGELIE 


1:1 (Vervolg) 
DIE SEUN VAN DAWID 


Ons het in die voorafgaande ge- 
deelte gehandel oor die vraag of Jesus 
Christus `n fisiese afstammeling van 
Dawid was. Ons het toe probeer aan- 
dui dat hierdie vraag moeilik te beant- 
woord is wanneer ons op die manlike 
lyn tot op Josef konstateer. Ons kan 
daarom nie sê presies wat die evange- 
lis bedoel het deur Jesus uitdruklik 
Seun van Dawid te noem nie, veral 
nie wanneer ons Matth. 16:16 hierby 
lees nie. Hier bely Petrus dat Jesus 
die Christus is, die Seun van die le- 
wende God en in vers 17 verklaar 


Jesus dat hy reg bely het. 


In Matth. 22:41-45 is dit ook baie 
duidelik dat Jesus self die verwagting 
dat die Messias 'n Seun van Dawid 
Sou wees korrigeer, deur daarop te 
wys dat Dawid self in Ps. 110:1 Hom 
Here noem. ,As Dawid Hom dan Here 
noem, hoe is Hy sy seun?” (vers 45). 
Ons kan tot geen ander gevolgtrek- 
king kom nie as dat die evangelis, 
langs watter lyn ookal wil bevestig dat 


Jesus na die vlees uit die geslag van 

BYBELSTUDIE 


[] Vervolg op volgende bladsy 


Dawid was en daarom Seun van 
Dawid. Wanneer hy Jesus na die vlees 
as Seun van Dawid verklaar, dan laat 
hy die uitsprake in 16:16 en 22:45 nie 
buite rekening nie, omdat hy weet dat 
dit hier gaan om die wonder van die 
Godmens, wat Seun van die lewende 
God is maar ook waaragtig mens. As 
daar nie bewys is dat Hy nie uit die 
geslag van Dawid is nie, dan moet Hy 
uit die geslag van Dawid wees en dan 
is Hy Dawid se Seun. 


Die Seun van Abraham. 


In die Griekse teks kan ons nie uit- 
maak of hierdie woorde betrekking 
het op Jesus of oo Dawid nie. In die 
Afrikaanse vertaling is seun met 'n 
kleinletter gedruk en dit gee te kenne 
dat hier nie sprake is van Jesus as 
die Seun van Abraham nie, maar van 
Dawid as Abraham se seun. Die uit- 
drukking ,,Seun van Abraham” word 
nêrens in die evangelies op die be- 
loofde Verlosser betrek nie. Dit is van- 
selfsprekend dat Jesus Christus na die 
vlees Seun van Abraham moet wees. 


1:2-16. 
DIE STAMBOOM 


Die stamboom noem nie sondermeer 
die stamvaders op van Abraham tot op 
Jesus nie, maar is in drie dele opge- 
deel wat duidelik op die geskiedenis 
van die Ou Testamentiese Godsvolk 
betrek is. Opmerklik is ook die by- 
voegsel ,,koning” by Dawid wat ver- 
band moet hê met die feit dat Jesus as 
nakomeling van Dawid ook ,,Koning 
van die Jode” genoem is 2:2, 27:29. 
Dawid word ook slegs hier in die hele 
Nuwe Testament ,,die koning” genoem, 
en dit toon aan dat die stamboom oor 
die regerende lyn gevoer is en is die 
grond vir die hoop dat die Dawidiese 
koningskap in die eindtyd sal herlewe 
2:2, 2:11. Hierdie opvatting moes deur 
Matthéiis uit die tradisie oorgeneem 
gewees het sowel as die indeling van 
die stamboom in drie dele, wat nie 
deur hom geskep is nie, maar reeds in 
die oorlewering moes bestaan het. In 
die res van die evangelie speel hierdie 
opvatting van die herstel van die 
koningskap van Dawid egter geen rol 
nie. 

In hierdie stamboom gaan dit om 'n 
geslarsregister wat met die geskiede- 
nis van Israel nou deurweef is. Dit 
begin by die deur God verkore aarts- 
vader van Israel en eindig by die deur 
God gestuurde Voleinder van hierdie 
volk. 

By twee name is die woorde ,,en sy 
broers” toegevoeg en ook hierdie toe- 


voegings moet 'n besondere betekenis 
hé to.v. die geskiedenis van Israel, 
met die bedoeling om spesifiek die 
herinnering i.v.m. daardie tydperk op 
te wek. Die broers van Juda (1:2) het 
almal die seën van hulle vader Jakob 
ontvang en dit is ook hulle wat saam 
met hulle vader in die eerste ,,ge- 
vangenskap” in Egipte geleef het. Ook 
word Jegouja (1:11) en sy broers ge- 
noem, klaarblyklik vanweë die feit dat 
Jegouja van sy troon ontroof is en 
geen koning hom meer opgevolg het 
nie, sodat hy aan sy broers gelyk ge- 
word het. Hulle het in ballingskap na 
Babelonië gegaan en dit was onseker 
welke geslag die belofte van die mes- 
siaanse Koning, uit die stam van Da- 
wid, verder sou dra. 


Die mees opvallende is die vier 
vrouename wat genoem word nl. Ta- 
mar, Ragab en Rut in die eerste deel 
en die vrou van Uria (sonder die naam 
Batseba) in die tweede deel van die 
geslagsregister. Die vraag is waarom 
die name van hierdie vier vroue hier 
genoem is. Wanneer ons by hulle na 
iets soek wat na Maria heenwys of 
wat as `n bewys van die maagdelike 
geboorte moet geld is ons poging nie 
geslaagd nie omdat daar soveel ver- 
skille tussen hulle aan te wys is en 
byna geen ooreenkoms nie. Buitendien 
kan van Tamar, Ragab en Bathseba 
nie veel goeds gesê word nie alhoewel 
t.o.v. Tamar en Bathseba die meeste 
skuld op Juda en Dawid gelê is. 


Daar is egter een ooreenkoms tus- 
sen hierdie vier vroue en dit is dat 
hulle as vreemdelinge in die belofte 
van die Messiasgeslag intree en dat 
daar t.o.v. elkeen van hulle buitenge- 
wone omstandighede bestaan het wat 
hulle name in die geskiedenis van Is- 
rael verewig het. Of hierdie feit enig- 
iets te make het met die herkoms van 
Maria uit die verafgeleë Galilea kan 
ons nie uitmaak nie. Dit is egter raad- 
saam om nie soseer aan die persoon- 
like van hierdie vroue aandag te gee 
nie, maar ons meer by die algemene 
omtrent hulle te bepaal. 


Die weg van God is dikwels 'n om- 
weg. Hy maak daarom dikwels ge- 
bruik van persone wat by mense nie 
geag is nie en dikwels verag is, om 
sy belofte gestand te doen en sy heils- 
plan ten uitvoer te bring. Om hierdie 
rede word nie die name genoem van 
die beroemde stammoeders soos Sara, 
Rebekka, Lea en Ragel nie, maar juis 
die vier vroue wie se rol in die ge- 
skiedenis van Tsrael juis daarop dui 
dat God in sy genade ook deur die on- 
aansienlike en veragte vir homself 1of 
en roem kan skep. Hierdie vier vroue 
kan daarom ook as 'n beskaming dien 
vir baie ander wat hulleself miskien in 

eie oë regverdig geag het, maar tot 
eer van God weinig bygedra het en in 
sy heilsplan alle menslike verstand en 
oordele te bowe gaan, hoeveel meer 
is dit nie sigbaar t.o.v. die moeder van 
Jesus nie? Sy was tot hiertoe onbe- 
kend en soos sy van haarself gesê het 
slegs 'n ,,nederige diensmaagd” van 
God (Luk. 1:48). 

G. M. M. Pelser. 


U DOGTER OP 
UNIVERSITEIT 


[7] Vervolg van bladsy 16 





is nodig en reeds op universiteit moet 
die student haar daar op toelê om 
die regte gesindheid vir die gesins- 
lewe aan te kweek, `n gesindheid van 
blymoedige offervaardigheid, want al- 
hoewel 'n student haar hier bekwaam 
vir een of ander beroep gaan sy uit- 
eindelik huisvrou en moeder word en 
dit is in hierdie opsig waar sy vir land 
en volk die grootste diens gaan 
lewer. Die voorreg van akademiese ge- 
skooldheid sal vir haar van groot 
waarde wees vir die opvoeding van 
haar kinders. Die geestelike toerusting 
en verstandelike ontwikkeling wat sy 
hierdeur ontvang, stel haar in staat om 
met soveel meer begrip en insig haar 
kinders op te voed en dit op sigself is 
`n baie groot bydrae vir die volkslewe. 


(Word vervolg) 





APA APP PP 


@ REISDEKENS EN 
KOMBERSE 
TEEN 
GROOTHANDELSPRYSE 


“VANGLEN DE LUXE”-reeks ver- 
vaardig deur Waverley uit 'n 
samestelling van suiwer bokhaar 
en wol. 


Lig maar warm en baie duursaam. 


KLEURE: 
stel): 


(Spesifiseer as u be- 


Drie skotsegeruite kleure : oor- 
wegend herfs, blou of groen. 


Drie pastelkleure kersierooi, 
koningsblou of olyfgroen. 


PRYSE: (Kontant met bestelling): 
R6.95 vir grootte 60” x 80”. 
R8.95 vir grootte 70” x 90”. 


Onmiddellike posvrye aflewering 
van — 


NIVEN AGENTSKAPPE, 
Posbus 16180 - PRETORIA. 


ar ee ee 


DIE KINDERS SE HERVORMER 


MOSES EN DIE EGIPTENARE 


Die verhaal van Moses is aan elke 
kind in die laerskool goed bekend. 
Ons weet Moses was die seuntjie van 
Amram en Jogébed uit die stam van 
Levi. Ons weet sy ouer suster se naam 
was Mirjam en sy ouer broer was 
Aëron. Ons weet ook dat Moses, toe 
hy `n klein babatjie was, in `n mand- 
jie in die Nyl weggesteek is en hoe 
die dogter van Farao hom daar gekry 
het en hom Moses genoem het. Ons 
weet nie wat sy Hebreeuse naam was 
nie, maar sy Egiptiese naam was 
Moses. Wat beteken die naam 
Moses?” 

Party slim mense sê sy naam be- 
teken ,,kind van die Nyl” omdat Farao 
se dogter hom daar gekry het. Ander 
sê weer dit beteken ,,uit die water 
gehaal”. Nog ander sê die naam 
Moses” kom van die Egiptiese naam 
,Rames” of ,Ramses” wat beteken 
,kind van Ra”. Ra was in die tyd 
van Moses die hoofgod van die 
Egiptenare, hulle songod. Hoofsaak is 
egter dat die naam ,,Moses” `n Egip- 
tiese naam was. 

Nou weet ons dat Moses eers `n 
ruk lank deur sy moeder opgepas is 
en toe hy omtrent 6 of 7 jaar oud was, 
is hy na Farao se paleis geneem as 
aangenome seun van die prinses. In 
Farao se paleis het hy 40 jaar gebly. 
Op 'n dag het daar `n rusie ontstaan 
tussen 'n Egiptenaar en `n Israeliet 
en ons lees in die Bybel dat Moses 
toe die Egiptenaar doodgeslaan het. 
Dit was in die tyd toe die Israeliete 
swaar werk vir die Egiptenare moes 
doen. Toe dit bekend word dat Moses 
die Egiptenaar doodgeslaan het, het 
hy na die land Midian gevlug en daar 
ook 40 jaar gebly. Toe die Here dus 
aan Moses verskyn in die brandende 
doringbos en hom beveel om die Is- 
raeliete uit Egipte uit te lei, was hy 
al oor die 80 jaar oud. 

Nou moet julle weet outjies, dat 
Egipteland 'n baie ou land is, met `n 
ou beskawing. Geleerde mense is nog 
gedurig besig om in Egipte opgrawings 
te maak en die land se geskiedenis 
te probeer leer. 


In die opgrawings het die geleerde 
mense die skrifte gekry van die Farao's 
van Egipte. Hierdie skriftekens was op 
mure en klippe uitgekap en het baie 
snaaks gelyk, soos tekeninge van beel- 
de en figure. Daarom het die geleerde 
mense dit ,,beeldeskrif” of Hiërogliewe 
genoem. Die slim mense wou graag 
weet wat die beeldjies en figure be- 
teken, want hulle wou uitvind of daar 
nie iets ook van Moses geskryf was 
nie. Die beeldeskrif of Hiërogliewe 
het omtrent so gelyk: 





Nou sal julle dadelik sê: Maar hoe- 
kom kon die geleerdes dan nie die 
Egiptiese skrif lees nie? Skryf die 
Egiptenare van vandag dan anders as 
in die tyd van Moses? Ja, vandag 
skryf die Egiptenare die Arabiese 
skrif, wat so lyk: 


ten spyte van al die afgode van 
die Egiptenaars. 


2. Moses het dus twee soorte opvoe- 
dings gehad: in sy ouerhuis, `n 
opvoeding van die hart, en in 
Farao se paleis, `n opvoeding van 





Dit het baie lank geneem om die 
oud Egiptiese skrif te ontsyfer, maar 


eindelik het `'n Fransman genaamd 
Champollion daarin geslaag om in 1821 
die skrif te ontsyfer. Nou kon die 
geleerdes die beeldeskrif op die tem- 
pelmure en in die piramides lees! En 
hulle kon nou ook lees wat die ou 
Farao's se name was. So vind hulle 
toe uit dat daar in die jare 1555 tot 
1090 voor Christus nie minder as drie 
Farao's was wat die naam van Thoet- 
mosis gehad het nie en ook 'n hele 
paar met die naam van Ramses. Hulle 
vind ook uit dat die Farao Amenem- 
het groot bouwerke laat doen het in 
die jaar 2100 voor Christus. Dalk was 
dit Josef wat die groot skure laat 
bou het vir al die koring van die 7 
vet jare, want ons lees in die Bybel 
dat die Israeliete omtrent 630 jaar in 
Egipte gebly het voordat die Here 
hulle laat wegtrek het onder Moses. 
Ons kan dus aanneem dat Moses on- 
geveer 1500 jaar voor Christus ge- 
bore is. 


Op die tempelmure en in die pira- 
mides wat oopgegrawe is is ook groot 
skilderye van mense en konings en 
ons weet dus ook nou hoe die Egipte- 
nare in die tyd van Moses gelyk het, 
hoe hulle aangetrek het, wat hulle 
geëet het en hoe hulle gelewe het. 
Een van die Farao's se mummie ('n 
lyk wat gebalsem is) het so gelyk: 


Dalk skryf ons op 'n ander keer 
meer oor die kossoorte wat Moses in 
die paleis van Farao geëet het en 
watter soort klere Moses gedra het. 
Wat egter nou van belang is en wat 
ons uit die geskiedenis van Moses 
kan leer is dit: 


1. Moses het in sy ouers se huis van 
die Here geleer en hy het dit so 
goed geleer dat hy `n kind van die 
Here was al die dae van sy lewe, 


die verstand, maar van hierdie 
twee soorte opvoedings, was die 
opvoeding van die hart die belang- 
rigste. In ons eie lewens kan ons 
dus so vêr leer as wat ons kan 
maar as ons nie 'n opvoeding van 
die hart het, dit wil sê in Jesus 
glo nie, sal dit ons niks baat nie. 


Ee s 














! —- 
'n /Mummie van 'n Farao, dak van Moses se tyd 


3. As mamma en pappa vir ons dus 
van Jesus leer as ons nog jonk 
is, sal ons dit nooit vergeet nie, 
al word ons ook hoe oud. Maar 
dan moet ons in Jesus glo, gereeld 
uit die Bybel lees en bid en vir 
Jesus vra om ons te help soos Hy 
vir Moses gehelp het. 

4. Gaan lees nou verder van Moses 
vanaf Fxodus 6 tot 11 en julle sal 
Sien hoe hy op die Here vertrou 
het en groot wonders in Egipteland 
gedoen het. 

BYBELKENNIS- 
EKSAMEN 


Vroeg in Augustus skryf ons weer 
Bybelkenniseksamen. Verlede jaar het 
meer as 10,000 kinders die eksamen 
geskryf en mooi diplomas gekry. Die 
vragies is maklik en ons probeer nie 
om julle vas te vra nie. Laat juffrou 
en meneer bietjie die ou vraestelle 
van verlede jaar met julle oorgaan en 
leer julle lesse elke Sondag in die 
Sondagskool en die eksamen sal som- 
mer maklik wees. 


Kom ons kyk of 12,000 kindertjies 
vanjaar die Bybelkenniseksamen kan 
skryf. 


Hoe lyk dit met hierdie vragies: 


1. Wie was die ouers van Moses? 


2. Wat was die naam van Moses 
se suster? 


En sy broer? 


4. Hoe lank het Moses in die paleis 
van Farao gebly? 


np D 


5. Was die naam ,,Moses” 'n Egip- 
tiese of 'n Hebreeuse naam? 


6. Wie was Moses se opvolger? 


7. Wat het Salomo in sy droom van 
die Here gevra? 


8. Wie was die profeet in die tyd 
van die slegte koning Agab? 


9. Wie was die goddelose vrou van 
Agab? 


10. Wie se wingerd wou Agab hé? 
11. In watter tuin het Jesus gebid? 


12. Watter dissipel het vir Jesus 
verraai? 


13. Watter dissipel het Hom verloën? 


14. `Watter moordenaar is in die plek 
van Jesus losgelaat? 


15. Op watter heuwel is Jesus ge- 
kruisig? 

16. Watter man het Jesus se liggaam 
in sy eie, nuwe graf gelê? 


17. Jesus het gesê: Ek is die Opstan- 
ding en die L - - e. 


18. Watter profeet is deur 'n groot 
vis ingesluk? 


19. In watter groot stad moes hy 
gaan preek? 


20. Wie was die jong man wat in die 
leeukuil gegooi is? 

OESTYD 


Dit is nou oestyd in ons land. Die 
mielies word nou ge-oes en bymekaar- 
gebring in graansuiers, gemaal en in 
sakke gegooi. Dan koop ons weer die 
mieliemeel in die winkels en ons eet 
elke oggend heerlike pap en melk. 


Maar het ons nou al bietjie nagedink 
waar al die baie mielies vandaan kom? 
Ja, die bcere het dit geplant en die 
Here het die reën gegee en die mielies 
het opgekom en gegroei en uiteindelik 
het ons dit ge-oes. Ons weet dus dat 
elke mieliestoel of plant vroeër `n 
mieliepit was wat in die grond geplant 
is. En wat het in die grond gebeur? 
Wat gebeur met enige saadjie wat ons 
in die grond plant, of dit nou 'n mielie- 
pit of 'n koringkorrel is? 


In Johannes 12:24 lees ons die vol- 
gende wat Jesus gesê het: Voorwaar, 
voorwaar Ek sê vir julle, as die koring- 
korrel nie in die grond val en sterwe 
nie, bly dit alleen; maar as dit sterf, 
dra dit veel vrug. 


Die saadjie of pit of koringkorrel 
moet dus eers sterf, voordat dit weer 
kan lewe. Klink dit vir julle snaaks 
of onmoontlik? Tog nie, want as ons 
die mieliestoel of koringstoel uittrek, 
vind ons nie meer die korrel of saad 
waaruit dit gegroei het nie. Die saadjie 
het dus eers gesterf en uit die sterwe 
het die plantjie gekom. 


Netso moet elke mens ook eendag 
sterf, maar as ons in Jesus glo is die 
dood nie die einde nie. Ons sal weer 
opstaan soos Jesus uit die dood op- 
gestaan het. En n4 die sterwe sal ons 
dan weer lewe en baie vrug dra. 


Elke saadjie wat ons dus in die 
grond plant en wat opkom en vrug dra, 
is `n voorspelling van die dood en 
opstanding van Jesus. 


Laat ons dan nie vergeet om vir 
die Here dankie te sê vir die oes nie 
en laat ons ook onthou dat die saadjie 
eers moet sterf voordat dit vrug kan 
dra. 





MARTELARE 


Soos elke aand na ete, sit die gesin 
eerbiedig om die tafel en wag dat 
Pappie moet begin met die huisgods- 
diens. Die Bybel lê reeds oop voor hom 
op die tafel. 


Pappie kyk op na die kinders en 
sê: ,,Julle onthou mos nog wat op 
Pinksterdag gebeur het? Ja, Hettie?” 

,Die Heilige Gees is uitgestort op die 
dissipels”, antwoord Hettie. ,,Ja, en 
daar was vlamme op hulle koppe”, sê 
klein San vinnig. ,Dis heeltemal reg”, 
antwoord Pappa. ,Nouja, nê hierdie 
dag het die volgelinge van Jesus dade- 
lik begin werk om aan soveel mense 
SOOS moontlik van Jesus te vertel. 
Hulle het gereeld bymekaar gekom en 
hulle besittings onder mekaar verdeel, 
sodat die armes ook genoeg kon kry. 


Later het die werk so baie geword 
dat die apostels nog 7 ander manne 
gekies het om hulle te help, veral om 
vir die armes te sorg en vir die wedu- 
wees. Hierdie 7 manne was die eerste 
diakens. Vanaand lees ek vir julle 
van een van hierdie 7 manne — sy 
naam was Stefanus”. 


Pappie begin lees uit Handelinge 
van die jong man, Stefanus, wat so 
vol geloof en krag was. Hy lees hoe 
die vyande van Jesus met Stefanus 
getwis het en hom vals beskuldig het 
en hom uiteindelik voor die Joodse 
raad gebring het. Daar het Stefanus 
onbevrees die Joodse raad beskuldig 
dat hulle Jesus, die Regverdige, die 
Seun van God, gekruisig het. Hieroor 
het hulle so woedend geword dat 
hulle Stefanus tot buitekant die poort 
van Jerusalem gesleep en hom daar 
gestenig het, terwyl hy bid en sê: 
,Here, reken hulle hierdie sonde nie 
toe nie”. 


Almal het doodstil gesit en luister. 
Hettie en Gert se oë het al groter 
gerek en klein San het sommer trane 
in haar oë gegkry. ,Ja, hy was die 
eerste man wat vir Jesus gesterf het, 
die eerste martelaar”. ,,Pappie, word 
mense vandag nog doodgemaak omdat 
hulle in Jesus glo?” vra Gert. 


,Ja my kind, in die kommunistiese 
lande soos Rusland, Hongarye en 
China word nog daagliks mense ge- 
martel omdat hulle in Jesus glo. Wees 
net bly en vergeet nie om die Here 
te dank dat julle in `n land woon waar 
so-iets nie gebeur nie”, sê Pappie en 
maak die Bybel toe. ,Kom ons Sing 
Luther se Psalm wat hy altyd gesing 
het toe hulle hom wou doodmaak, 
Psalm 46 vers 1: 


God is 'n toevlug in die nood, 

`n Rots wat altyd vas bly staan, 

Al dreig die vyand met die dood, 
Al storm sy leërbendes aan. 

Laat dan maar buig en beef 

Al wat ons hier omgeef; 

Laat berge uit hul stee 

Wegwankel in die see — 

Ons sal nie beef of rugwaarts gaan. 


@ M. en J. Roos. 


GROOI SONDES EN KLEIN SONDETJIES 


Die Rooms-Katolieke Kerk Praat 
Afrikaans 
IX 

Ons het in die vorige artikel verwys 
na die ,Katolieke Kategismus vir die 
Kleinspan”, in Afrikaans geskrywe. 
Ons het uit die Bybel gesien dat die 
,geloof” aan 'n vaevuur waarin onder 
andere die siele van die opgedooptes 
kom (ook die siele van klein kinder- 
tjies wat sterf voordat hulle gedoop 
is), niks anders as BYGELOOF kan 
wees nie. Ons noem dit BYGELOOF 
omdat dit `n ,,geloof is wat ten ene 
male beslis nie uit die Bybel kom nie. 
Ons het daarop gewys dat hierdie by- 
geloof wat in bogenoemde kategismus 
vir klein kindertjies ingeskerp word, 
helaas ook al hier en daar by Protes- 
tantse ouers posgevat het. 


DR. P. J. THEO. KOEKEMOER 


In hierdie kategismussie vir die klein- 
span staan baie van hierdie onbybelse 
merkwaardige dingetjies. Die kinder- 
tjies moet van kleinsaf leer dat daar 
groot en klein sondes is, of soos dit 
hier genoem word in vrae 384 tot 38: 
,Doodsondes” (groot sondes) en ,,Ver- 
geeflike sondes” (klein sondetjies). 
Doodsonde is volgens hierdie boekie 
'n swaar misdaad teen God; dit word 
doodsonde genoem omdat dit die ,,bo- 
natuurlike lewe van die siel dood en 
die hel se straf verdien”. Dit is die 
grootste euwel om in die doodsonde 
te verval. Hulle wat in `n doodsonde 
sterf, sal vir ewig na die hel gaan. 
Hierby kom egter die onderskeid dat 
'n vergeeflike sonde 'n misdaad is wat 
die siel nie dood nie, maar God mis- 
haag en dikwels tot doodsonde lei. 

Die welbekende ds. Hegger, `n voor- 
malige Roomse priester wat later 
dominee geword het (in ons land `n 
bekende ook vanweë sy besoek aan 
Suid-Afrika), het hierdie saak van 
groot en klein sondetjies in die Room- 
se Kerk goed toegelig. Hy vestig ons 
aandag op die Roomse kategismus wat 
in die Belgiese bisdomme gebruik is, 
die 1956 uitgawe, vrae 212 tot 217 
Hiervolgens is 'n doodsonde wanneer `n 
mens die wet van God oortree in `n 
gewigtige saak, willens en wetens. Die 
gevolg van die doodsonde is dat die 
heiligmakende genade die mens ont- 
neem word asook die verdienste van 
jou goeie werke vernietig word en jy 
beslis jou plek in die hemel nie sal 
kry nie maar wel vyandskap met God 
en derhalwe die hel. Daaglikse” sonde 
of minder gewigtige sonde (kleiner 
sonde) word gepleeg wanneer die wet 
van God oortree word in 'n nie- 





gewigtige saak en wel sonder dat ons 
vanuit ons self die nodige kennis om- 
trent die kwaad gehad het en self nie 
toestemming daartoe gegee het nie. 
Hierdie ,,daaglikse” sonde verminder 
die vurigheid van ons liefde tot God, 
bring ons geleidelik tot doodsonde en 
verdien tydelike strawwe wat ons in 
hierdie lewe OF in die vaevuur moet 
ondergaan. (Ons onderstreep). Die 
vraag is: Ken die Bybel so 'n onder- 
skeid? Hierdie vraag sal ons straks 
beantwoord. Kom ons let net daarop 
wat die Roomse Kerk met hierdie 
onderskeid tussen groot sonde en klein 
sondetjies van die gebooie van God 
gemaak het. Neem byvoorbeeld die 
gebod dat jy die Naam van die Here 
jou God nie ydelik mag gebruik nie. 
In die Roomse kringe waaruit ds. 
Hegger kom, is die oneerbiedige ge- 
bruik van die Naam van God assodanig 
slegs ,,daaglikse” (gewone) sonde. 
Hegger skryf: ,Daarom gooi `n Rooms: 
Katoliek die naam van God so maklik 
as 'n stopwoordjie tussen sy gesprekke 
in. Wanneer `n Protestant nou sou 
beweer: ,Jy moenie so vloek nie', sal 
die vloeker verbaas opkyk want so 
iets word nie vloek genoem nie”. On- 
der vloek verstaan hy 'n verwensing. 
Wanneer `n man jouself of 'n ander 
byvoorbeeld leed of skade toewens, en 
jy bedoel dit werklik, dan is dit dood- 
sonde. As jy dit egter nie werklik 
bedoel nie, is dit SLEGS ,,daaglikse” 
of kleiner sonde. 'n Godslastering, iets 
wat jy uitspreek wat God beledig, is 
egter altyd doodsonde, selfs al sou jy 
dit nie bedoel nie. Doodsonde is dus 
altyd daar waar jy iets werklik bedoel, 
werklik meen wat jy doen of uitspreek. 
Indien 'n mens byvoorbeeld jouself sou 
verwens: ,Mag God my verdoem”, sou 
dit geen doodsonde wees nie omdat 
jy daarmee eintlik God nie leed aan 
doen nie maar slegs jouself; daarom 
is dit ,,gewone” of ,,daagligse” sonde. 
Neem verder die gebod: ,Dink aan die 
Sabbatdag dat jy dit heilig”. Dit bete- 
ken volgens Roomse broeders dat lig- 
gaamlike, wêreldlike beroepsarbeid op 
Sondag verbode is. Allerlei soorte van 
sporte, voetbal, tennis en ook dans en 
bioskoop besoek op Sondae is wel 
geoorloof. Ek onthou nog in die veer- 
tiger jare toe ons studente was in 
Pretoria, dat die Roomse vriende Son- 
daeaande na afloop van die erediens 
heerlik in hulle kerksaal, direk langs 
die kerk, gedans het. Kyk egter: 
Liggaamlike beroeps-arbeid is verbode; 
geestelike (j sigiese) arbeid is egter wel 
in orde! Waar loop die grens? Wie 
trek die lyne? Volgens 'n Roomse 


moraalboek word dit egter ook nog 


al hoe meer ingewikkeld: Jy kan tog 
wel liggaamlike beroeps-arbeid op 
Sondag verrig maar dan niks langer as 
vir twee uur nie, want dan word dit 
doodsonde. Mens kan dus, om die 
doodsonde vry te spring, vyf minute 
voor die twee uur om is, ophou met 
werk. Die Jesuit Pater Genicot, weet 
egter van beter. Hy beweer dat ligte 
arbeid vir drie ure gedoen kan word; 
pas daarna is dit doodsonde! Wie die 
Roomse mis (nagmaal) nie bywoon nie 
begaan 'n doodsonde, maar wie die 
preek misloop, slegs `n ,,daaglikse” of 
,klein” sonde! 

Bekend is ook die Roomse interpre- 
tasie van ,Jy mag nie doodslaan nie”, 
wanneer dit gaan om die behoud van 
die lewe van die moeder of die behoud 
van die lewe van die baba, op die 
kraambed. Die Roomse Kerk het hier- 
omtrent geen twyfel nie: Red die lewe 
van die kind, laat die moeder dan 
maar gaan! Al die ander kindertjies 
tuis, verdwyn vir Rome uit die gesigs- 
veld. Indien die dokter sou kies teen 
die kindjie, begaan hy, volgens Rome, 
'n moord. Ons blaai verder in die 
Roomse Moraalleer: ,Jy mag nie eg- 
breek nie”. Daar is geen enkel gebod 
wat so uitgepluis word as juis hierdie 
een nie. Trouens, ek is juis so bang 
dat ook in ons Protestantse kerke 
daar oor hierdie gebod al talle mense 
onder sensuur geplaas is en die ander 
nege gebooie heel weinig ,,sensuur- 
gevalle” tot gevolg gehad het. Laat 
elke dominee en kerkraadslid gerus 
hieroor nadink: nege gebooie word 
male sonder tal oortree, maar sodra 
hierdie een gebod geskend word, kom 
dit voor die kerkraad! Begryp my goed: 
ons beweer beslis nie dat dit nie voor 
die kerkraad moet kom wanneer daar 
eg gebreek word nie; ons beweer net 
om versigtig te wees vir 'n moontlike 
,Protestantse” onderskeiding tussen 
sonde en doodsonde, naamlik: oortre- 
ding van nege gebooie is ,daaglikse” 
sonde; oortreding van die sewende ge- 
bod (oor die egskeiding) is doodsonde. 
Wat die Roomse Kerk betref, is pries- 
ters dit eens dat hierdie sonde van eg- 
skeiding en dit wat in verband met eg- 
skeiding staan, owerspel, hoerery, die 
sonde wat die meeste in die biegstoel 
bely word. Oortreding van hierdie ge- 
bod en sonde wat met hierdie gebod 
in verband staan is die oorsaak ,,dat 
die meeste mense na die hel gaan”. 
Alle sonde teen hierdie gebod is dood- 
sonde, leer Rome. Hieroor het die 
Roomse Kerk 'n hele leer van gevalle 
(kasuistiek). Wat 'n ontsettende situ- 
asie moet vir beide priester en lidmaat 

GROOT EN KLEIN 
SONDETJIES 


[7] Vervolg van vorige bladsy 


by die biegstoel ontstaan. Die onge- 
troude priester moet huwelikskategese 
beoefen en hy is die een wat na al die 
seksuele gevalle tot in die fynste be- 
sonderhede moet luister! 


Ons neem nog 'n laaste voorbeeld: 
Die agtste gebod leer dat ons nie 
mag steel nie. Die vraag is egter: Wan- 
neer is steel doodsonde en wanneer is 
dit gewone ,,daaglikse” sonde, ,,klein” 
sonde? Wanneer moet jy vir jou dief- 
stal ewig brand in die hel en wanneer 
moet jy slegs gerooster word in die 
vaevuur? Jn die moraalboek van 
Aertnijs-Damen kom die volgende ,,ta- 
riewe” voor: (U moet maar u bank- 
bestuurder bel om te hoor hoeveel 
rand en sent dit is, in geval u ge- 
interesseerd is): Doodsonde is wanneer 
jy meer as een Mark of een tot twee 
Frank van 'n arme steel; meer as 3 
Mark of 3 tot 4 Frank by `n arbeider; 
5 tot 6 Mark of 6 tot 7 Frank by 'n 
persoon wie se vermoë aan jou on- 
bekend is! By 'n ryke kan jy `n bietjie 
meer steel voordat jy val in die kate- 
gorie van doodsonde. Wanneer jy egter 
meer as 24 Mark of 30 Frank steel, is 
dit altyd doodsonde, al is die een van 
wie jy dit gesteel het 'n miljoenêr! Ek 
is egter nie seker of daar sedert die de- 
valuasie van die geld moontlik ver- 
anderinge aangebring is nie; derhalwe 
wil ek die betroubaarheid van hierdie 
skaal vir vandag se dae nie aanbeveel 
nie. Die grens tussen hel en vaevuur 
lyk my volgens hierdie skaal maar 
skraal. 


Deurdat die Roomse Kerk die on- 
derskeid tussen doodsonde en daaglik- 
se sonder (minder belangrike sonde) 
gaan dogmatiseer, klassifiseer en kata- 
logiseer het, kan ek my voorstel dat 
die gewetens van Roomse lidmate tot 
die uiterste toe gebind moet wees. Wie 
is dit tog wat hier uitmaak wat presies 
doodsonde en wat presies gewone son- 
de is? Die gewete van die lidmaat is 
hier absoluut gebind. Hy kan en mag 
dit nie uitmaak nie. Sy kerk, sy gees- 
telikes het hierdie wysheid in pag, en 
hulle alleen! Die skare wat die wet nie 
ken nie (Johannes 7 vers 49) het hier 
niks te sê nie. In die biegistoel sal 
die lidmaat hoor of hy die vaevuur of 
die hel verdien het. Die kennis van 
die priester bepaal dus deels jou plek 
in die hel of vaevuur. Ek meen nog 
al die tyd dat hierdie dinge enkel en 
alleen by God IN JESUS CHRISTUS 
berus! Volgens die Bybel is alle sonde 
sonde teen God, en daar is geen kwali- 


tatiewe graadverskil tussen groot en 
klein sonde nie. Maatstaf van die sonde 
is die Wet van God alleen. Wat sonde 
is, word in laaste instansie bepaal, nie 
deur die kerk nie (Rome), selfs nie deur 
'n sg. onafhanklike sedewet nie (Gro- 
tius), ook nie deur die outonome ek 
van die mens nie (die wysgeer Kant), 
ook nie deur die mensheid nie (Comte) 
of deur die sosiale instinkte nie (Dar- 
win) maar enkel en alleen deur die 
Wet van God. Sy Wet is sy Woord 
en sy Woord is sy Wet. Egbreuk is 
vu gens Jesus nie slegs die daad van 
owerspel nie maar egbreuk geskied 
wanneer 'n man na 'n vrou kyk om 
haar te begeer. Die Wet van God is 
'n organiese geheel: wie een gebod 
oortree is in beginsel skuldig aan 
almal. Jakobus 2 vers 10: ,,Want wie 
die hele wet onderhou, maar in een 
opsig struikel, het aan almal skuldig 
geword”. Mattheus 5 vers 19: ,Elkeen 
dus wat een van die minste van hier- 
die gebooie breek en die mense so 
leer, sal die minste genoem word in 
die koninkryk van die hemele; maar 
elkeen wat dit doen en leer, hy sal 
groot genoem word in die koninkryk 
van die hemele”, Ons vergelyk ook 
Galate 3 vers 10: ,,Want almal wat 
uit die werke van die wet is, is onder 
die vloek, want daar is geskrywe: Ver- 
vloek is elkeen wat nie bly in ALLES 
wat geskryf is in die boek van die 
wet om dit te doen nie (Deut. 27 vers 
26). Selfs die kleinste en geringste 
oortreding van die Wet, soos 'n op- 
wellende toorn en `n onreine begeerte, 
ja selfs 'n ydele woord is sonde. Ons 
vergelyk hier Mattheus 5 vers 22, vers 
28 en vers 37. Wat die Roomse Kerk 
as ,groot” sonde sou bestempel 
(hoerery) en as ,,kleinere” sonde (law- 
wigheid) word deur Paulus in een 
asem verbied: ,Maar hoerery en aller- 
hande onreinheid of hebsug moet on- 
der julle selfs nie genoem word nie; 
ook nie gemeenheid en dwase of law- 
we praatjies wat nie pas nie, maar 
liewer danksegging”. (Efesiërs 5 verse 
3 en 4). Slegs van één sonde vertel 
die Bybel wat onvergeeflik is: die teen 
die Heilige Gees. @ 


Es: 





Voor sover piëtiste (aanhangers van 
die geestelike stroming in die vorige 
eeu wat klem gelê het op die persoon- 
like geloof en belewenis daarvan) ge- 
drywe word deur ywer, soos die apos- 
tels van die Here gehad het om 
mense vir Jesus Christus te win, kan 
ek alleen maar langs hulle gaan staan. 
Dit doen ek des te gereder noudat in 
ons tyd die Christelike geloof skyn 
op te gaan in sosiale en politieke 
aktiwiteit. — Prof. G. C. van Niftrik. 

Gemeentelike Berigte 
WESTONARIA 


Dit was vir die gemeente van 
Wiestonaria 'n blye dag toe ons op 28 
Maart 1969, na `n kortstondige vakant- 
skap van drie maande, weer ons nuwe 
pastoriepaar, ds. en mev. D. G. S. 
Steyn, in die gemeente kon ontvang 
en verwelkom. 


Met dankbare harte staan ons opreg 
erkentlik teenoor ons Skepper wat in 
sy voorsienigheid dit so bepaal het dat 
ons so gou weer hier `n herder en 
leraar kon hê om die herderstaf hier 
op te neem. 


Saterdag 29 Maart is ds. Steyn in 
die gemeente bevestig deur ds. M. W. 
Pretorius van Voortrekkerhoogte. Son- 
dagmiddag 30 Maart 1969 het ds. Steyn 
sy intreerede gelewer na aanleiding 
van 1 Petrus 1 vers 24 en 25: ,Want 
alle vlees is soos gras, en al die heer- 
likheid van die mens soos `n blom van 
die gras.. Die gras verdor en sy blom 
val af, maar die Woord van die Here 
bly tot in ewigheid. En dit is die Woord 
wat aan julle verkondig is”. Ons wil 
dan ook ds. Steyn gelukwens met hier- 
die treffende boodskap. 


Langs hierdie weg wil ons aan ds. 
en mev. Steyn ons opregte samewer- 
king en lojaliteit toesê. Ons wil u krag, 
sterkte en gesondheid toewens en mag 
die Almagtiee sy seën gebied oor al 
u werk. 


Tydens die ontvangs is groete oor- 
gebring deur ds. G. C. van Staden, 
voorsitter van die Ring van Losberg, 
namens die Ned. Hervormde Kerk en 
die Ring. Groete is ook oorgebring 
deur die plaaslike susterskerke, skole, 
gemeenskap asook deur die gemeente 
Sabie/Dullstroom. Hierna het ds. en 
mev. Steyn paslik geantwoord. 


Ons wil ook die N.H.S.V. bedank en 
gelukwens vir die baie voortreflike 
wyse waarop die spysenering tydens 
die onthaal gedoen was. 


Aan ds. J. J. du Toit van Randfon- 
tein wat opgetree het as seremonie- 
meester en ook as eerste konsulent, 
ons innige dank vir die werk wat hy 
hier, naas sy eie menigvuldige ver- 
pligtinge, behartig het. Ook aan ds. G. 
C. van Staden wat met 'n paar ge- 
leenthede eredienste hier waargeneem 
het, asook vir die raad en inligting, 
ons innige dank. Al hierdie dinge, di. 
du Toit en Van Staden, gaan nie som- 
mer so terloops en ongesiens verby nie; 

Erns en 


HUISBESOEK TE PERD 


In die ou dae voor die motorkarre 
op die toneel verskyn het, moes die 
huisbesoek of per kar en perde of te 
perd geskied. Van die eerste manier 
het ek ons lesers in ons vorige uit- 
gawe vertel. Nou kom die tweede 
manier aan die beurt. 


Nadat ek ongeveer `n jaar in my 
eerste gemeente, Lydenburg, maar 
met die pastorie in Dullstroom, was, 
het ek van die broeders van die ge- 
meente `n ryperd, Bloubok, en van die 
susters saal, toom en bladsak ontvang. 
Die krank- en huisbesoek kon toe in 
die omgewing van Dullstroom makliker 
plaasvind. Dit wil sê die ouderling 
hoef toe nie meer die leraar eers met 
sy kar en perde by die pastorie te gaan 
haal nie en na die besoeke agter die 
rug was hom weer tuis te besorg nie. 


JOH. DREYER 


Omdat dit 'n bergwêreld is en die 
paaie dus soms met lang omweë is, 
het ons te perd af en toe van die 
korter beespaadjies gebruik gemaak. 


Een keer moes ons toe die baie ver 
punte van 'n wyk besoek. Van die 
ouderling, wat `n ou man was, kon nie 
verwag word dat hy te perd die lang 
distansie kon aflê nie. Daarom het die 
leraar en die diaken die rit onderneem. 


Die reis vanaf Dullstroom tot by 
Boskoprand in die rigting van Nel- 
spruit, waar die verste gesin gewoon 
het, het drie dae in beslag geneem. Die 
eerste dag het ek gery vanaf Dull- 
stroom na Olifantsrivier na die plaas 
van wyle br. Wim Janson, die vader 
van ex-ds. T. N. H. Janson. Hy was 
toe 'n skoolseuntiie en is deur sy 
moeder geroep: ,,Teun, kom sê vir die 
dominee jou versie op”. 


Die nag het ek by die gasvrye huis 
deurgebring en Bloubok het gerus. Die 
rit was vir hom swaar, want om `n 
draai van bykans dertig myl uit te sny 
is die kort ,,bobbejaanpad” reg oor 
die berg en vreeslik styl die anderkant 
af, langs bergfonteintjies met die 
pragtigste varings, by watervalletjies 
met die helderste water, deur klowe 
en verby reuse rotse, geneem. Van ry 
was daar geen sprake nie. Hy moes 
deur die ruiter gelei word. 


Na ontbyt, aan Annie Janson, gebore 
Ahlers, se gasvrye tafel, is die reis 
met Bloubok voortgesit vir ongeveer 
20 myl na die plaas van die diaken 


Pret in die Kerklike Lewe 


G. Joubert. Hy was reeds 65 jaar, was 
mank aan sy heup soos Jakob van 
ouds, maar flink en trou soos weinige 
in sy werk. Na die aandete, heerlik 
berei deur suster Joubert, en die huis- 
godsdiens het die gesprekke oor alles 
en nog wat gegaan, maar eindelik is 
dit onderbreek met opdragte aan `n 
skoonseun wat alles die volgende 
twee dae op die plaas moes geskied. 


Daar was die dae meer respek vir 
die ou mense as nou. Elke opdrag is 
aandagtig beluister deur die opdrag- 
ontvanger wat elke sin van sy skoon- 
vader om die beurt beantwoord met 
6f ,,ja pa” of ,,pa ja”. 


Die volgende oggend vroeg is die 
reis voortgesit. Dit was 'n swaar dag. 
Diaken Joubert se vos Basoetoe hings, 
die vinnigste trippelaar denkbaar, het 
my perd laat les opsê. Met `n jaag- 
galop kon ons ternouernood bybly. 


Toe ons eindelik bo-op die bergreeks 
kom, toe 1ê daar 'n plato voor ons, 
met harde, droë gras begroei, koud 
soos dit in die winter daar is en baie 
dun bewoon. Ons wou eers na die 
verste punt van die plato gaan om 
daar met die huisbesoek te begin en 
dan terug te werk. Na ure se ry kom 
ons op die ander end van die hoog- 
land wat met rotse en kranse vinnig 
afdaal na die laeveld. Aan ons voete 
lê die pragtige plaas met groen 
koringlande. Die opstal is opgerig 
met sy voorkant oor die koringlande 
met 'n vergesig oor die Laeveld, en 
sy agterkant aan die voet van die 
kranse. Met `n lang ompad om die 
kranshoogtes af te kom, spring ons 
af na ure te sit op die saals en klop 
by die voordeur aan. 


Ons word binne genooi, die koffie 
word bedien en die gesprek begin oor 
boerdery-aangeleenthede, oor die lang, 
moeilike rit van ure agtermekaar. Na 
die koffie word die huisbesoe': aan die 
hand van die Woord gedoen. Ons 
word verseker dat dit die cerste be- 
soek van `n predikant op di'e afgeleë 
plaas is, waarop die opmerking ge- 
maak word: ,,U sal dit dan seker 
waardeer dat ons gekom het”. ,Ag”, 
is die skampere antwoord, ,,ek sien dit 
SO. As `n mens iemand gehuur en 
betaal het, moet hy sy werk doen”. 


Die koue antwoord het ons so ge- 
skok dat ons maar weer ons perde 
laat opsaal sonder dat hulle veel kans 
gehad het om te wei, en ons aanvaar 
teleurgesteld die terugreis. Sulke min- 
der vriendelike uitsonderinge het `n 
mens ook op die lyf geloop. 


Na `n uur op die terugtog kom ons 
by `n kinderlose gesin, waar ons die 
nag oorbly. Die paar woon in Lyden- 
burg distrik, maar sê dat hulle aan 
die gemeente van Potchefstroom, waar 
hulle vandaan kom, behoort. 

Die volgende mêre is ons oor die- 
selfde barre, koue hoëveld verder 
terug. Nog twee gesinne is besoek. 
By die een was daar `n besonder moei- 
lik probleem wat hier nie genoem hoef 
te word nie. 

Teen die aand hou ons weer stil 
voor die deur van die diaken se huis. 
Die drie verafgeleë en verwaarloosde 
gesinne het ook 'n beurt met huis- 
besoek gekry. Ons voel dankbaar dat 
ons dit kon doen al was die huisbe- 
soek nie so aangenaam as wat dit 
gewoonlik in die dae was nie. 


Die tweede dag hierna kom Bloubok 
en ek weer tuis. Miskien was hy blyer 
nog as ek. Die reis was vir hom uit- 
puttend. Maar sy baas het gedink: Ag, 
dit het wel die beste deel van 'n week 
gekos om die paar gesinne te besoek, 
maar dit is nog niks. Vir ds. Van der 
Hoff met 'n ossewa het dit nog moei- 
liker gegaan en was hy keer op keer 
nog veel langer van huis. 


So die Here wil volgende maand 
iets oor sy reise honderd jaar 
gelede. 


Gemeentelike Berigte 
7] Vervolg van vorige bladsy 





ons sien dit en ons waardeer dit. Ons 
wil ook vir u krag en sterkte toebid 
in u onderskeie gemeentes en op u 
lewenspaaie verder. 
N. J. Bronkhorst, 
Skriba. 





SILVERTON 


Dit is met genceë dat ons gemeente 
'n huldeblyk aan ons leraar, ds. A. J. 
van Staden, wil bring wat op 27 
Februarie 1969 25 jaar in die bediening 
gestaan het. 

In die gemeente Silverton het hy 
amper 10 jaar gearbei. Onder sy lei- 
ding het die gemeente met rasse skrede 
vooruitgegaan en kan ds. en mev. Van 
Staden met trots terug kyk op hul 
werk. 

Ons bid hul toe Gods rykste seën vir 
die jare wat voorlê. Mag hul genade 
ontvang om steeds in liefde en toe- 
gewydheid hul arbeid in sy diens voort 
te mag sit. 

P. W. Boekm an, 
Skriba. 


Die Hervormer, Junie 1969, Bladsy 25 


LESERS AAN DIE WOORD 


Geagte Redakteur, 
OES EN ARBEIDERS 


Ek het u artikel in die Maart uit- 
gawe van Die Hervormer onder bo- 
genoemde opskrif met belangstelling 
gelees. 


Dit is vir my skokkend as ek let op 
die syfers wat u kwoteer, maar aan 
die anderkant verblydend indien ek let 
op die voorlaaste paragraaf van u 
artikel. 


Ek skryf aan u as een van diegene 
wat ook langs die studieweg uitgesak 
het. U vra dan ook tereg waarom. 
Volgens my mening is die vrae wat u 
stel beslis nie almal van toepassing 
nie. Wat volgens my wel van toepas- 
sing is, is: 


a) Finansieël, en 

b) die heersende neiging om die stu- 
dente, afgesien van talent, in een 
studierigting te dwing. 


Waarom kan daar nie ook in ons 
kerk `n laer vereiste in die klassieke 
tale gestel word, maar `n toelatings- 
eksamen tot die B.D. studie in die 
vorm van bv. Kerk- en Bybelgeskiede- 
nis afgeneem word nie. Indien die 
bewering gemaak sou word dat `n 
predikant met Grieks III, Hebreeus II 
en Latyn I 'n beter verkondiger van 
die Woord van die Here is, ken hy 
beslis nie die geskiedenis van sy kerk 
se predikante nie. Dit is wat my be- 
tref nie die taaltalent wat die predi- 
kant maak nie, maar beslis sy ge- 
roepenheid tot en houding teenoor die 
Woord van die Here. Daar kan gerus 
vasgestel word hoeveel studente het 
langs die pad uitgesak as gevolg van 
'n laer talent vir tale, veral diegene 
wat nie Latyn op skool gehad het nie. 
Verder ook, hoeveel van laasgenoemde 
groep slaag daarin om die studie in die 
voorgeskrewe tyd te voltooi — hier 
kom die finansiële aspek ter sprake. 

Daar sal verseker diegene wees wat 
beweer dat ek net besig is om gal te 
braak aangesien ek nie daarin geslaag 
het om die minimum toelatings- 
vereistes vir die B.D.-graad te behaal 
nie. Dit is egter nie die geval nie, aan- 
gesien ek tans nog besig is met stu- 
dies en van voornemens is om my teo- 
logiese studies so gou moontlik voort 
te sit — in die Ned. Geref. Kerk waar 
ek volgende jaar 'n aanvang met die 
B.Th. kursus sal maak. Vir my ouers 
en my kerk — ek is tans nog 'n Her- 
vormer — sou dit moontlik meer ver- 
blydende gewees het as ek as `ʼn 


Hervormde predikant die evangelie kan 
verkondig, maar vir my het dit nou `n 
ander wending geneem. Dit is nie meer 
'n saak van tradisie nie, maar 'n saak 
van die verkondiging van die Woord 
sonder die vereiste klassieke tale van 
ons Hervormde Kerk. 


Het die tyd nie aangebreek om erns- 
tig aandag te skenk aan genoemde 
artikel nie? Is ons nie besig om ons 
te kwel deur taalkundiges tot predi- 
kante te omskep en die evangelie 
skade te berokken nie. Die toonaan- 
gewende figure in die Hervormde Kerk 
is beslis daartoe in staat om groot ver- 
ligting aan hierdie knaende tekort te- 
weeg te bring, indien hulle egter 
bereid is om vir 'n tyd sonder die 
oogklappe te wandel waarmee hulle 
reeds vir `n geruime tyd die weg 
bewandel. 

,Uitgesakte Student”. @ 





Geagte Redaksie, 


Na aanleiding van die Redaksie- 
artikel, ,,Oes en Arbeiders” verskoon 
die heel persoonlike kleur van my 
skrywe maar die aangeleentheid raak 
my baie diep; dra my kommer en 
bedenkinge vir meer as dertig jaar. Is 
hierdie artikel die verhoring van meer 
as dertig jare se gebede? 


Hoeveel skade is in die akker van 
God aangerig deurdat ons kerk vir al 
die jare so `n nypende predikante- 
tekort gehad het! Hy het al die tyd 
genoeg knegte geroep! Die kerk het 
hulle afgekeur! God roep genoeg pre- 
dikante; dis die opleidingstelsel van 
die kerk wat hulle wegjaag! 


Dis `n pedagogies aanvaarde waar- 
heid oor die hele wêreld: vandaar dif- 
ferensiasie, asoog gediffirensieerde 
vakkeuse by die onderwysloopbaan, 
mense se aanleg verskil; God het vir 
die een vyf en vir `n ander één talent 
gegee; daar is mense met 'n verbale 
en andere non-verbale sterker aanleg. 
Nou is daar enkeles met die verbale 
aanleg, wat daarby die uitstaande, 
feitlik geniale, aanleg besit om 'ʼn 
vreemde taal soos Grieks tot in die 
derde universiteitsjaar te slaag, He- 
breeus IT en Latyn I. Bring nou hierdie 
talentvolle handjievol in verhouding 
met die baie kleiner getal geroepenes 
vir die evangeliebediening, uit dié 
groepie, en die getal word fenominaal 
klein. My kwelling: is toelating tot die 
bediening beperk tot hierdie klein be- 
voorregte groepie, en sou daar nie net 
sulke goeie predikante gekom het uit 

DIE TEOLOGIESE STUDIE 
EN TALE 


die non-verbales, die minder geniales, 
die wetenskaplik, wiskundig, filosofies, 
sosiologies, fisiologies, psigies, peda- 
gogies, juridisies, bedryfsvaardig an- 
dere nie? Jesus het sy dissipels tog 
geroep by die vissers en ek glo beslis 
nie ,,taalkundiges” nie. Is die sleutel 
tot `n goeie predikant wees, `n goeie 
,taalkundige”? En weeg hierdie argu- 
ment waaragtig so swaar dat die kerk 
liewers sonder predikante sal gaan as 
om andere ook `n kans te gee? 


Ek het jare gelede `n soortgelyke 
skrywe aan die weleerw. Alg. Kom- 
missie gerig en `n brief met dieselfde 
strekking het ook voor die Alg. Ver- 
gadering gedien. Ek vra weer eens: vra 
ons nie na die ,,verstand” nie, en nie 
na die ,,hart” nie? 

Ek hou meer as dertig jaar skool, 
28 jaar as skoolhoof, is vir langer as 
vyftien jaar vir Voorligting aan die 
Hoërskool verantwoordelik, en nog nie 
één van my leerlinge kon predikant 
van die Ned. Hervormde Kerk word 
nie, goddank, van die ander kerke wel! 
Daar was geroepenes, maar die beson- 
dere talent het hulle ongelukkig nie 
ontvang nie; ander talente wel, en véél 
daarvan. Heg ons nie te veel waarde 
aan die ,,snobistiese kwaliteitsgedagte” 
nie? Ek vra baie beskeie: watter plek 
neem ons sondige nietige mensgebrou- 
de ,,kwaliteitsidees” tog in voor die 
groot Meester! 

Sonder om in die minste te skroom 
noem ek my eie geval, en ek glo hier- 
mee ook die geval van talle van daar- 
die broeders wat saam met my in 
daardie klasse gesit het en tot ver- 
velens toe aangehoor het: ,,Julle sal 
goeie ouderlinge uitmaak in julle ge- 
meentes”. En dit wil ek onomwonde 
stel: ons was nie te lui nie; te dom en 
onnosel miskien. Maar ons is tog ,ge- 
roep”! My ouderdom is nou diep in 
die vyftig jaar, maar my ,,roeping” om 
predikant te wees is elke dag presies 
nog net so sterk as in my jeugjare. So 
sal dit bly tot my dood toe. Ek hou 
skool, wat moet ek anders doen? Ek 
was ,slim” genoem (nie ,raak gespot”, 
in studentetaal nie) om Hebreeus | en 
die voorbereidende kursusse in Grieks 
en Latyn te slaag. Toe het ek weer eens 
as ouer man en gevestigde onderwyser 
summier my werk bedank en terug 
universiteit toe gegaan (voltyds) en 
dag en nag gaan studeer. As 'n onder- 
wyser egter, wat IK. en potensiële 
vermoëns pedagogies bestudeer het, 
het ek geweet dis `n onbegonne taak 
vir my en vir vele ander broeders om 

Oudl. Pieter Daniel Jacobs Veertig Jaar Onatfgebroke Oudl. 


Wanneer die geskiedenis van die 
verskillende gemeentes van die Ned. 
Hervormde Kerk nagegaan word, word 
mens getref deur die groot aantal ge- 
valle waar lidmate vir jarelank, in 
baie gevalle vir die grootste gedeelte 
van hulle lewe, die amp van ouder- 
ling en diaken op `n getroue en voor- 
treflike wyse beklee het. Een van die 
merkwaardige gevalle wat ons in hier- 
die artikel in herinnering wil roep, is 
dié van ouderling Pieter Daniël Ja- 
cobs wat in April 1969 reeds vir 40 
jaar onafgebroke as ouderling gedien 
het, aanvanklik in die wyk Suikerbos- 
rand van die Ned. Hervormde gemeen- 
te Heidelberg en mettertyd van die- 
selfde wyk van die Ned. Hervormde 
gemeente Drie Riviere. Dit is voorwaar 
'n merkwaardige prestasie, ook wan- 
neer mens daaraan dink dat hy op 
tagtigjarige leeftyd nog steeds sy 
ampsplig as ouderling vervul. 
Kommandant P'eter Daniël Jacobs 
(1780-1845). 


Oudl. Jacobs is `n afstammeling van 
kommandant Pieter Daniël Jacobs, wat 
ten tye van die Groot Trek in die 
distrik Beautfort-Wes gewoon het. Na 
die moord on Piet Retief en sy 
burgers en die daaropvolgende moorde 
by Bloukransrivier en elders in Natal 
deur die impi's van Dingaan, het die 
Voortrekkers drie persone gestuur om 
hulp in die Kaapkolonie te probeer 
kry. Een van hulle was W. J. Pre- 
torius wat na Beaufort-Wes gestuur 
is om daar mense te werf wat die 
uitgedunde getalle Voortrekkers in 
Natal kon versterk. Fen van die lei- 
dende figure van Beaufort-Wes wat 
hom bereid verklaar het om die Voor- 
trekkers te hulp te snel, was Pieter 
Daniël Jacobs. 


Hy is in 1780 gebore en het op 28 
Oktober 1804 met Maria van Wyk, 
gebore op 13 Januarie 1785, in die 
huwelik getree. Volgens prof. S. P. 
Engelbrecht het hy op die plaas Slang- 
fontein gewoon en in die distrik Beau- 
fort-Wes was hy `n man van invloed 
en betekenis. Hy was `n groot skaap- 
boer en voor die afskaffing van sla- 
werny in 1834, het hy `n hele aantal 
slawe in sy diens gehad. Nie alleen 
was hy `n vooruitstrewende boer nie, 
maar hy het ook die belangrike be- 
trekking van veldkornet beklee. Des- 
tyds was `n veldkornet nie alleen die 
aanvoerder van 'n groep manskappe 
in oorlogstyd nie, maar ook in vredes- 
tyd was die veldkornet 'n persoon 
met groot invloed en gesag. As in- 
vloedryke leiersfiguur in Beaufort-Wes 
het hy daarin geslaag om 'n aantal 
mense te oorreed om die Voortrekkers 





Ouderling en mevrou Jacobs. 


in Natal te hulp te snel. Van hierdie 
groep Trekkers het hy as voorman 
opgetree. Die gesinne het hy egter in 
die teenswoordige Vrystaat agterge- 
laat en net met 60 burgers oor die 
Drakensberg na Natal getrek, waar hy 
op 15 November 1838 in die Sooilaer 
aangekom het. Daar is hy as kom- 
mandant gekies en kort daarna het 
hy en sy burgers deel gevorm van 
die kommando wat uitgetrek het on- 
er aanvoering van kommandant- 
generaal Andries Pretorius teneinde 
Dingaan te straf vir die gruwelike 
moorde wat gepleeg is. Kommandant 
Jacobs was dan ook een van die vier 
kommandante onder wie se aanvoering 
die Slag van Bloedrivier op 16 Desem- 
ber 1838 gelewer is. Na die afloop van 
die slag en verdere opruimingswerk het 
komdt. Jacobs en sy manskappe 
teruggekeer na hulle gesinne aan die 
westekant van die Drakensberg, van- 
waar hulle oor die Vaalrivier getrek 
en hulle in die omgewing van die 
Suikerbosrand gevestig het. Die Ja- 
cobs-familie was dus een van die 
eerste blanke Voortrekkerfamilies wat 
hulle in die omgewing van die teens- 
woordige Heidelberg gevestig en van- 
af daardie vroegste jare `n uiters be- 
langrike rol op die gebied van ons 
kerklike en volkslewe gespeel het. 


Komdt. Pieter Daniël Jacobs het 
hom op die plaas Goedeverwachting, 
tans deel van die Vereeniging-distrik, 
gevestig, maar sy verblyf op sy nuwe 
Transvaalse aanleg het nie lank geduur 
nie want op 12 Augustus 1845 is hy 
oorlede en sy vrou op 11 Desember 


1853. Hulle grafte is nog in die ou 
plaaskerkhof aldaar te sien. 
`n Interessante Oudheid. 

Ouderling P. D. Jacobs is tans nog 
in besit van die sakhorlosie wat komdt. 
Jacobs tydens sy verblyf in Beaufort- 
Wes, op trek na Natal, in die Slag 
van Bloedrivier en daarna gebruik 
het. Gedurende die Tweede Vryheids- 
oorlog het David Stephanus Jacobs, 
'n broer van ouderling Jacobs, nadat 
hulle moeder en ander familielede 
reeds na die konsentrasiekamp ver- 
wyder was, een nag gegaan en sekere 
dokumente asook die sakhorlosie gaan 
begrawe. David Stephanus Jacobs, wat 
vir predikant studeer het, het 'n tyd 
daarna in die omgewing van Frank- 
fort in die Oranje-Vrystaat, gesneuwel. 
Na die oorlog het `n vriend van wyle 
David die mededeling aan die familie 
gedoen dat hulle oorlede seun en broer 
die kosbaarhede begrawe het, maar hy 
kon ongelukkig nie die presiese plek 
aandui waar dit begrawe Sou gewees 
het nie. Na `n lang soektog het die 
familie dit egter gevind. Daarna het 
daar `n inbraak plaasgevind, is die 
oorlosie onder andere ook gesteel 
maar later gelukkig weer teruggevind. 
Op die oorlosie is die jaartal 1617 
gegraveer en na al die jare kan die 
oorlosie, wanner dit met twee sleutel- 
tjies opgewen word, nog loop! 
Christoffel Johannes Jacobs. 

Christoffel Johannes Jacobs, gebore 
op 13 September 1852, was die vader 
van ouderling Jacobs. Hy het op die 
plaas Rietpoort, in die distrik Heidel- 

In liefdevolle herinnering dink ons terug aan 
ons ontslape dierbares wat ons vooruitgegaan 
het en nou rus van hulle arbeid. Ons mis hulle 
nog steeds, maar treur nie oor hulle soos die 
ander wat geen hoop het nie. Ons dank God 
vir wat hulle deur sy genade beteken het. 





JOUBERT — Roelof Christoffel. Vier lange jare van 
verlange is reeds verby, maar onvergeetlik bly vir 
ons die dag van 6 Junie 1965 toe van ons weggeneem 
is my dierbare eggenoot, ons vader en grootvader. 


Die jare kom en gaan maar die eensaamheid en 
verlange is daagliks my deel, maar ek berus in sy wil. 


Verlangende eggenote, kinders, kleinkinders en 
agterkleinkinders. 


Skuinsdrift, Oor Groot Marico. 





LUDICK — Frederik Christoffel. In tere herinnering 
dink ek weer aan hom op 13 Junie, en dan kan ek 
net swyg want ons mis hom meer hoe langer dit 
word. 


Bedroefde eggenote en kinders. 





LUDICK — Willem Frederik. Drie jaar van verlange 
en eensaamheid is verby, maar ons dink daaraan 
of dit gister was. Al sy herinneringe en werke wat 
ongedaan is, is nog steeds vir ons `n soete herinne- 
ring en ons berus daarby. 


Verlangende eggenote en kinders. 


IN MEMORIAM 


FOURIE — Maria Magdalena (geb. Bezuidenhout). 
Bekend as tannie Dawie. Dit het die hemelse Vader 
behaag om skielik van ons weg te neem op 12 
Maart 1969, ons teerbeminde eggenote, moeder en 
ouma in die ouderdom van 65 jaar na ʼn smartlike 
lyding van 8 uur, en 'n gelukkige egverbintenis van 
38 jaar. 





Bitter is die kelk, maar ons gun haar die rus. 


Bedroefde eggenoot D. Fourie, kinders Flip en An- 
netjie, kleinkinders Ansie en Flippie. 


Bank, Tvl. 


BLOM — Matheys Johannes (Theys). Dit het ons 
hemelse Vader behaag om van ons plotseling weg 
te neem op die mêre van 5 Maart 1969 in die 
ouderdom van 78 jaar, ons geliefde, my eggenoot, 
pappie en oupa. Dank aan die Heer vir nege maande 
van volmaakte saamwees. 


,Die mens — soos gras is al sy lewensdae, 

'n Blom wat ons aanskou met welbehae, 
Maar wat kortstondig is en baie teer, 

Sodra die rukwind oor die veld gekom het, 

Dan knak die steel — wat lustig daar geblom het. 
Dis weg — sy staanplek ken hom net nie meer. 


Bedroefde eggenote Miems, kinders Toekie, Annie, 
Kobie, Hantie en kleinkinders. 


Delmas. 





LESERS AAN DIE WOORD 

Grieks II aan te durf en Latyn! Vir 
die afgelope dertig jaar spook ek nog 
met die Grieks. Ek sal mêre weer gaan, 
dadelik; ek glo baie ander broeders 
ook, ouderdom, professie status, seku- 
riteit ten spyt as hierdie onoor- 
komentlike berg net nie onverbiddellik 
voor my staan niel! 


Dit is beslis nie die bedoeling van 
my brief nie: ek weier om 'n gefrus- 
treerde of verbitterde genoem te word. 
My skrywe het 'n heel ander doel om 
te dien. Ook weier ek om aangespreek 
te word deur hom, wat ,,pa sommer 
vir predikant laat leer het”. Hy wat 
weet wat ,,roeping” is, hy sal weet 
wat in die hart lewe van 'n ander 
,geroepene”, maar wat weerhou is. 

As leek, nié 'n eksegeet met Grieks 


III ens. nie, maar 'n sondige Christen- 
mens moët ek waarsku: watter reg 
het die maaksel om sy Maker in die 
warboel wat hy self geskep het, in te 
sleep? Dis sonde dat ons telkens `n 
beroep doen dat daar gebid moet word 
dat God arbeiders in sy wingerd moet 
stuur. My logika vertel my dat ons 
daardeur wil insinueer dat God nie ar- 
beiders roep nie. Ons oproep moet so 
wees dat God gedank word vir die 
arbeiders wat Hy roep, en dat Hy 
hulle sal beskerm, Self vorm deur sy 
Gees! Ons moet die hand diep in eie 
boesem steek; ek in myne, ek weet 
hierdie dinge maar is ,,beskroomd”. 
Ons Alg. Kommissie, ons hoogste ver- 
gadering, ons kuratorium, ons fakul- 


teit. Laat ons ernstig bepeins of die 
tyd nie aangebreek het dat ons die 
oorintonasie van ,,leeraar” in heroor- 

weging neem en — die wêreld; ons ge- 
meentes; ons volk het ,,herders” 
nodig: leiers, inspireerders, voorbeel- 
diges, voorbidders; herders wat kontak 
maak met elke verlore skaap; nie 
,predikers, eksegete” wat in baie ge- 
valle met al hulle wysheid voor leë 
banke staan nie! 


Oudl. J. C. Coetzee, 
Sundra. 





Geestelike lewe is net so wel 'n saak 
van voeding en oefening as met die 
liggaamlike lewe. `n Mens moet jou 
nie daaroor verwonder nie as die ge- 
loof verwelk, wanneer `n mens sy 
gees voortdurend voed en deurdring 
met gedagtes van teenoorgestelde 
aard. — Dr. F. L. Smelik. 


Die Hervormer 


AMPTELIKE ORGAAN VAN DIE 
NED. HERV. KERK VAN AFRIKA 


Geregistreer aan die Hoofposkantoor 
as 'n Nuusblad. 


Uitgegee deur die Ned. Herv. Kerk 
van Afrika. 


Intekengeld: 75c. per jaar. 


Die blad verskyn in die begin van 
elke maand. Stukke vir publikasie 
moet die redakteur op die allerlaaste 
bereik, veertien dae voor publikasie. 


ADVERTENSIETARIEWE : 


Geboortes, verlowings, en huwelike 

R1.00 vir `n maxsimum van 60 

woorde, en 2 sent per woord bo 66 
woorde, vooruitbetaalbaar. 


Doodsberigte en In Memoriams 
RI1.60 per plasing. 


Die Advertensiebestuurder, 
DIE HERVORMER, 
Posbus 171 — Krugersdorp. 


Advertensies moet aan die advertensie- 
bestuurder gestuurword nie later nie 
as die eerste van die maand van 
publikasie nie. 


As `n foto geplaas moet word: R6.00 
ekstra vir die maak van drukkersblok. 


Gedruk deur 


N.H.W.-PERS, 
Humanstraat 55, Krugersdorp. 





Amptelike Berigte 


BEROEPBAAR : 


Die Kommissie van die Algemene 
Kerkvergadering het op 1 Mei 1969 
dr. J. M. de Wet beroepbaar gestel in 
die kerk. Hy word van harte aanbe- 
veel in vakante gemeente. Sy adres 
is Brakfontein, Pk. Standerton. 


BEROEPE PREDIKANTE: 
Bedank: 


Ds. $. J. Swanepoel na Sundra. 

Ds. P. A. Geyser na Evander. 

Ds. J. H. H. Jacobs na Lichtenburg- 
Oos. 

Ds. J. C. du Plooy na Glencoe- 
kombinasie. 

Ds. C. L. Badenhorst na Newlands en 
Witbank-Suid. 

Ds. M. J. van Schalkwyk na Rusten- 
burg-Oos en Lichtenburg-Oos. 

Ds. P. J. Kruger na Hartebeestfontein/ 
Gerdau. 

Ds. G. C. van Staden na Turffontein. 

Ds. A. J. Conradie na Vanderbylpark. 

Ds. J. H. Koekemoer na Sundra. 

Ds. J. C. de Lange na Newlands. 

Ds. H. R. Visser na Pretoria-Wes. 

Ds. R. J. Cronje na Bethal. 


Aangeneem : 


Ds. C. L. Badenhorst na Duncanville. 
Ds. C. $. Steenkamp na Joachim Prins- 
loo in kombinasie. 


RADIOPROGRAM JUNIE 1969: 


1 Junie 7.00 nm. Kort en S.W.A. 
Pretoria-Oos. 

8. Junie 10.30 vm. Kort en S.W.A. 
Welkom. 

15 Junie 10.30 vm. Medium en F.M. 
Landswyd. Kimberley. 

22 Junie 7.00 nm. Medium en F.M. 
Noordelike Pretoria. 

29 Junie 7.00 nm. Kort en S.W.A. 


Durban. 
6 Julie 10.30 vm. Kort en S.W.A. 
Pietermaritzburg. 





OGGENDDIENSTE 10.15 vm: 


3 Junie Ds. H. R. Visser. 

17 Junie Ds. J. P. Jacobs. 

24 Junie Ds. C. S. van H. Steene- 
kamp. 


VROEËOGGEND 6.30 vm. EN 
LAATAAND 11.10 nm. 
OORDENKINGS: 


7 Junie Dr. C. J. Mans. 
11 Junie Ds. J. H. Steenekamp. 
16 Junie Ds. J. P. Labuschagne. 
25 Junie Ds. D.J. Smith. 





ONTWAAK MY SIEL 7.40 vm.: 
15 Junie Dr. A.J. G. Dreyer. 





ANDER PROGRAMME SONDAE: 


Onder die Soeklik 8.50 nm. 
Wat sê die Bybel 9.10 nm. 
Hoorbeelde 8.20 nm. 
1 Junie Ek is die eensame. 
8 Junie Sukses. 

15 Junie Herinnering. 

22 Junie Die Boemelaar. 

24 Junie Aanneme. 





OUDL. D. P. JACOBS 

berg, gewoon en was vanaf 1895 tot 
met sy dood in 1914, ouderling van 
die Ned. Hervormde gemeente Hei- 
delberg. Hy was in baie opsigte `n 
steunpilaar in die gemeente. Tydens 
die Tweede Vryheidsoorlog is hy op 
23 Junie 1900 krygsgevange geneem 
en na Ceylon gestuur waar hy tot 6 
Desember 1902 gebly het. Hy is op 
18 Julie 1914 oorlede. 

Gemeentelike Werk deur Oudl. Jacobs. 


Pieter Daniël Jacobs het die belang- 
rike pionierswerk wat die Jacobs 
familie op verskillende terreine van 
die volks- en kerklike lewe vanaf die 
tyd van die Groot Trek in Transvaal 
verrig het, voortgesit. Hy is gebore 
op 4 Oktober 1888 sodat hy oor 'n 
paar maande 81 jaar oud sal wees. 
sy werk in belang van die Nederduitsch 
Hervormde Kerk het reeds voor sy 
verkiesing tot kerkraadslid `n aanvang 
geneem. Destyds is hy, saam met 
twee ander gemeentelede, onder wie 
die L.P.R. vir Heidelberg, benoem as 
`n lid van `n skulddelginskomitee met 
die opdrag om in die eie gemeente 
fondse in te samel vir die delging van 
'n drukkende skuldelas wat in die 
voorafgaande jare opgehoop het. Die 
belangrike opdrag is met `n groot 
mate van sukses bekroon. 

In 1929 is hy tegelykertyd as diaken 
vir die gemeente Heidelberg en as 
ouderling van die gemeente Vereeni- 
ging verkies. Daardeur het hy voor 'n 

moeilike besluit te staan gekom. Hy 
het in die Heidelbergse gemeente groot 
geword en was nog een van die kin- 
ders wat gedoop is in `n tent wat as 
kerkgebou gedien het, nadat die kerk- 
gebou van die gemeente in die besit 
van die Ned. Hervormde of (Geref. 
Gemeente Heidelberg na die Kerkvere- 
niging geraak het. Aan die ander kant 
het die Ned. Hervormde (Gemeente 
Vereeniging behoefte gehad aan werk- 
kragte waardeur dit opgebou kon 
word. Onder daardie omstandighede 
het hy besluit om sy kragte by die 
Vereenigingse gemeente in te werp. 

Sedertdien (1929) dien hy nog on- 
afgebroke as ouderling in dieselfde 
wyk van die Ned. Hervormde Ge- 
meente Vereeniging, nl. die wyk Sui- 
kerbosrand. In daardie wyk het hy 
aktief meegewerk aan alle gemeente- 
like aktiwiteite. 


Sedert die afstigting van die Ned. 
Hervormde 'Gemeente Drie Riviere in 
1961 het hy voortgegaan om as ouder- 
ling te dien, nog steeds as ouderling 
van dieselfde wyk, Suikerbosrand. On- 
danks sy gevorderde jare, het hy hom 
op 'n onvermoeide wyse beywer Vir 
die opbouing en bestendiging van die 
jong gemeente. Vermeldenswaardig is 
dat hy self met sy trekker die onbe- 
werkte kerkplein omgeploeg het sodat 
grasperke en sierbome aangeplant kon 
word. Hierdie aktiwiteit op sy oudag 
was kenmerkend van die ywer en 
daadkragtigheid wat hy gedurende sy 
veertigjaar-lange ouderlingskap aan die 
dag gelê het. Dit is ook goed om te 
onthou dat hy en sy eggenote, Cor- 
nelia Francina Magdalena Jacobs, ge- 
bore Venter, die pragtige silwer Nag- 
maalservies aan die gemeente geskenk 
het. By geleentheid van die inwyding 
van die kerkgebou van die Ned. 
Hervormde Gemeente Drie Riviere het 
die eer hom en 'n mede-ouderling, 
Frans Cronje, te beurt geval om die 
deure van die nuwe kerkgebou oop 
te sluit. 


Vanaf sy indienstreding as ouderling 
in 1929 het hy die voorreg gehad om 
elke Algemene Kerkvergadering as 
afgevaardigde van sy gemeente by te 
woon, asoof feitlik alle Rinsvergade- 
rings. 

Deur die jare is hy op getroue wyse 
deur sy eggenote in sy gemeentelike 
werk ondersteun. Sy was steeds `n 
aktiewe werkster in belang van die 
gemeentes waaraan die gesin behoort 
het. Vanaf die stigting van die 
N.H.S.V. was sy steeds `n aktiewe lid 
van dié vereniging. 


Die egpaar het die tradisie van diens 
wat so kenmerkend van die Jacobs- 
familie vir geslagte lank was, by hulle 
kinders ingeskerp. Hulle een seun, C. 
J. Jacobs, vise-hoof van die Hoërskool 
Drie Riviere, was sedert die afstigting 
van die Ned. Hervormde Gemeente 
Drie Riviere skriba/kassier van die 
kerkraad terwyl hy voor sy vestiging 
op Vereeniging ook in ander Her- 
vormde gemeentes as kerkraadslid ge- 
dien het. Die ander seun, J. A. Jacobs, 
is predikant van die Ned. Hervormde 
Gemeente Brakpan terwyl hulle dog- 
ter, mev. C. F. M. Niemand, eggenote 
is van die Sekretaris van Gemeen- 
skapsbou en Behuising, na wie Jan 
Niemandpark, Pretoria, vernoem is. 


Ouderling Pieter Daniël Jacobs en 
sy eggenote, kan terugkyk op `n leef- 
tyd van diens aan kerk en volk. Die 
belangrike en onbaatsugtige werk wat 
hulle tot stand gebring het, word deur 
die gemeentes en gemeenskap waarin 
hulle met voorbeeldige ywer en toe- 
wyding gearbei het, opreg waardeer 
en die vertroue word uitgespreek dat 
albei van hulle nog lank vir hulle 
familie en gemeente gespaar mag 
bly. 


H. M. REX 
(Argivaris) 





POLYVIT TABLETTE 





'n Weergalose middel vir mense 

wat aan `n algemene vitamien- 

en mineraalgebrek ly. Prys R2.50 

vir een maand se voorraad. Reg- 

streeks posvry van Jean Baptiste 

Produkte, Posbus 625, Krugers- 
dorp. 





Skryf aan ons vir 'n gratis 
pryslys. 








Wanneer is `n mens oud? 


Twee Engelse psigiaters vind di 
dwaas om iemand op 65 jarige leeftyd 
te pensioneer. Sommige mense is op 
daardie leeftyd intellektueel aktiewer 
as ander van 40 iaar, terwyl daar 50 
jariges is wat ,,klaar” is. 


Hulle remedie is: Afskaffing van die 
verpligte pensionering op 65 jaar en 
in plaas daarvan pensioenering op ver- 
soek, afhanklik van die geestelike en 
liggaamlike toestand van die betrokka 
persoon. —  Persburo Nederl. Herv. 
Kerk. 








Ek sê nie tot die Here: Verag die 
werke van my hande nie. Fk het die 
Here met my hande gesoek en ek is 
nie bedroë nie, maar sk prys die werk 
van my hande nie, want ek vrees, 
dat wanneer U dit besien, U meer 
sonde sou vind as verdienste. Dit al- 
leen sê ek, dit vra ek, dit begeer ek: 
Verag die werk van u hande nie. Sien 
u werk in my, nie myne nie, want as 
U myne sien, veroordeel U dit en 
as U die Uwe sien, kroon U dit, want 
ook die goeie werke wat ek het, is 
uit U. — Augustinus in Kerk en 
Teologie. 

AANDAG 
ALLE PROSTAATKLIER LYERS 





Hier is 'n nuwe geneesmiddel 

vir die prostaatklier. Onmiddel- 

lik verligting en langdurend vir 
slegs R2.90. 

Regstreeks van 
MEV. R. MULLER, 
Krugerspos, 
Lydenburg. 








VAKANSIEWOONSTELLE 





Nuutgeboude, keurig ingerigte 
vakansieverblyf vlakby die 
Mineralebad. Dubbelwoonstelle : 
4 tot 7 persone. Enkelwoon- 
stelle: 2 tot 4 persone. Beson- 
der lae buiteseisoen-tarief (van- 
af R2.50 per woonstel per dag). 
meubels; eie badkamers met 
warmwater; ingeboude kaste en 
kombuiseenhede; elektriese sto- 
we, -ketels en yskaste; bedde- 
goed volledig; kookgereedskap 
en eetgerei. Brosjure beskik- 
baar. 


SPA-VISTA VAKANSIE- 
WOONSTELLE 


Voortrekkerweg 55, Warmbad 
Tvl. — Tel. 299 








VERGROTINGS 
in 
LEWENSKLEUR 
van u eie 
KIEKIE OF NEGATIEF 





W. E. CAREY 
APTEKER 
Posbus 177 — Krugersdorp 





Nieuwe Theologie (Schets van de 
Theologiese situatie). Dr. A. F. N. 
Lekkerkerker. Boekencentrum N.V. 
's-Gravenhage. Prys R3.05. Verkryg- 
baar by HAUM. 


Enigeen wat deesdae op hoogte wil 
bly met die sg. ,Nuwe Teologie”, vind 
homself gekonfronteer met so 'n mag- 
tige literatuur dat hy werklik nie weet 
waar om te begin nie. Maar meestal 
is dit hier `n geval van: as jy een 
gelees het, het jy almal geless. Die 
boek van Lekkerkerker is egter wat 
dit aanbetref `n duidelike uitsondering. 

Die verdienste van hierdie werk is 
dat dit die leser nie onmiddellik in 
die huidige komplekse situasie in- 
slinger nie. Die nuwere teologiese rig- 
tings word geanaliseer in historiese 
perspektief — en dit gee daartoe aan- 
leiding dat ons die nuwe teologie leer 
verstaan, nie as iets wat sommer ewe 
skielik ontstaan het nie, maar as die 
voortsetting van tendense wat lankal 
reeds in die teologie bestaan en ander- 
syds as `n poging om antwoorde te 
gee op vraagstukke wat die teo- 
logiese besinning van die eerste helfte 
van hierdie eeu grotendeels onbeant- 
woord gelaat het. 

Die skrywer se aanbieding van sy 
stof gee blyke van diepgaande studie 
en besinning. Wat hy aanbied is nie 
alleen `n weergawe van wat deur die 
nuwere teoloë gesê word nie, maar 
ook 'n kritiese waardering van die 
belangrikste gesigspunte wat in hulle 


MONUMENTE 
EN 


GRAFSTENE 


GEMAAK UIT DIE 
BESTE PRETORIA - GRANIET 


Word afgelewer en opgerig op 
enige dorp en plaas. 


PRYSE NA ELKEEN SE 
VERMOË 


Pryse en Katalogus 
op aanvraag! 


d. P. E. ROODE 


POSBUS 163 — FOON 308 
ERMELO 





WAT LEES U!! 


werke na vore kom. 

Veral belangrik en insiggewend is 
sy behandeling van die teologie van 
Bultmann, Bonhoeffer en die ,,God-is- 
dood” teologie. Wat verder vermelding 
verdien is die briliante hoofstuk oor 
die Teologie van die Geskiedenis en 
van die Hoop. Hier sal die meeste 
van ons vir die eerste keer kennis 
maak met die teologie van Jirgen 
Moltmann die nuutste teologie, wat op 
die oomblik besig is om soos `n mag- 
tige vloedgolf oor die Europese vaste- 
land te rol. Van hierdie ,,Teologie van 
die Hoop” sal ons nog baie hoor, want 
dit is bestemd om die strydvraag van 
die toekoms te ontketen — nl. die 
moontlikheid van die gesprek met die 
kommunisme. `n Beter inleiding in sy 
werk as hierdie werk van Lekkerkerker 
sal moeilik gevind word. 

Die boek word baie sterk aanbeveel 
by alle predikante wat verantwoordelik 
besig bly met die studie van nuwe 
tendense in die teologie. Dit is `n 
aanwins vir elke boekery. 

G.CV. @ 





Drs. A. B. Lam, ,Het Gegeven Woord, 
Bijbelse Geschiedenis op die Lagere 
School”, Boekencentrum N.V., `'S- 
Gravenhage 1968. Sagteband. Prys 
f12.50. 

Die boekie is nommer 30 in die 
bekende reeks, Praktisch Theologische 
Handboekjes. Dit word van harte aan- 
beveel. Dit is werklik `n goeie en 
teologies-verantwoorde geskrif, wat 
die moeitea werd is om goed te be- 
studeer. 

Die boekie is juis bedoel om anders, 
as wat gewoonlik gedoen word, `n 
prinsipiële besinning oor onderrig in 
Bybelgeskiedenis op laerskool te gee. 

Die vernaamste deugde van die ge- 
skriffie is dat die skrywer daaraan wil 
vashou dat die Bybel sy eie doel voor 
oë het en dat die Bybel vir dié doel 
sen nie uit gewoonte of bygelowig- 
heid” gebruik wil word nie. Vir hom 
is die Bybelse boodskap 'n organiese 
geheel. Daarom laat die skrywer hom 
ook nie daartoe verlei om die Bybel 
in losstaande en onsamehangende ver- 
hale op te splits of erger nog: om die 
openbaring op te deel in opeenvolgen- 
de stadia om sg. aan te pas by die 
ontwikkelingssielkunde van die kmd 
nie. 

Nou moet daar egter nie gedink 
word dat hy nie kennis geneem het 
van die gegewens van die sielkunde 
ens. nie. Hy het wel. En dié gegewens 
verwerk hy sê dat dit `n hulp is wat 
by die Bybelonderrig pas en nie `n 


tiran word wat tot skade aan die 
Bybelse boodskan self oor die Bybel- 
onderrig heers nie. 


Dit is ook opvallend dat die skry- 
wer nog waarde heg aan die reforma- 
toriese belvdenis van die selfduidelik- 
heid van die Heilige Skrif. Daarom sny 
hy ook elke poging om deur die ver- 
telling die Bybelse boodskap mooier 
of leliker as wat dit is te maak, by 
die wortel af. 


Daar is egter een saak waaroor tog 
vrae gestel kan word. Hy beweer ni. 
dat sommige geskiedenisse soos BV. 
dié van Juda en Tamar o.a. nie aan 
die kinders vertel moet word nie om- 
dat dit buite die belewingsmoontlik- 
heid van die 6-7 jarige leerling val. 
Ons gee toe dat die besonderhede van 
b.g. geskiedenisse wel weggelaat kan 
word en moontlik ook weggelaat 
moet word, maar ons kan nie insien 
waarom die hele geskiedenis moet weg 
val nie, want dan word die eenheid 
en samehang, die gang van die Bybel- 
geskiedenis versteur. Die skrywer self 
waarsku sterk daarteen. 


Hierdie een opmerking verminder 
egter nie ons groot waardering vir die 
boek nie. 


Die skrywer het ook daarin geslaag 
om die boek in `n taal, wat nie net 
vir predikante nie, maar ook vir on- 
derwysers en ander lidmate verstaan- 
baar behoort te wees, te skrywe. Saam 
met die besonder goeie inhoud van dis 
boek, behoort hierdie feit daarvoor te 
sorg dat die boek `n baie wye lesers- 
kring in Suid-Afrika sal verkry. Die 
skrywer en veral sy gedagtes verdien 
beslis meer as net `n oppervlakkige 
kennismaking. 

J. 1. de Wet. @ 





slk Geloof”, deur prof. A. A., van 

Ruler. Uitgewer: G. F. Callenbach; 

N.V. Niikerk, Nederland. Prys R2.60. 

Die paar gedagtes wat ek oor boge- 
noemde werk gaan stel, is geen poging 
om 'n teologiese resensie oor ,Ik Ge- 
loof” te skryf nie. Daarvoor het ek 
nie die nodige kennis nie, maar ek 
voldoen graag aan die versoek van die 
redakteur van ,,Die Hervormer” om 
as gewone lidmaat, as leek dus, 'n 
paar waarderende opmerkings oor bo- 
vermelde werk van nrof. van hPuler 
hier weer te gee. 

Professor van Ruler behandel nie 
bloot die artikels van die geloof im 
sy boek elkeen afsonderlik pie, maar 
waar nodig analiseer hy nos dieper 


[] Blaai om 

WAT LEES U!! 


Vervolg van vorige bladsy 














en verder. Soms word `n enkele woord 
geneem. So begin hy in hoofstuk I 
om die woordjie ,Ik” te behandel. Net 
met die verklaring van die een woord- 
jie raak die professor aan die mens 
se hele bestaan, sy totale menswees. 
Na 'n insiggewende betoog hom hy 
tot die volgende slotsom: ,Ik ben 
theo-logos, God-zegger. In dat belyden 
blaas ik mij niet op, maar kom ik al- 
leen tot de volle maat van mijn hu- 
maniteit. Dat is pas mens zijn: voor 
het aangezicht van mijn Schepprer 
staan en Hem in klare er eenvoudige 
taal uitspreken”. 

Op dieselfde trant word voortgegaan. 
Sodoende word 'n hete uiteensetting 
op bls. 16 tot 19 gegee van die woord- 
jie in” en op bls. 43 tot 46 weer van 
,en”. In 'n weldeurdagte analise bring 
die professor ons in heel eenvoudige 
en verstaanbare taal tot die kern en 
belangrike in ons geloofsbelydenis. 

Na 'n noukeurige deuriees ep studie 
van ,IK Geloof”, kom die belydande 
lidmaat van die kerk onder die besef 
van sy eie nietigheid, maar terselrder- 
tyd ook van die heeriike voorreg om 
Sondag na Sondas saam met die ge- 
meente so 'n belydenis te mag aflê. 
Nadat die boek sorgvuldig deurgelees 
is, sal elke ker&ganger seker beter 
luister na die voorlees van die artikels 
en sal dit nie net bloot `n herhaling 
van woorde wees nie, maar sal die sin 
en inhoud van die belydenis beter 
besef word. 


By `n lidmaat wat nie veel van teo- 
logie weet nie, ontstaan daar soms 
verkeerdelik die idee dat al die artikels 
gelyktydig ontstaan het. Die skrywer 
ruim die mistasting uit die weg. Hy 
gee aandag aan die historiese verloop 
en ontstaan van die geloofsartikels. 
Op die wyse behandel hy vol- 
ledig die woord ,,Christelijke” in 
die artikel ,Ek glo in `n algemene 
Christelike Kerk” en toon hy aan dat 
,Christelike” eers veel later ingevoeg 
moes gewees het. In dieselfde verband 
wys hy daarop dat die artikel: ,Ek 
(glo) in die gemeenskap van die hei- 
liges”, nie oorspronklik in die Aposto- 
licum opgeneem was nie. Volgens 
hom moes die deel eers tussen die 
jare 350 tot 500 ingevoeg gewees het. 
Op die manier verduidelik die profes- 
sor hoe die belydenis van geloof deur 
die eeue ontstaan en ontwikkel het. 

Dit is egter nie net 'n geskiedkun- 
dige verklaring van die ontstaan van 
die geloofsartikels nie. Met diepsin- 
nige wysgerige-teologiese siening ver- 
klaar hy ook die hele historiese 
proses. Dit doen hy in sulke raak, 
duidelik en tog eenvoudige taal, dat 
die gewone lidmaat dit ook kan be- 


gryp. God is Skepper, maar om sy eie 
woorde te gebruik: ,,Vanuit Jezus zit 
daar inhoud en bestemming in de Ge- 
schiedenis” en dan vervolgens die wer- 
king van die Heilige Gees: ,,De Geest 
is niet pas aan het gang, als het in 
het binneste van de mens aan de 
gang is. Hy is volledig aan de gang 
in al het uitwendigheid van het his- 
torisch proces. Van daaruit brengt hy 
het heil binnen in de levenstryd, de 
existentie en het zelf aan de mens. 
De geschiedenis is het werk van de 
Heilige Geest by uitstek”. 

By die deurlees van prof. van Ruler 
se boek ,,Ik Geloof”, het die bekende 
artikels van die geloof vir my as 
gewone lidmaat nuwe betekenis en 
waarde gekry. Ek kan die boek baie 
sterk aanbeveel en hoop dat elke be- 
lydende lidmaat van die kerk 'n ek- 
semplaar sal aanskaf, want 'n ryk 
bron van kennis is dit om uit te put. 

Z. L. Pretorius. @ 





sGeboorte: Wat Elke Vrou Moet 

Weet”, deur Jessica Dick Read and 

Prunella Briance, 1968. Uitgegee deur 

Voortrekkerpers, Johannesburg. Prys 

R1.25. 

II Tim. 1.7: 

Maar God het ons nie `n gees van 
vreesagtigheid gegee nie, maar van 
krag en liefde en selfbeheersing. 

Die boekie van 97 bladsye en groot 


DIE OUDERDOM 


BEGIN WANNEER 
UNOG JONK IS 


Van u geboortedag af word u elke dag 
ouer. Onderwyl die dae ,,verbyvlieg”” 
verander u liggaam al te vinnig en 
sonder dat u dit opmerk. Voordat u 
dit besef, begin u oud, moeg en afgeleef 
voel en kan u nie meer u werk so goed 
doen en die lewe so baie geniet soos `n 
kort rukkie tevore nie. Sodra daardie 
gevoel u bekruip, weet dan dat daar 
'n Amerikaanse formule is wat baia 
vir u kan beteken. Die naam daarvan 
is Higalon en dit bevat botaniese 
ekstrakte en ystersulfaat in smaak- 
lose tabletvorm om u bloedsomloop 
te stimuleer en rooi, lewenskragtige 
bloed te help bou, sodat u jonger en 
sterker begin voel en weer lus het vir 
u werk en sosiale bedrywighede. U kan 
u nie voorstel hoe baie Higalon u kan 
help nie- stel dit gerus behoorlik op 
die proef. Kry dus Higalon vandag by 
u apteek en kyk net hoeveel beter dié 
1 laat voel 


STOP SINUS-& 


BRONGITIS - VERSTOPPING 


Om die pyne en hoofpyn van sinusverstop- 
ping gou te verlig, drink MENDACO 
(Amerikaanse formule). Hierdie smaaklose 
wetenskaplike formule laat die dik taai 
slym wat die sinusse verstop, gou vloeibaar 
word en wegvloei. Die pyn verdwyn en u 
haal vry asem. MENDACO maak ock iug- 
pype skoon, stop asma en brongitis-aan- 
valle. Kry MENDACO by apteke. Slaap 
beter en herwik d energie. 

druk wat maklik lees, is gebaseer 
daarop om die geboorteproses so na- 
tuurlik moontlik te maak en dat elke 
vrou dit met kalmte en sonder vrees 
tegemoet sal gaan. Die proses word - 
stap vir stap uiteengesit en gee 'n 
duidelike beeld van die verskillende 
stadiums in die geboorteproses. 

Die idee van ontspanning en kor- 
rekte asemhaling, word duidelik uit- 
eengesit en die verwagtende moeder 
volg maklik wat van haar verwag 
word en kan die oefeninge nadoen. 

Die hoofstuk oor die versorging van 
die nuwe baba, is baie nuttig vir die 
jong moeder. 

Die tabel agter in die boek waarin 
die drie stadiums van geboorte uiteen- 
gesit word met fisiese verskynsels, 
emosionele verskynsels en voorgestel- 
de hulp, is samevattend en duidelik en 
kan by herhaling gelees word. 

Daar word dikwels verwys na Dick 
Read se boeke en hierdie boekie kan 
aanbeveel word. Die buiteblad kon 
net 'n ander foto gehad het. 

C. M. Koekemoer. @ 


SLEGTE VEL? 


KRY V.S.A-ONTDEKKING 


Velontsierings aan gesig of liggaam, ek- 
seem, puisies, rooi skurwe jeukende vel, 
seer jeukvoete kom gou reg met NIXO- 
DERM. Stopgejeuk in 'n kits. Antiseptiese 
aksie genees. Maak vel sag, glad, skoon. 
Vra aptekers om NIXODERM. Verlewen- 
dig nn vel. Nuwe grootte slegs 20c. 


STOP AAMBEIE 


Nuwe, Amerikaans geformuleerde 
CHINAROID stop die PYp onjreleuk van 
aambeie binne 10 tot 20 nute. Die 
spesiale, antiseptiese bestanddele laat 
Beer, geswelde weefsels gou krimp en 
Rees veel nas) EE ia inieemeE “EE 
ry, loop en ndig u ly van 

oog. Koop OEINAOID by die apteek. 














VERLEWENDIGU 
NIERE 


EN U SAL JONG VOEL—JONG LYK 


Daar is niks wat 'n man of vrou 
ouer maak as die pyn voortspruitende 
uit 'n gebrekkige werking van die 
niere nie. Ten gevolge hiervan word 
u gedwing om snags op te staam, en 
u ly aan senuweeagtigheid, duiselig- 
heid, rumatiek, rugpyn, pyn in die 
bene, donker kringe onder u oë, op- 
geswelde enkels, 'n gebrek aan ener- 
gie en eetlus, ens., bloot omdat die 
niere wat die bloed behoort te suiwer, 
nie in staat is om van die suur en 
gifstowwe ontslae te raak nie. Hier- 
die suur en gifstowwe kruip dan die 
gewrigte en spiere binne. Binne en- 
kele ure begin Cystex se aanvalle op 
die nierkieme. Die versterk die niere 
en verdryf suur en gifstowwe. Koop 
Cystex by u apteker of handelaar. 
Begin dadelik. 


Pyn se Moses ... 


OTTO se 


VYF-AKSIE 
SENUWEE PYNPOEIERS 


PRYS: 17%c. en 37%. 


Nie net 'n gewone Hoofpyn 
Poeier nie. 





Seker die enigste pynpoeier met vyf 
bestanddele en elkeen vir 'n sekere 
doel. 


Duisende word elke dag vervaardig en 
verkoop. Is u een van die verbruikers? 
Indien nie, probeer OTTO'S vir Hoof- 
pyn, Jig, Rumatiek, Verkoue, Heupjig, 
Koorsagtigheid en enige ander pyn. 


OTTO'S verlig pyn binne enige oom- 

blikke. OTTO'S bring genesing aan en 

verban pyn. OTTO'S kalmeer en voed 

die senuwees. OTTO'S breek verkoue 
en koors. 


As daar nie pyn en moeilikheid in die 
wêreld was nie, sou alles uit pret be- 
staan het. Ongelukkig is die grootste 
vyand PYN. Die vyande van alles wat 
leef en asem haal. Ja, pyn wat genot 
vernietig, die lewe bemoei en swart- 
galligheid verwek en selfs kan lei tot 
senuweewrakke. Maar vra uself of dit 
nodig is in die moderne wêreld? Nee, 
glad nie! Hou net 'n pakkie OTTO se 
poeiers byderhand, die vyfaksie poeier, 
wat pyn se moses bly, die senuwees 
kalmeer en lewenslustigheid verskaf. 


Na jare van navorsingswerk 
bied ons u aan 


OTTO SE BOEGOE EN 
JENEVER PILLE 


OM DIE NIERE EN BLAAS TE 
REINIG 


Prys: 35c. 


In smaaklike Pil vorm, is dit 'n heel 
ander storie. Die Pille is saamgestel 
grotendeels uit die ekstrakte van Boe- 
goe en Jenever met ander stowwe. 
Boegoe en Jenever is welbekend. Ook 
die mediese waarde en smaak. Maar 
om u bloed, lewer en blaas te suiwer 
tesame met 'n sagte lakseermiddel. 
Besonder goed vir Jig en Rumatiese 
leiers om die Pille saam het OTTO se 
vyfaksie senuwee en pynpoeiers te 
gebruik. 


Weier a.u.b. plaasvervangers, dring aan op die egte met hierdie geregistreerde handelsmerk. Oral | 











Dr. Collin se Pille. 


PRYS: 45c. 
VIR GAL EN LEWER 


Blakende gesondheid is die teenoor- 
gestelde van die volgende klagtes: 


| 
| 


| 
Nare hoofpyne, 
Gal aanvalle, 
Bitter mond, 
Aangepakte tong, 
Hardlywigheid, 
Vlekke voor die oë, 
Opgeblaasde gevoel, 
Lusteloosheid, 
Sooibrand, 
Geel gelaat. 


OORSAAK: 
Lewer, Gal en Hardlywigheid. 


DIE 


Gal vloeistof word deur die lewer ver- 
vaardig, en is noodsaaklik om die kos 
wat ons eet in 'n ryk vloeistof te help 
verander. Gedeelte hiervan word deur 
die wand van die ingewande in die 
bloedstroom opgeneem, wat dan krag 
en energie aan die liggaam verskaf. 
Terselfdertyd is gal vloeistof ook die 
natuurlike lakseermiddel en behoed- 
middel, dit verhoed die onnatuurlike 
vergaan van voedselware in die inge- 
wande. 





Die lewer kan te veel of te min gal 
vervaardig en dan volg al die vermelde 
moeilikhede. 


Oor ryke voedsel, gemengde etes, te 
veel vleis, vet, en gebak veroorsaak 
oortollige gal wat dan in die galblaas 
bewaar word, en dan volg al die 
bekende kwale bo vermeld. 


Word te min gal vervaardig, is dit 
gewoonlik hardlywigheid en 'n bleek 
gelaatskleur. 


Dit is hoe Dr. Collins se pille saam- 
gestel is om albei, lewer en galblaas te 
reinig en u van die klagtes te verlos. 
Sterk lakseermiddels soos kasterolie, 
ens., is slegs tydelike verligting. 


Vir oortollige gal, wat alles veroorsaak 
behalwe hardlywigheid, is die behande- 
ling stadig maar seker. Dr. Collin se 
Pille. — Neem een pil drie keer per 
dag na ete vir 3-4 dae. Dan een pil 
soggens en saans vir 7 dae. Neem elke 
pil saam met n glas vol water. Hard- 
lywigheid kan verhoed word deur 6-8 
glase water gedurende die dag te drink 
dan met slapenstyd een of twee Dr. 
Collin se Pille. 


Onthou: Dr. Collin se Pille vir Lewer 
en Gal moeilikhede. 


verkrygbaar of direk van Apteker. 


OTTO se 
TIEMIE STROOP 


PRYS: 25c. 
DIE KLEINSPAN SE VRIEND 


Vir Hoes, Kroep, Verkoue, Koors, Kink- 

hoes en enige bors aandoeninge. Dié 

is seker die enigste Tiemie Stroop So 

bemark vir die gebruik van Babas en 

Tiemie bevat die gesonde ontsmet- 

tingsmiddel naamlik ,,Thymol” wat 
Kindertjies. 


kroepagtige borskwale dadelik verlig 
deur die slyn vloeibaar te maak en 
verstoppings in die lugpype te voor- 
kom. Bestanddele word ook by die 
smaakvolle stroop gevoeg om koors 
te breek, slym op te bring, hoes te 
bestry en hardlywigheid te voorkom. 
Kindersiektes laat u skrik, maar met 
OTTO SE TIEMIE STROOP is u heel- 
veilig, vernaam as kinders vals ver- 
koues het met tande kry. 


Dié middel is uitstekend vir Babas en 
Kinders tot 8-10 jaar en dit is smaakvol. 


Senuwees ! Senuwees ! 
DIE ALOMBEKENDE KLAGTE IN 
DIE MODERNE WÊRELD 


DIE ANTWOORD: 
DIE GEURIGE ROOI STROOP! 


OTTO SE SENUWEE EN 
VERSTERKINGSMIDDEL 


Die algemene versterkingsmiddel vir 

lusteloosheid, senuweeswakheid, slegte 

eetlus, bloedarmoede, slaaploosheid, 

moegheid, bewerigheid en 'n snaakse 
gevoel op die maag. 


Wel, indien u so voel, is OTTO SE 
SENUWEE EN VERSTERKINGSMIDDEL 
u enigste toevlug! 


Die Brein en Rugmurg is die 
senustelsel. ,,Hulle voedsel is ryk, 
skoon bloed”. Vanuit die ruggraat sprei 
die hele senuweestel, elk bedo?l vir 'n 
sekere deel van die liggaam. Word een 
of ander senuwee gestoor of ooreis, 
dan volg die bovermelde kwale, geken- 
merk deur die kortgebondenheid. 


hoof 


Die toevlug — Otto se Senuwee en 
Versterkingsmiddel. 
DIE PRYS: 65 c. 
32 dosis. 





F. FOURIE — POSBUS 762 — PIETERMARITZBURG. 

